**מסע אל המשנה**

**מסכתות שבת, ביצה,**

**חלה, ביכורים ומכות**

מדריך למורה

**`**

**אלול ה'תשע"ח**

תוכן הענינים

[מבוא למדריך למורה 4](#_Toc468355836)

[משניות ממסכת שבת 9](#_Toc468355837)

[יחידה 1: הקדמה למשניות שבת 9](#_Toc468355838)

[יחידה 2: פרק יז משנה א 11](#_Toc468355839)

[יחידה 3: פרקיז משנה ב .............................................................................................13](#_Toc468355840)

[יחידה 4: פרק יז משנה ג.............................................................................................15](#_Toc468355841)

יחידה 5 פרק יז משנה ד .................................................................................................18

יחידה 6 פרק יט משנה א.................................................................................................20

יחידה 7 פרק יט משנה ב..................................................................................................21

יחידה 8 פרק יט משנה ג..................................................................................................22

יחידה 9 פרק כב משנה א.................................................................................................26

יחידה 10 פרק כב משנה ב...............................................................................................29

יחידה 11 פרק כב משנה ג ...............................................................................................32

יחידה 12 פרק כב משנה ד ..............................................................................................34

יחידה 13 פרק כג משנה א ..............................................................................................36

יחידה 14 פרק כג משנה ב ..............................................................................................39

יחידה 15 פרק כג משנה ג ............................................................................................. 41

**משניות ממסכת ביצה ...................................................................................................43**

יחידה 16 הקדמה למשניות ביצה......................................................................................43

יחידה 17 פרק א משנה א ..............................................................................................45

יחידה 18 פרק א משנה ב...............................................................................................48

יחידה 19 פרק ב משנה א ...............................................................................................51

יחידה 20 פרק ב משנה ב ...............................................................................................54

יחידה 21 פרק ב משנה ג ................................................................................................56

יחידה 22 פרק ב משנה ד ................................................................................................57

יחידה 23 פרק ב משנה ה................................................................................................59

יחידה 24 פרק ב משנה ו ................................................................................................61

יחידה 25 פרק ב משנה ז.................................................................................................63

יחידה 26 פרק ב משנה ח................................................................................................65

**משניות ממסכת חלה.. ...................................................................................................66**

יחידה 27 פרק א משנה א ................................................................................................66

יחידה 28 פרק א משנה ב ................................................................................................69

יחידה 29 פרק א משנה ג.................................................................................................71

**משניות ממסכת ביכורים.................................................................................................73**

יחידה 30 הקדמה למסכת ביכורים.....................................................................................74

יחידה 31 פרק א משנה א.................................................................................................75

יחידה 32 פרק א משנה ב................................................................................................76

יחידה 33 פרק א משנה ג.................................................................................................77

יחידה 34 פרק א משנה ד.................................................................................................78

**משניות ממסכת מכות....................................................................................................79**

יחידה 35 פרק ב משנה א................................................................................................79

יחידה 36 פרק ב משנה ב ................................................................................................82

יחידה 37 פרק ב משנה ג.................................................................................................85

יחידה 38 פרק ב משנה ד.................................................................................................87

יחידה 39 פרק ב משנה ה................................................................................................88

יחידה 40 פרק ב משנה ו.................................................................................................90

יחידה 41 פרק ב משנה ז.................................................................................................92

יחידה 42 פרק ב משנה ח................................................................................................94

מבוא למדריך למורה

**שיטת הלימוד**

חוברת זו מהווה המשך לחוברות "משניות בהירות – אוהבים ללמוד משנה" של כיתות היסוד, וניתנת גם להילמד ללא רקע קודם.

שיטת הלימוד כוללת בתוכה לימוד **תוכן** המשנה על ידי שימוש **במיומנויות** ללמידת משנה, יחד עם דיון **בערכים ובמשמעויות** הנובעים מתוך המשנה והמקורות הנלווים.

הפתח להבנת המשנה טמון בהבנת **מבנה** **המשנה,** ומושגי התוכן המרכזיים. לכן, בתחילתו של כל לימוד ישנה התייחסות למושגי התוכן החדשים והתלמידים נדרשים לשים לב למבנה המשנה על ידי שימוש בכלי של **תרשים כאמד"ט** – חלוקת המשנה לרכיבי מבנה: כותרת, אומר, מקרה, דין וטעם וארגונם בתרשים צבעוני של המשנה. תרשים זה מארגן בצורה ויזואלית מסודרת את הדינים שבמשנה, המחלוקות ושאר הפרטים (הסבר נוסף על תרשימי כאמד"ט בקישור הזה).

לאחר מכן נעשה **לימוד תוכן המשנה** על ידי שימוש **במיומנויות** נוספות: סיפור המקרים במשנה, השוואות בין חלקים שונים, זיהוי נושא המחלוקת ונקודת המחלוקת ועוד. אנחנו רואים חשיבות גדולה בכך שהתלמיד יבין את תוכן המשנה מתוך הכתוב ויתמודד עם לשון המשנה (ולא יקבל מאיתנו את ההסבר של המשנה כולה בשלמותו). אנו משתדלים שהתלמיד יהיה מודע לתהליכי הלמידה שהוא מבצע ולמיומנויות שהוא רוכש ולכן בחוברת מצוינות במפורש מטרות הלמידה לתלמיד ואף הכלים שמשמשים ללמידת משנה. העיון בלשון המשנה ותהליך ההבנה אינו רק תהליך פורמאלי, אלא מקפצה לשלב הבא – להפנמה.

בשלב הבא נעשה מאמץ גדול **לקשר את המשנה לעולמם של התלמידים** – הן ברובד האישי-מוסרי, הן ברובד החברתי והן ביחס שלו אל 'העולם הגדול'. קישור זה נעשה על ידי דוגמאות (בחוברת ובמדריך למורה), משימות יישום (כנ"ל), מקורות להרחבה, תמונות שמעוררות מחשבה, משפטים למחשבה השזורים במהלך הלימוד, והצעות לדיונים בכיתה ולפעולות למידה נוספות (בעיקר במדריך למורה). מטרת **המקורות להרחבה**, המצויים ברוב היחידות, היא להוסיף **רובד נוסף של לימוד ומשמעות** יחד עם **היכרות רחבה יותר עם התורה שבעל-פה.**

סיכום החומר מהווה גם הוא חלק מרצף הלימוד, **הסיכום כולל משימות מגוונות ויצירתיות יחד עם מחשבה רפלקטיבית על החומר הנלמד**. הסיכום מעניק ללמידה הסתכלות כללית והעמקה במשמעות הדברים יחד עם הוספת יצירתיות ועניין.

ההוראה בכללה כוללת שימוש בדרכי הוראה מגוונות: הוראה ישירה-פרונטלית, בניית תרשימי כאמד"ט ושימוש בתרשימים ובדיאגרמות להבנה, לימוד בחברותות, משימות לעבודה עצמית, דיונים בכיתה, וביצוע משימות יצירתיות במגוון דרכים.

**מבנה החוברת**

החוברת מזמינה את התלמידים (והמורים) לצאת למסע בשבילי המשנה, בהדרכה של מדריך טיולי-משנָה נחמד ושלטי עץ שמסייעים בדרך. המסע הוא תהליך אחד שבו השלבים קשורים זה בזה' ויחד יוצרים את הלימוד בשלמותו.

היחידות בנויות לפי מבנה קבוע עם גמישות בהתאם למשנה, אשר מורכב מהחלקים הבאים:

א. **נקודת מוצא:** המשנה, ביאורי מילים והמטרות בלימוד המשנה (מנוסחות לתלמיד).

ב**. צעד ראשון**: התמודדות עם מבנה המשנה (בדרך כלל תרשים כאמד"ט) והבנה של פרטים ראשונים במשנה.

ג. **מקרא מפה**: מושגי התוכן שבמשנה, מופיעים במסגרת.

ד. **לומדים את השטח:** בחלק זה של היחידה מתבצע עיקר לימוד תוכן המשנה והבנתה.

ברוב היחידות יש בתוך חלק זה של הלימוד הצעה ללימוד בחברותות עם הסמל "צועדים ביחד".

ה. **מרחיבים את המבט:** מקורות להרחבה ולדיון.

ו. **תמונת מסע:** תמונה שמביעה מסר או מעלה שאלה.

**ז. הגענו ליעד:** בחלק מן היחידות, אחת ל3-4 משניות בדרך כלל, יהיה סיכום של הנושא שבו עוסקות המשניות האחרונות.

**ח. טיפוס אתגרי:** בחלק מן היחידות יש משימות מאתגרות יותר הקשורות בהבנת המשנה, כדאי להפנות את התלמידים המתקדמים להתמודד איתן. אגב, אפשר לזכות באמצעותן בפרסים! פרטים באתר.

**נקודות מרכזיות על השימוש בחוברת**

**פתיחת השיעור**: מומלץ שהפתיחה תכלול בתוכה סיפור, דוגמה או הפעלה שמעוררות את עניין התלמידים ללימוד המשנה (הצעות לכל יחידה במדריך). מתוך כך יש ללמד את מושגי התוכן המרכזיים שבהם תלויה ההבנה של המשנה (אם יש כאלה ביחידה זו), ולהתמודד עם מבנה המשנה.

**תרשימי כאמד"ט:** בניית תרשים היא **מיומנות נרכשת**: בפעמים הראשונות לא קל לעשות זאת וזה אורך זמן, אך לאחר תרגול לומדים לעשות זאת במהירות כחלק קבוע מתהליך לימוד המשנה, ויכולים די מהר לזנק משם קדימה. גם בתחילת התרגול וגם בהמשך, תהליך זה מעניק רבות **להבנת המשנה באמת** (ולא רק לשינון התוכן שלה), **ומשקף תהליך שנעשה באופן לא מודע** אצל מי שיודע ללמוד תורה שבע"פ. לכן יש בלמידה של מיומנות זו השקעה כדאית שתישא פירות במשך הזמן, **ותעניק לתלמידים כלי** שאיתו הם יכולים לגשת ללמוד כמעט כל משנה הלכתית בעתיד.

**למידה בחברותות:** כמעט בכל יחידה ישנה הצעה ללימוד בחברותות. ההנחיות ללימוד בנויות לפי שלבים המתארים את תהליך הלימוד הנדרש להבנת המשנה. כדאי מאד להקנות לתלמידים את היכולת ללמוד בחברותות (כך הרי לומדים את התורה שבעל-פה בבתי המדרש). **בכיתות שהדבר לא מתאים למורה**, או ביחידות שהמורה מעריך שהלימוד במשנה זו הוא קשה בחברותות, **כדאי לבצע את אותו תהליך של לימוד במליאה**. לאחר הלימוד בחברותות ישנה חשיבות לדרך שבה מתבצע **האיסוף במליאה**. במדריך מופיעות הצעות כיצד לעשות זאת – לשתף את התלמידים ולהעלות ברמה נוספת את ההבנה.

**המשימות**: המשימות אינן חובה! יתר על כן, ביצוע כל המשימות עלול להפוך את הלימוד להיות מייגע ולא נעים. על המורה להחליט אילו מן המשימות הוא נותן לעבודה עצמית ללימוד לפני הקניה, אילו מן המשימות הוא ייתן לתלמידים לבצע כסיכום, ואילו משימות הוא כלל לא ייתן אלא ילמד זאת בדרכים שלו.

**לימוד המקורות להרחבה:** לעיתים מזומנות ישנן מילים קשות במקורות והם מעט קשים להבנה. בדרך כלל לא כדאי לתת לתלמידים להתמודד עימם בכוחות עצמם אלא לקרוא אותם יחד ולהסביר אותם. בשונה מלימוד המשנה, ששם אנחנו רוצים שהתלמידים יפתחו מיומנויות להבנת משנה, בלימוד המקורות העיקר הוא התוכן שבמקור ולא תהליך הלמידה שלו. בעקבות למידת המקור חשוב לפתח דיון בערכים הנובעים ממנו. דגשים ערכיים, הצעות לדיון ורעיונות לשאלות מופיעים במדריך למורה.

**משימות הסיכום:** משימות הסיכום שנמצאות לרוב אחרי שלוש / ארבע משניות נועדו לכוון את התלמידים להתבונן במה שלמדו ולהעלות את רמת החשיבה - להעריך, לבחון מה מדבר אלי (חשוב מאד בגיל ההתבגרות) ולבטא זאת במשימה יצירתית בדרך כלל. את המשימות התלמידים צריכים לבצע בעיקר בבית, אך חשוב לתת את ההנחיה בכיתה בעל פה בנוסף למה שכתוב בחוברת. בנוסף לכך, הקדשה של זמן בכיתה להצגת התוצרים של המשימות הללו תעניק ערך מוסף ללימוד, שותפות של התלמידים, יצירתיות ועניין. מומלץ לכלול משימות אלו כחלק מההערכה של התלמיד והציון שלו. דבר זה יגביר את המוטיבציה של התלמידים לביצוע המשימות ויהווה הערכה חלופית יחד עם מבחנים שבוחנים יידע ומיומנויות.

**מערך שיעור מוצע**

בתחילתה של כל יחידה תופיע במסגרת הצעה למערך שיעור שכולל בתוכו ראשי פרקים של חלקי השיעור השונים (לפי שמות הסמלים בחוברת) כאשר הפירוט שלהם נמצא בהמשך המדריך למורה.

**מבנה יחידה במדריך למורה**

בכל יחידה במדריך למורה ישנם ארבעה חלקים:

**1. תוכן:** בחלק זה יופיע הסבר המשנה בקצרה, מבט כללי על המשנה, פירוט נקודות המחלוקת אם יש, דגשים חשובים וקישורים לקריאה נוספת.

**2. מבנה המשנה:** בחלק זה יהיה התרשים של המשנה (אם יש) והדרכה כיצד להנחות תלמידים לבנות את התרשים. פעמים רבות התרשים מהווה הצעה ואפשר לבנות את התרשים בצורה שונה לפי נקודת ההסתכלות של המורה או התלמיד.

**3. הצעות הוראה ויישום:** כאן יופיעו הצעות לדוגמאות, הפעלות, איסוף במליאה, תרשימים, צירים, דיאגרמות וטבלאות לסיוע בהבנה, דיונים ועוד. כאן גם יהיו קישורים לדפי עבודה ומצגות.

**4. הפנמה / ערכים:** בחלק זה יפורטו הנושאים הערכיים והקשר שלהם למשנה.

בחלק מהיחידות במדריך למורה מופיע מידע על מחברי ספרים ומפרשים שנזכרו ביחידות אלו בחוברת.

לימוד פורה והוראה מהנה!

צוות 'מסע אל המשנה'

הצעה לפריסה שנתית ללימוד משנה לכיתה ח

הפריסה מוצעת לשנים שבהן חודש אלול הינו חודש לימודים מלא.

|  |  |  |  |  |
| --- | --- | --- | --- | --- |
| **חודש** | **יחידות בחוברת "מסע אל המשנה"** | **משניות** | **מספר שיעורים מוערך** | **נושאי המשניות** |
| אלול | 1-5 | שבת יז א-ד | 8 | מוקצה |
| תשרי | 6-8 | שבת יט א-ג | 4 | מילה בשבת |
| חשון | 9-15 | שבת כב א-ד, כג א-ג | 9 | סחיטה, בישול, פתיחת כלים,איסורי דרבנן |
| כסלו | 16-20 | ביצה א א-ב, ב א-ב | 6 | ביצה שנולדה ביו"טשחיטה ביו"טעירוב תבשיליןטבילת כלים |
| טבת | 21-26 | ביצה ב ג-ח | 9 | הלכות יו"ט בנושאים שונים |
| שבט | 27-32 | חלה א א-ג, ביכורים א א-ב | 8 | הפרשת חלהמצות הביכורים |
| אדר | 33-34 | ביכורים א ג-ד | 4 | מהיכן וממה מביאים ביכורים |
| ניסן | 35-36 | מכות ב א-ב | 2 | הגליית ההורג בשגגה |
| אייר | 37-40 | מכות ב ג-ו | 6 | ערי המקלט |
| סיוון | 41-42 | מכות ב ז-ח  | 2 | יציאת ההורג מעיר המקלט |

מדריך למורה מסכת שבת פרק יז

יחידה 1: הקדמה למסכת שבת

**תוכן**

**מערך שיעור מוצע**

**זמן הוראה מומלץ: שיעור אחד**

**א. פתיחה:** אסוציאטיבית- כתיבת פעולות אסורות בשבת על הלוח תוך מיונם לדאורייתא / דרבנן.

לאחר מכן התמקדות באיסור מוקצה.

**ב. עבודה בכיתה: משימות 1-2.**

**ד. איסוף-** מעבר יחד על המשימות עם דגשים ומעבר לחברותות (משימה 4).

**ה. צועדים יחד:** בהתאם לזמן- איסוף במליאה עם המחשות וסיכום היחידה.

בחוברת של כיתה ז קיימת יחידת הקדמה כללית למסכת שבת בנושא ל"ט המלאכות.

מטרתה של יחידת הקדמה זו היא לתת רקע, לקראת המשניות שבחוברת זו, על גזירות חכמים בשבת בכלל וגזירת מוקצה בפרט.

הסדר הוא הפוך- ראשית נלמדים דברי הרמב"ם בנושא גזירת 'מוקצה', ובהם מספר טעמים לגזירה, ולאחר מכן (בחברותות) הפסוקים מספר ישעיהו ("אם תשיב וכו' ") על פיהם אסרו חכמים בשבת אופני התנהגות שונים כגון דיבור של חול, הליכה של חול וכדומה.

בסיום היחידה- משימה 5 לקראת ההמשך (ולכן ניתן לבצע משימה זו בשיעור הבא לפני לימוד משנה א)- פריסה של סוגי המוקצה השונים.

**דגשים**

* הטעמים השונים של גזירת מוקצה משתייכים לסוגי מוקצה שונים.
* בהמשך הלימוד של המשניות השונות ניגע בסוגי המוקצה השונים וכן בפרטים של איסורי דרבנן נוספים.

**הצעות הוראה, המחשה ויישום**

1. מוקצה- הבאת אוסף חפצים לכיתה שרובם כלולים באיסור מוקצה על מנת להמחיש:
2. סוגי חפצים שונים שכלולים בגזירת מוקצה.
3. **את השאלה** למה זה אסור- הרי אני רק מחזיק אותו או מזיז אותו ולא עושה שום פעולה אסורה.
4. **את התשובה**- 1. המחשת הטעם של 'טלטול של חול' – יצירת יום שונה מבחינת הדברים שאיתם מתעסקים בשבת. 2. המחשת הטעם 'שמא יעשה מלאכה' (למשל עם פנס שעלולים להדליקו אם מתעסקים איתו)
5. איסורי 'אם תשיב...' – במליאה לאחר 'צועדים יחד'- תלמידים ממחיזים התנהגויות של חול והתנהגויות של שבת (אפשר בשילוב משחק של המחזה וניחוש למה היתה הכוונה).

**הפנמה / ערכים**

גזירות חכמים בשבת נועדו לחזק את אוירת השבת ואת צביונה כיום מיוחד. מצד אחד זוהי קומה נוספת מעבר לאיסורי התורה, שדורשת רמה גבוהה יותר של שמירת השבת כיום מיוחד, ומצד שני ניתן לראות גזירות אלו כגדר- אם ניזהר מהליכה של חול ודיבור של חול בשבת, לא נגיע לאיסורים חמורים של יותר של מלאכות ממש שנאסרו.

יחידה 2: מסכת שבת פרק יז משנה א

טלטול דלתות שהתפרקו

**המשנה**

**מערך שיעור מוצע**

**זמן הוראה מומלץ: שיעור אחד**

**א. פתיחה:** דיון על חפץ שהובא לכיתה כגון מכסה של פח שהתפרק ממקומו.

**ב. צעד ראשון + לומדים את השטח-** עבודת כיתה להבנת מבנה המשנה ותוכן המשנה.

**ד. איסוף-** מעבר על המשנה והמשימות שניתנו תוך וידוא שכל שורה במשנה מובנת לכולם.

**ה. טיפוס אתגרי-** ניתן לבצע כמשימת סיכום לשיעור.

**כָּל הַכֵּלִים נִטָּלִין בַּשַׁבָּת**

**וְדַלְתוֹתֵיהֶן עִמָּהֶן,**

**אַף עַל פִּי שֶׁנִּתְפָּרְקוּ בְשַׁבָּת,**

**שֶׁאֵינָן דּוֹמִין לְדַלְתוֹת הַבַּיִת,**

**לְפִי שֶׁאֵינָן מִן הַמּוּכָן.**

**תוכן**

המשנה עוסקת בטלטול כלים גדולים (כגון ארגזים ותיבות) וה'דלתות' (=המכסים) שלהם, בדגש על מקרה שבו המכסה התפרק בשבת.

הכלי עצמו אינו מוקצה ולכן גם המכסה שלו אינו מוקצה, אף אם המכסה יצא ממקומו, ואפילו אם זה קרה לפני שבת.

היחידה עוסקת בהבנה בסיסית של תוכן דברי המשנה (שמעט קשה להבנה), עפ"י שיטת הכאמד"ט, כלומר לימוד מבנה המשנה ומתוך כך הבנת תוכן המשנה.

**מבנה המשנה**

ההצגה הנכונה לדעתנו של מבנה המשנה היא באופן זה:

אַף עַל פִּי שֶׁנִּתְפָּרְקוּ בְשַׁבָּת

כָּל הַכֵּלִים נִטָּלִין בַּשַׁבָּת ודלתותיהן עמהן

וְדַלְתוֹתֵיהֶן עִמָּהֶן

שֶׁאֵינָן דּוֹמִין לְדַלְתוֹת הַבַּיִת

לְפִי שֶׁאֵינָן מִן הַמּוּכָן

ייתכנו הצגות נוספות נכונות.

המבנה מבליט את ההשוואה שהמשנה עושה בין דלתות הכלים לבין דלתות הבית.

**דגשים**

* ישנם פערים לשוניים בין שפת ימינו ללשון חז"ל. המילה כלים אצלנו מכוונת בדרך כלל לכלים קטנים יותר, ואילו בלשון המשנה גם ארון גדול נחשב 'כלי'.
* 'מקרא מפה' בתחילת היחידה נועד לחבר אותנו לנושא של מוקצה, כלומר: גם אם החלק שהתפרק (למשל המכסה) אינו ראוי לשימוש והיינו משייכים אותו ל'מוקצה מחמת גופו', השייכות שלו לכלי הגדול מאפשרת לטלטלו בכל זאת.

**הצעות הוראה, המחשה ויישום**

1. להביא ידית של דלת ולפתוח את השיעור בהמחזה של ידית של דלת שהתפרקה / מכסה של פח אשפה שיצא מהמקום והתלבטות שמובילה לדיון - מה עושים במצב כזה?
2. לחדשים בשיטת הכאמד"ט- היחידה מדגימה כיצד הבנת מבנה המשנה ואפיון החלקים מקל על הבנת תוכן המשנה.
3. לאחר ביצוע משימות 1 ו 2 כעבודת כיתה, חשוב להבהיר את הקשר בין המושג 'אינה מן המוכן' למושג מוקצה. הדלת שהתפרקה היא מוקצה משום שהיא לא ראויה במצבה הבסיסי לטלטול ואילו המכסה של הארגז שהתפרק אינו מוקצה מהסיבה ההפוכה ומשום שניתן להתייחס אליו כחלק מהכלי שמוכן וראוי לטלטול.
4. את משימה 3 ניתן לבצע כרצף יחד עם משימות 1-2, או בנפרד עם הפסקה פרונטאלית- לשיקולכם.
5. במידה ותבחרו לבצע בכיתה את החלק 'טיפוס אתגרי' תוכלו לתת לתלמידים משימה לשיעורי בית- לחפש ברשת תשובות הלכתיות לשאלות שקשורות למשנתנו כגון על כפתור של חולצה שנפל, בורג וכדומה.

יחידה 3: מסכת שבת פרק יז משנה ב

שימוש בכלי שמלאכתו לאיסור

**מערך שיעור מוצע**

**זמן הוראה מומלץ: שיעור אחד**

**א.** פתיחה: הצגת הקטגוריה של כלים שמלאכתם לאיסור. דוגמאות מהתלמידים.

ב. צעד ראשון + לומדים את השטח: ביצוע משימות 1-2 בכיתה.

ד. איסוף- דגשים על פשט המשנה וציון המעבר לפרטי ההלכות בשלבים הבאים.

ה. צועדים יחד: הלכות כלי שמלאכתו לאיסור והאופנים בהם מותר לטלטלו.

ו. בהתאם לזמן- טיפוס אתגרי (אפשרי גם לעבודה בבית)- דיני כלי שמלאכתו גם לאיסור וגם להיתר.

**המשנה**

**נוֹטֵל אָדָם**

**קֻרְנָס לְפַצֵּעַ בּוֹ אֶת הָאֱגוֹזִים,**

**וְקֻרְדֹּם לַחְתֹּךְ אֶת הַדְּבֵלָה,**

**מְגֵרָה לִגְרוֹר בָּהּ אֶת הַגְּבִינָה,**

**מַגְרֵפָה לִגְרוֹף בָּהּ אֶת הַגְּרוֹגָרוֹת,**

**אֶת הָרַחַת וְאֶת הַמַּזְלֵג לָתֵת עָלָיו לַקָּטָן,**

**אֶת הַכּוּשׁ וְאֶת הַכַּרְכָּר לִתְחוֹב בּוֹ,**

**מַחַט שֶׁל יָד לִטּוֹל בּוֹ אֶת הַקּוֹץ,**

**וְשֶׁל סַקָּאִים לִפְתֹּחַ בּוֹ אֶת הַדֶּלֶת.**

**תוכן**

המשנה עוסקת באופן בו מותר לטלטל ('נוטל אדם') כלים שמלאכתם לאיסור, וזאת כאשר מטרת הטלטול של הכלי היא לצורך שימוש מותר בשבת.

בהלכה היתר זה נקרא 'לצורך גופו', כלומר שהמטרת הטלטול היא שימוש **בגופו** של הכלי לצורך פעולה שמותר בשבת לעשותה. (היתר ידוע נוסף הוא טלטול 'לצורך מקומו'- לצורך שימוש במקום בו הכלי נמצא).

במשנה יש רשימה של **עשר דוגמאות** די דומות לעיקרון הנ"ל, ומטרת משימה 1 היא לוודא שהתלמידים שמו לב למבנה זה של המשנה.

משימה 2 דואגת להבנת פשט המשנה- מהם הכלים עליהם מדובר ומהן הפעולות לשמן מותר לטלטל את הכלים, בשילוב יישום הלכתי לחיי היום-יום.

בשני השלבים הבאים ('צועדים יחד', 'מרחיבים את המבט') נלמדים מקורות הלכתיים להיכרות מעט יותר מפורטת עם דיני כלים שמלאכתם לאיסור.

**הצעות הוראה המחשה ויישום**

* מומלץ להביא כלים ממשיים להמחשת סוגי הכלים השונים עליהם מדובר במשנה, או לפחות להצטייד בתמונות להקרנה.

להמחשה- אתר של חנות לכלים עתיקים- https://www.sejera.com/shop-2

* כפתיחה ללימוד ניתן להציג בקצרה את העיקרון של טלטול כלי שמלאכתו לאיסור 'לצורך גופו' (לאחר הגדרה קצרה של כלים אלו), ולבקש מהתלמידים דוגמאות לפעולות מותרות שאפשר לעשות עם כלים כאלו.
* הצעת פתיחה נוספת- הצגת כלים שונים שהינם 'כלי שמלאכתו לאיסור' ושאלה- מה משותף לכלים אלו? ומכאן להוביל לכך שזו קטגוריה הלכתית בפני עצמה עם כללים משלה.
* לשם הבהרת הסיטואציות עליהן מדובר ניתן לציין שבעבר לא היו כמויות גדולות של כלים כפי שיש לנו היום ולכן יכול להיווצר מצב שאדם זקוק למסור לצורך חיתוך גבינה וכדומה.

יחידה 4: מסכת שבת פרק יז משנה ג

טלטול קנה של זיתים

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: אחת ההצעות שמפורטות ביחידה.

ב. מהו קנה של זיתים- קריאה משותפת.

ד. משימות 1+2- מבנה המשנה והבנת פשט המשנה.

ה. צועדים יחד: דיני מוקצה מחמת גופו ומקלות בפרט.

**קָנֶה שֶׁל זֵיתִים,**

**אִם יֵשׁ קֶשֶׁר בְּרֹאשׁוֹ - מְקַבֵּל טֻמְאָה,**

**וְאִם לָאו - אֵין מְקַבֵּל טֻמְאָה.**

**בֵּין כָּךְ וּבֵין כָּךְ - נִטָּל בְּשַׁבָּת.**

**תוכן**

המשנה עוסקת בקנה של זיתים- לגבי קבלת טומאה ולגבי טלטולו בשבת.

עיקר המשנה מבחינת הלכות שבת הוא כמובן המשפט האחרון שלה, ואפשר לציין לתלמידים שיש משניות שרבי יהודה הנשיא לקח כפי שנכתבו והכניסן למשנה, גם אם ההלכה שקשורה לנושא בו עסוקים מופיעה כבדרך אגב.

לשם הבנת המשנה מוכרחים כמובן להבין מהו קנה של זיתים, כיצד הוא נראה? מהו הקשר בראשו עליו מדובר במשנה?

ביחידה תמצאו תמונות והסברים שמבהירים במה מדובר, לשיקולכם- ניתן להתחיל עם זה ואח"כ לעבור ל'צעד ראשון' וכו', או להתחיל במשימות ובהבנת פשט המשנה, ואחכ לעסוק בשאלה מהו בעצם החפץ עליו מדובר.

השאלה אם הקנה מקבל טומאה או לא מקבל טומאה תלויה בשאלת היותו **כלי קיבול** ראוי לשימוש כלשהו. כפי שנאמר במשנה, הקנה משמש ככלי קיבול כאשר יש 'קשר בראשו', כלומר חוליה שקרובה לקצה, ואז יכול הקנה לשמש לבדיקת בשלות הזיתים ע"י תחיבתו בזיתים, ובדיקה האם נשאר שמן על הקנה סמוך לאותו 'קשר' (כנראה שאם החוליה רחוקה מקצה הקנה, קשה עד בלתי אפשרי לראות האם הצטבר שם שמן).

לאחר המחשה חזותית של מבנה המשנה במשימה 1, במשימה 2 (לומדים את השטח) נוודא שהתלמידים מבינים את פשט המשנה, ואת הסיבה להבדל בין קנה עם קשר בראשו לבין כזה ללא קשר בראשו.

במשימה 3 (צועדים יחד) יפגשו התלמידים את הקטגוריה של מוקצה מחמת גופו, אליה משתייכים מקלות באופן כללי, ויבינו למה קנה של זיתים מוגדר ככלי שמלאכתו לאיסור.

**מבנה המשנה**

משימת הכאמד"ט הפעם די פשוטה, וניתן לנצל את ההזדמנות לחזרה על חשיבות הבנת מבנה המשנה ואפיון כל מרכיב כמקפצה בדרך להבנת תוכן המשנה.

|  |  |  |  |  |
| --- | --- | --- | --- | --- |
| קָנֶה שֶׁל זֵיתִים |  |  |  |  |
|  |  |  |  |  |
| אִם יֵשׁ קֶשֶׁר בְּרֹאשׁוֹ |  | וְאִם לָאו |  |  |
|  |  |  |  | בֵּין כָּךְ וּבֵין כָּךְ  |
| מְקַבֵּל טֻמְאָה |  | אֵין מְקַבֵּל טֻמְ אָה |  |  |
|  |  |  |  | נִטָּל בְּשַׁבָּת |

**הצעות הוראה המחשה ויישום**

1. קנה- אם ביכולתכם להביא מקל של קנה מצוי ולהראות את החוליות באופן שימחיש מהו ה'קשר בראשו'- עשו זאת.
2. להמחשה בנושא הזיתים- ניתן להביא לכיתה זיתים בשלבי הבשלה שונים, כולל כאלו שהם מאוד רכים, ולהראות כיצד מצטבר מעט שמן על מקל שלוחץ עליהם.
3. מכיון שדיני קבלת טומאה נכנסו כאן בדלת האחורית, אין עניין להרחיב בהם ולהיכנס לפרטים, וניתן להסתפק בידע הכללי של התלמידים על המושג של כלי שמקבל טומאה. במידת הצורך מומלץ לבאר את המושג הבסיסי, ניתן להיעזר (למורים) בדברי הרמב"ם בהלכות כלים (ספר טהרה) פרק א. (<https://www.mechon-mamre.org/i/a701n.htm>)
4. מהכלל אל הפרטים- ניתן לפתוח בהבאת אוסף פריטים ששייכים ל'מוקצה מחמת גופו' (אבן, תפוח אדמה חי, בשר קפוא וכדו') ולהוביל לאפיון סוג המוקצה, ולהבנה מדוע אין בו היתר של 'לצורך גופו' (כי זה דברים שאין להם שימוש). לאחר מכן להראות שהאפיון יכול להשתנות אם הופכים את החפץ לבעל שימוש כלשהו כגון אבן כמעצור לדלת (לפני שבת), ואז אם השימוש מותר בשבת החפץ כבר לא יהיה מוקצה כלל, ואם השימוש אסור בשבת החפץ יהיה כלי שמלאכתו לאיסור, כפי שקורה בקנה של זיתים.
5. הצעה נוספת- לאחר הבהרה קצרה של קטגוריית מוקצה מחמת גופו, למיין בעזרת טבלה פריטים שונים ל'מוקצה מחמת גופו' ו'כלי שמלאכתו לאיסור', ולעסוק במעבר של פריט מסוג אחד לסוג אחר של מוקצה. לאחר מכן לעבור ללימוד המשנה כיישום של החומר שנלמד.

**הפנמה / ערכים**

בלימוד הלכות שבת חשוב לעצור מדיי פעם ולנשום 'אויר פסגות'- להיזכר שמקור כל פרטי ההלכות בקדושה העצומה של השבת, ולנסות לחבר לזה גם את הפרטים.

האיסור לטלטל חפצים שמוקצים מחמת גופם (בניגוד לכלים שמלאכתם לאיסור) לא נועד להרחיק אותנו מעשיית פעולות אסורות בשבת, ויש מקום לומר שהמטרה היא התרחקות מטלטול סתמי שאין בו כל צורך (שהרי לחפץ אין שום שימוש), פעולה סתמית שאין לה שום משמעות ושום תוכן.

בשבת אנו שובתים ממלאכה מחד אך המטרה היא לא בטלה ושעמום אלא פינוי זמן לעיסוק בדברים חשובים שחיי היום-יום לא תמיד מאפשרים לעסוק בהם- חיי משפחה, ועיסוקי קדושה ורוחניות.

הוראתית- ניתן לחלק את הלוח לשני חלקים- בצד אחד מה לא ובצד אחד מה כן כאשר הלכות מוקצה מחמת גופו מסייעות לחדד מה נמצא בצד של מה כן.

יחידה 5: מסכת שבת פרק יז משנה ד

**מוקצה מחמת חסרון כיס וכלי שמלאכתו להיתר**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: איסוף דוגמאות מהתלמידים ודיון באופי החפצים ודינם, וזאת לאחר שהתבקשו 'להביא' מבתיהם דוגמאות שמשתייכות למעשה ל'מוקצה מחמת חסרון כיס'

ב. לימוד הרישא של המשנה- משימות 1+ 2 יחד.

ד. התפצלות לחברותות לביצוע 'צועדים יחד'- סיכום ביניים של סוגי מוקצה שונים.

ה. פרונטאלי- ביצוע משותף עם כולם של משימה 3 והבנת הסיפא של המשנה.

ו. לבית- משימת סיכום למשניות א-ד.

**רַבִּי יוֹסֵי אוֹמֵר: כָּל הַכֵּלִים נִטָּלִין,**

**חוּץ מִן הַמַּסָּר הַגָּדוֹל וְיָתֵד שֶׁל מַחֲרֵשָׁה.**

**כָּל הַכֵּלִים נִטָּלִין לְצֹרֶךְ וְשֶׁלֹּא לְצֹרֶךְ.**

**רַבִּי נְחֶמְיָה אוֹמֵר: אֵין נִטָּלִין אֶלָּא לְצֹרֶךְ.**

**תוכן**

למשנה שני חלקים- 1. דברי ר' יוסי – דין מוקצה מחמת חסרון כיס. 2. מחלוקת חכמים ור' נחמיה.

מבנה המשנה לא כ"כ מתאים לניתוח הקלאסי של הכאמד"ט ולכן ב'צעד ראשון' ניתנו שאלות פתוחות שנוגעות להבנה בסיסית ממבט ראשון של המשנה.

במשימה 2 נפגיש את התלמידים, דרך פירושו של הרב קהתי, עם המושג של מוקצה מחמת חסרון כיס, במטרה להוביל להבנה מה מאפיין קטגוריה זו, ואלו חפצים משתייכים אליה, מהו המאפיין המהותי של 'מסר גדול ויתד של מחרשה'.

(לפירוט מקוצר של הלכות מוקצה מחמת חסרון כיס בפניני הלכה- <https://ph.yhb.org.il/01-23-04/> )

על פי מספר פרשנים של המשנה, פירושו של המשפט הראשון בדברי ר' יוסי- 'כל הכלים ניטלים' - הוא שכל הכלים ניטלים באופן כלשהו, כולל כלים שמלאכתם לאיסור שניטלים לצורך גופם או מקומם. 'חוץ מ...' בניגוד למוקצה מחמת חסרון כיס שאסור לטלטלו כלל.

ב'צועדים יחד'- מעין סיכום ביניים של סוגי המוקצה שנלמדו עד כה, כולל יישום מעניין על אותו חפץ (חלילית) שאצל אדם אחד יכול להיות מוגדר ככלי שמלאכתו לאיסור, ואצל אדם אחר (שיותר מקפיד עליו) יוגדר כמוקצה מחמת חסרון כיס.

במחלוקת של ר' נחמיה וחכמים בסוף המשנה, נעסוק בהגדרת המושגים 'לצורך' ו'שלא לצורך'- וזאת במשימה 3, גם כאן בעזרת הרב קהתי.

שימו לב- למעשה דעתו של ר' נחמיה מהוה ניגוד מסוים לכל הנלמד עד כה ולדינים המוכרים של 'מוקצה', ויוצרת איסור די גורף על טלטול חפצים בכלל בשבת (שהרי גם כלי שמלאכתו להיתר לדעתו מותר לטלטל רק לצורך גופו או מקומו).

דידקטית, ניתן להתייחס לדעתו כנקודת קיצון שמסייעת להבין יותר טוב גם את העמדה המוכרת יותר: ישנה עמדה שאוסרת בכלל לטלטל חפצים בשבת (אא"כ זה לצורך ממוקד), אך להלכה ישנו היתר לטלטל חלק מהחפצים שסביבנו, כל אחד לפי הגדרתו.

**הצעות הוראה המחשה ויישום**

1. בקשו לפני השיעור מהתלמידים לחפש בבתיהם דוגמאות לחפצים ש'בעליהם מקפידים עליהם' ולברר מה דינם בהלכות מוקצה בשבת, ואז ניתן לפתוח את השיעור בדוגמאות של התלמידים, במה שהצליחו לברר, ובבירור טעם הדין.

מומלץ אף להדגיש לתלמידים שהם לא צריכים להביא את החפצים לכיתה, שהרי מדובר בחפצים ש'מקפידים עליהם'...

1. כדאי לשים לב ולחדד בשיעור- גם חפצים שאינם 'כלים' בעלי שימוש פונקציונלי יכולים להיות מוקצים מחמת חסרון כיס. מס' דוגמאות שהובאו גם ב'פניני הלכה': שטרות כסף, תמונות יקרות, וכן ארון גדול שמקפידים שלא להזיז בחינם כדי שלא יתקלקל.
2. דוגמא לדיון- מכשיר סלולרי- האם זהו חפץ ש'מקפידים עליו'? הרי הוא נופל לנו מהיד יותר מכל חפץ אחר... אולי תלוי בשוויו- היכן עובר הגבול?
3. 'הגעת ליעד' ניתנו מספר משימות סיכום ותוכלו לבחור מביניהם את המתאימות לכיתתכם- ובלבד שהתלמידים אכן ייצאו מלימוד משניות אלו עם תמונה בהירה של קטגוריות המוקצה השונות, והפריטים המשתייכים להם.

יחידה 6: מסכת שבת פרק יט משנה א

**הכנות לברית מילה בשבת**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: הצעת הפתיחה שביחידה או גישה ישר לקריאת המשנה.

ב. צעד ראשון- עבודה עצמית לניתוח מבנה המשנה ואז מעבר על זה במליאה. ציון דגשי כאמד"ט שונים.

ג. לומדים את השטח- הבנת פשט המשנה ומחלוקת התנאים.

ה. כולם יחד- קריאת המקורות השונים ע"י מספר תלמידים ופיזור לביצוע משימה 4.

**רַבִּי אֱלִיעֶזֶר אוֹמֵר: אִם לֹא הֵבִיא כְּלִי מֵעֶרֶב שַׁבָּת,**

**מְבִיאוֹ בַּשַּׁבָּת מְגֻלֶּה.**

**וּבַסַּכָּנָה - מְכַסֵּהוּ עַל פִּי עֵדִים.**

**וְעוֹד אָמַר רַבִּי אֱלִיעֶזֶר: כּוֹרְתִין עֵצִים לַעֲשׂוֹת פֶּחָמִין וְלַעֲשׂוֹת כְּלִי בַרְזֶל.**

**כְּלָל אָמַר רַבִּי עֲקִיבָא: כָּל מְלָאכָה שֶׁאֶפְשָׁר לַעֲשׂוֹתָהּ מֵעֶרֶב שַׁבָּת - אֵינָהּ דּוֹחָה אֶת הַשַּׁבָּת,**

**וְשֶׁאִי אֶפְשָׁר לַעֲשׂוֹתָהּ מֵעֶרֶב שַׁבָּת - דּוֹחָה אֶת הַשַּׁבָּת.**

**תוכן**

במוקד המשנה - מחלוקת רבי אליעזר ורבי עקיבא לגבי 'מכשירי מילה' בשבת, והשאלה האם מותר לעשות בשבת לצורך המילה פעולות הכנה שונות שאינן המילה עצמה. רבי אליעזר מתיר, ולדעת רבי עקיבא אסור לעשות כל פעולה שהיה אפשר לעשותה לפני שבת, כלומר רק פעולות המילה עצמה (שלמעשה מפורטות במשנה הבאה).

כדרכנו- לאחר פירוק המשנה לרכיבי הכאמד"ט (משימה 1), נעבור להבנת פשט המשנה (משימה 2) בדגש על הבנת מחלוקת התנאים + הרחבה קצרה בעזרת פירוש רבנו עובדיה מברטנורא לגבי הבאת הסכין באופן מגולה / מכוסה (משימה 3).

בסיום היחידה 'מרחיבים את המבט' למספר מקורות נוספים על חשיבותה וערכה הרב של מצות מילה שדוחה את השבת.

**מבנה המשנה**

מבנה המשנה מאפשר לנצל את ההזדמנות למשימת אפיון לרכיבי כאמד"ט של כל המשנה יחד:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| רַבִּי אֱלִיעֶזֶר אוֹמֵר |  |  |  | וְעוֹד אָמַר רַבִּי אֱלִיעֶזֶר |  | כְּלָל אָמַר רַבִּי עֲקִיבָא |  |  |
|  |  |  |  |  |  |  |  |  |
| אִם לֹא הֵבִיא כְּלִי מֵעֶרֶב שַׁבָּת |  | וּבַסַּכָּנָה |  |  |  | כָּל מְלָאכָה שֶׁאֶפְשָׁר לַעֲשׂוֹתָהּ מֵעֶרֶב שַׁבָּת |  | וְשֶׁאִי אֶפְשָׁר לַעֲשׂוֹתָהּ מֵעֶרֶב שַׁבָּת |
|  |  |  |  |  |  |  |  |  |
| מְבִיאוֹ בַּשַּׁבָּת מְגֻלֶּה |  | מְכַסֵּהוּ עַל פִּי עֵדִים |  | כּוֹרְתִין עֵצִים לַעֲשׂוֹת פֶּחָמִין וְלַעֲשׂוֹת כְּלִי בַרְזֶל |  | אֵינָהּ דּוֹחָה אֶת הַשַּׁבָּת |  | דּוֹחָה אֶת הַשַּׁבָּת |

בדברי רבי עקיבא מופיע כלל עקרוני שמכיל 'מקרים' רבים, ובכל זאת מאופיין כ'מקרה', והדין הכללי בכל המקרים שבכלל מאופיין כ'דין'.

**הצעות הוראה המחשה ויישום**

1. ניתן לפתוח בתיאור על ברית מילה שהתקיימה בשבת, רצוי ע"י אחד התלמידים, ודיון בשאלות שנוגעות למשנה: האם קורה משהו שונה כאשר מלים בשבת? איזה איסור יש למול בשבת? למה בכל זאת מלים בשבת? כאשר מלים בשבת- אלו פעולות מותר לעשות לשם כך? (ליסוע ברכב? לקנות דברים שצריך בשביל הברית? רק הברית עצמה?) ומתוך הדיון לעבור ללימוד המשנה.
2. המחלוקת של רבי עקיבא עם רבו, רבי אליעזר בין הורקנוס, מזמנת סקירת תזכורת של דורות התנאים – מי לימד את מי וכו'. ניתן למצוא ברשת תרשימים שונים.

לדוגמא- <http://daf-yomi.com/data/uploadedfiles/userfiles/tafrit-zugotvetanahim.pdf>

להרחבה- <http://www.daat.ac.il/encyclopedia/value.asp?id1=3918>

1. חשוב להגיע לעיקרון של שיטת רבי אליעזר שדיבר בעזרת דוגמאות מעשיות, לכדי האמירה העקרונית- מותר לעשות כל דבר שצריך לצורך המילה.

לאחר מכן ניתן להעמיק בויכוח בין התנאים ע"י דיון בשתי הדעות, המחזת ויכוח ע"י התלמידים, ועוד.

יחידה 7: מסכת שבת פרק יט משנה ב

**ברית מילה בשבת**

**המשנה**

**עוֹשִׂין כָּל צָרְכֵי מִילָה בְּשַׁבָּת:**

**מוֹהֲלִין, וּפוֹרְעִין, וּמוֹצְצִין, וְנוֹתְנִין עָלֶיהָ אִסְפְּלָנִית וְכַמּוֹן.**

**אִם לֹא שָׁחַק מֵעֶרֶב שַׁבָּת - לוֹעֵס בְּשִׁנָּיו וְנוֹתֵן.**

**אִם לֹא טָרַף יַיִן וָשֶׁמֶן מֵעֶרֶב שַׁבָּת - יִנָּתֵן זֶה בְּעַצְמוֹ וְזֶה בְּעַצְמוֹ.**

**וְאֵין עוֹשִׂין לָהּ חָלוּק לְכַתְּחִלָּה, אֲבָל כּוֹרֵךְ עָלֶיהָ סְמַרְטוּט.**

**אִם לֹא הִתְקִין מֵעֶרֶב שַׁבָּת - כּוֹרֵךְ עַל אֶצְבָּעוֹ וּמֵבִיא, וַאֲפִלּוּ מֵחָצֵר אַחֶרֶת
תוכן**

משנתנו עוסקת בפעולות שונות שעושים בתהליך של מילת תינוק, כולל פעולות שנעשות לאחר המילה בהקשר הרפואי.

**מערך שיעור מוצע**

**זמן הוראה מומלץ: שיעור אחד**

**א.** פתיחה: טבלה על הלוח- לפני המילה ואחרי המילה (פירוט בהמשך עמוד זה).

ב. צעד ראשון- קליטה בסיסית של מהלך המשנה בעזרת 2 שאלות פתוחות- מומלץ בעבודה עצמית.

ג. לומדים את השטח- קריאה משותפת של מס' מקורות ועבודה עצמית- טבלה + שאלות.

ה. מעין סיכום במליאה- עריכת טבלה שממיינת את הפעולות עליהן מדובר במשנה לאיסורי דאורייתא ואיסורי דרבנן, ותוך כך להתייחס ל'פתרון' של המשנה למצב שנוצר כאשר לא נעשו ההכנות לפני שבת.

יש כאן גם המשך לדברי רבי עקיבא במשנה הקודמת- הפעולות שמפורטות הן 'מלאכה שאי אפשר לעשותה מערב שבת', והמשנה הולכת ומפרטת מה לגבי פעולות שכן היה אפשר וצריך לעשותן לפני שבת, וזה לא נעשה (כגון שחיקת הכמון).

מטבע הדברים לא ראינו עניין בכניסה לפרטים בנוגע ל'מוהלין, ופורעין ומוצצין', (כפי שתראו בביאורי המילים למשנה. בכיתת בנים, ועל פי שיקול דעת המורה, ניתן לפרט יותר.

עיקר היחידה - הבנת השינויים שהמשנה דורשת לעשות במקרה שלא הוכן משהו מערב שבת.

לכן, לאחר קליטה בסיסית של מהלך המשנה במשימה 1 (הפעם ללא פירוק לרכיבי כאמד"ט), יילמדו במשימה 2, בעזרת מספר מקורות וקטע 'מקרא מפה' ובעזרת טבלה, ההלכות במשנה לגבי הפעולות הרפואיות לאחר מילה בשבת, כפי שנהגו אז. (המשימה יחסית כבדה ולכן לא נכתבו משימות נוספות למשנה זו)

**הצעות הוראה המחשה ויישום**

1. ניתן לפתוח את השיעור בטבלה על הלוח שכוללת עמודות של לפני המילה, ואחרי המילה, ולמלא עם התלמידים פעולות שהם יגידו שנעשות בכל שלב, על מנת להציף את הנושא של פעולות רפואיות שיש לעשות לאחר המילה ולגעת בנושא של ביצוע פעולות אלו בשבת.
2. את המקורות הנוגעים למשימה 2 (ב'מקרא מפה' ועוד) ניתן לקרוא יחד בכיתה ולאחר מכן התלמידים עונים על השאלות.
3. לאחר משימה 2, ניתן להוסיף משימה קטנה לביצוע כולם יחד או כעבודת כיתה- להכין על פי המשנה רשימה של כל ההכנות שצריך לעשות לפני ברית מילה בשבת.
4. בסיום היחידה ישנה הצעה של המדריך להזמין מוהל לכיתה- בהחלט כדאי!

יחידה 8: מסכת שבת פרק יט משנה ג

**רחיצת תינוק בשבת לפני ברית המילה ולאחריה**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: תקציר מה שנלמד בשתי המשניות הקודמות לגבי מילה בשבת, (בדגש על מכשירי מילה- משליך גם על נושא הרחיצה בשבת וחימום המים לצורך רחצת התינוק לפני הברית).

ב. פרונטאלי- קריאת המשנה וניתוח ראשוני של נושאי המשנה.

ה. עבודת כיתה- משימות 1+2. משימה 3 רשות למתקדמים.

ו. איסוף וסיכום.

**מַרְחִיצִין אֶת הַקָּטָן,**

**בֵּין לִפְנֵי הַמִּילָה וּבֵין לְאַחַר הַמִּילָה,**

**וּמְזַלְּפִין עָלָיו בַּיָּד, אֲבָל לֹא בַּכְּלִי.**

**רַבִּי אֶלְעָזָר בֶּן עֲזַרְיָה אוֹמֵר: מַרְחִיצִין אֶת הַקָּטָן בַּיּוֹם הַשְּׁלִישִׁי שֶׁחָל לִהְיוֹת בַּשַׁבָּת,**

**שֶׁנֶּאֱמַר (בראשית לד, כה): "וַיְהִי בַיּוֹם הַשְּׁלִישִׁי בִּהְיוֹתָם כֹּאֲבִים".**

**סָפֵק וְאַנְדְּרוֹגִינוֹס אֵין מְחַלְּלִין עָלָיו אֶת הַשַּׁבָּת,**

**וְרַבִּי יְהוּדָה מַתִּיר בְּאַנְדְּרוֹגִינוֹס.**

**תוכן**

המשנה עוסקת בשני נושאים:

1. רחיצת תינוק בשבת
2. ברית מילה בשבת במקרים מסופקים.

בקריאה ראשונה של המשנה לא עולה בבירור שיש במשנה מחלוקת בין תנא קמא לבין רבי אלעזר בן עזריה, אך בגמרא מבואר שיש שתי מחלוקות ביניהם- 1. **לדעת ת"ק** יש לרחוץ את התינוק בשינוי (והמילים 'ומזלפין עליו...' הן הסבר של תחילת דבריו ולא תוספת), **וראב"ע** מתיר לרחוץ באופן הרגיל.

2. **ת"ק** מתיר את הרחיצה רק ביום הראשון לאחר המילה, **וראב"ע** מתיר גם ביום השלישי.

מחלוקתם קשורה ל'גזירת מרחצאות' (גזירת חכמים לא לרחוץ את רוב הגוף במים חמים בשבת) שהורחב מעט לגביה בשלט החום וב'מקרא מפה'.

(להרחבה לגבי גזירה זו- פניני הלכה שבת- <https://ph.yhb.org.il/01-14-08/>)

**במשימה 1** - הבנה ראשונית של מבנה ומהלך המשנה (ללא רכיבי כאמד"ט), **ומשימה 2** עוסקת בהבנת מחלוקת התנאים הנ"ל.

**משימה 3** נוגעת להבנת המקרה של 'ספק' שבסוף המשנה יחד עם יישום קל בנוגע למקרה זה.

ביחידה לא הרחבנו בנושא אנדרוגינוס (מעבר להסבר קצר בביאורי המילים למשנה), תוכלו להרחיב בכך על פי שיקול דעתכם.

**הצעות הוראה המחשה ויישום**

1. הוראת המשנה מכילה מורכבות שכן בימינו המוהלים ממליצים לא לרחוץ את התינוק לאחר המילה (כפי שמעירה מדריכת הטיולים ביחידה).

הצעתנו היא לציין את זה כדוגמא לכך שהמציאות השתנתה (מבחינת ההיגיינה) ולכן כל הסיטואציה היא אחרת, וזאת הסיבה שדיני המשנה לא נוגעים להיום הלכה למעשה. למעוניינים ניתן להרחיב את הדיון על מנת להוביל לכך שאנו מחויבים להלכה כפי שהיא וכפי שנמסרה ע"י חכמי הדורות, וישנם מקרים בהם פוסקי הדור בוחנים את המציאות ופוסקים את ההלכה על פי חכמתם, לעתים באופן שיוצר שינוי בהלכה בהתאם לשינוי במציאות. (יש לכך דוגמאות רבות).

1. כפי שהערנו קודם, מחלוקת התנאים ברישא של המשנה מתפרשת על פי הגמרא מעט בניגוד להבנה הראשונה שעולה כאשר קוראים את המשנה בפני עצמה. ניתן לנצל הזדמנות זו לתזכורת בנושא השתלשלות התורה- פסוקי התורה מתפרשים על פי התורה שבעל פה, גם אם זה בניגוד למה שמבינים בקריאת הפסוק בפני עצמו (לדוגמא- לא תבשל גדי בחלב אמו), והמשנה מתפרשת על פי הגמרא באותו אופן.
2. בניגוד לרישא של המשנה, המקרה של 'ספק' בסיפא של המשנה הוא מקרה מאוד מעשי- משהו שקורה כל הזמן. כדאי לשאול אם מישהו מהתלמידים מכיר מקרה של לידה 'בין השמשות' באופן שהשפיע על מועד הברית (בכלל ובשבת בפרט), ולפני ביצוע משימה 4 (או אחריה) לדון בדוגמאות נוספות של יישום מקרה זה של 'ספק'.

יחידה 9: מסכת שבת פרק כב משנה א

**חבית משקה שנשברה, סחיטת פירות וחלות דבש שהתרסקו לפני השבת**

**המשנה**

**מערך שיעור מוצע**

**זמן הוראה מומלץ: שני שיעורים**

**שיעור ראשון (משימות 1-2)**

**א.** פתיחה: לגשת למשנה דרך נושא הסחיטה, מפורט בהמשך.

ב. צעד ראשון- הבנת המבנה הכללי של המשנה, והבנת מבנה הרישא בעזרת רכיבי כאמד"ט

ה. משימה 2- הבנת הרישא של המשנה.

ו. סיכום ביניים.

**שיעור שני (משימות 3 ואילך)**

1. תקציר השיעור הקודם
2. משימה 3- מבנה ה'אמצעיתא' והבנת איסור סחיטת פירות (מלאכת דש)
3. ריסוק חלות דבש- הבנת המקרה ומשימה 5
4. סיכום המשנה

**חָבִית שֶׁנִּשְׁבְּרָה –**

**מַצִּילִין הֵימֶנָּה מְזוֹן שָׁלֹשׁ סְעֻדּוֹת.**

**וְאוֹמֵר לַאֲחֵרִים: בֹּאוּ וְהַצִּילוּ לָכֶם,**

**וּבִלְבַד שֶׁלֹּא יְסַפֵּג.**

**אֵין סוֹחֲטִין אֶת הַפֵּרוֹת לְהוֹצִיא מֵהֶן מַשְׁקִין,**

**וְאִם יָצְאוּ מֵעַצְמָן - אֲסוּרִין.**

**רַבִּי יְהוּדָה אוֹמֵר:**

**אִם לָאֹכָלִין - הַיּוֹצֵא מֵהֶן מֻתָּר,**

**וְאִם לַמַּשְׁקִין - הַיּוֹצֵא מֵהֶן אָסוּר.**

**חַלּוֹת דְּבַשׁ שֶׁרִסְּקָן מֵעֶרֶב שַׁבָּת וְיָצְאוּ מֵעַצְמָן - אֲסוּרִין.**

**וְרַבִּי אֱלִיעֶזֶר מַתִּיר.**

**תוכן**

במשנה שלושה נושאים שונים המפורטים בכותרת של היחידה.

נראה שהקשר בין הנושאים מעט אסוציאטיבי (כדרכה של המשנה לעיתים)- האיסור לספוג את היין נוגע לחשש סחיטה ומוביל לאיסור סחיטת פירות. משם לחלות הדבש שריסוקן דומה לסחיטת פירות, גם מבחינת דין שקיים בשני המקרים - 'יצאו מעצמן אסורים'.

**דין חבית שנשברה** דומה כמובן לדין הצלה מדליקה (משניות ב-ג בפרק טז, שנלמדות בחוברת של כיתה ז), וגם כאן טעם האיסור להציל יותר משלוש סעודות נובע מגזירת חכמים שמא יעבור על איסור מהתורה (תיקון החבית / הבאה מרשות הרבים), כפי שמתבאר ב**משימה 2** על פי פירוש הרב קהתי שמובא ביחידה. בנוסף, נגענו שם בטעם האיסור לספוג את היין- גזירה שמא יסחוט (על פי השולחן ערוך, ושם מובא טעם נוסף ביחס למקרה בו אין חשש סחיטה- שלא יעשה כדרך שהוא עושה בחול).

**איסור סחיטת פירות-** איסור תורה, תולדה של מלאכת דש כפי שבאר הרב מלמד בקטע שמובא ביחידה. **משימה 3** מטפלת במבנה חלק זה של המשנה, בעזרת פירוק לרכיבי כאמד"ט, ו**משימה 4** עוסקת בהבנת האיסור, ובמחלוקת ת"ק ורבי יהודה לגבי משקים שיצאו מפירות המיועדים לאכילה.

**חלות דבש שריסקן** - לשם הבנה טובה של מקרה זה מובאים ביחידה תמונה עם הסבר של המדריך.

גם כאן (על פי דברי המשנה ברורה שביחידה) הריסוק עצמו אסור מהתורה, ולדעת חכמים ישנה גם גזירה לאכול מהדבש כאשר החלות רוסקו בערב שבת (שמא ירסק בעצמו) ורבי אליעזר מתיר. **במשימה 5** מתבררים האיסורים מהתורה ומדרבנן, ומחלוקת התנאים.

**מבנה המשנה**

הטיפול במבנה המשנה מתפצל: מבנה הרישא מנותח במשימה 1, ומבנה המציעתא במשימה 2.

נביא כאן את שניהם יחד:

|  |
| --- |
| חָבִית שֶׁנִּשְׁבְּרָה |
|  |  |  |  |  |
| מַצִּילִין הֵימֶנָּה מְזוֹן שָׁלֹשׁ סְעֻדּוֹת |  | וְאוֹמֵר לַאֲחֵרִים: בֹּאוּ וְהַצִּילוּ לָכֶם |  | וּבִלְבַד שֶׁלֹּא יְסַפֵּג. |

|  |  |  |  |  |
| --- | --- | --- | --- | --- |
| אֵין סוֹחֲטִין אֶת הַפֵּרוֹת לְהוֹצִיא מֵהֶן מַשְׁקִין, |  |  |  |  |
|  |  |  |  |  |
| וְאִם יָצְאוּ מֵעַצְמָן |  |  |  |  |
|  |  |  |  |  |
| אֲסוּרִין |  | רַבִּי יְהוּדָה אוֹמֵר |  |  |
|  |  |  |  |  |
|  |  | אִם לָאֹכָלִין |  | וְאִם לַמַּשְׁקִין |
|  |  |  |  |  |
|  |  | הַיּוֹצֵא מֵהֶן מֻתָּר |  | הַיּוֹצֵא מֵהֶן אָסוּר |

**הצעות הוראה המחשה ויישום**

1. בגלל שהמשנה ארוכה יחסית אנו ממליצים להקדיש ללימוד משנה זו שני שיעורים- שיעור אחד להבנת המבנה הכללי של המשנה ולימוד החלק הראשון (עד משימה 2), ובשיעור נוסף את המשך היחידה. אם זמנכם קצר ניתן בכיתות מסויימות גם 'להריץ' את היחידה בשיעור אחד, בו יוקדש הרבה זמן לעבודה של התלמידים על המשימות, או לחילופין לבחור מתוך היחידה מה שנראה לכם עקרוני יותר.
2. ניתן לגשת למשנה דרך נושא הסחיטה שחורז את המשנה, ולפתוח בדיון על סוגי סחיטה שונים (פירות, בגדים, חליבה (?)) יחד עם בירור האם זה אסור מהתורה, מדוע זה אסור וכדו'.

דיני סחיטת פירות, פניני הלכה- <https://ph.yhb.org.il/01-12-08/>

להמחשה הביאו איתכם תפוז ובד שתוכלו לסחוט- מה ההבדל בין שתי הסחיטות? (בתפוז אני מעוניין במיץ, בבד אני מעוניין להוציא את הנוזלים החוצה מהבד על מנת לייבשו).

לאחר מכן לגשת למשנה ובסוף לחזור לסכם דרך נושא הסחיטה את מה שנלמד מהמשנה. (הנושא של סחיטת בגדים (מלאכת מלבן) נידון בקצרה במשנה ד של פרק זה).

מתודיקה זו תקל בהמשך הלימוד להסביר את הקשר בין חלקי המשנה השונים.

1. האזכור של שלוש סעודות השבת מזמן אפשרות להרחיב מעט לגבי שלוש סעודות השבת- משמעותן, ההבדלים ביניהם ועוד.
2. להמחשת הנושא של חלות דבש והדונג מומלץ להקרין תמונות או סרטונים של כוורות ומתוך כך לדון בנושא של ריסוק החלות.

דוגמא לסרטון (יש רבים)-

<https://eureka.org.il/item/41765/%D7%9C%D7%9E%D7%94-%D7%9B%D7%95%D7%95%D7%A8%D7%AA-%D7%94%D7%93%D7%91%D7%95%D7%A8%D7%99%D7%9D-%D7%91%D7%A0%D7%95%D7%99%D7%94-%D7%9B%D7%9E%D7%A9%D7%95%D7%A9%D7%99%D7%9D>

יחידה 10: מסכת שבת פרק כב משנה ב

**בישול בשבת**

**המשנה**

**כָּל שֶׁבָּא בַּחַמִּין מֵעֶרֶב שַׁבָּת - שׁוֹרִין אוֹתוֹ בַּחַמִּין בְּשַׁבָּת.**

**וְכָל שֶׁלֹּא בָא בַּחַמִּין מֵעֶרֶב שַׁבָּת - מְדִיחִין אוֹתוֹ בַּחַמִּין בַּשַׁבָּת,**

**חוּץ מִן הַמָּלִיחַ הַיָּשָׁן, וְדָגִים מְלוּחִים קְטַנִּים, וְקוּלְיָס הָאִסְפָּנִין,**

**שֶׁהֲדָחָתָן זוֹ הִיא גְמַר מְלַאכְתָּן.**

**תוכן**

להבנה מיטבית של המשנה והיחידה יש להקדים הקדמה הנוגעת למורכבות פרשנית-הלכתית שטמונה בדברי המשנה:

**מערך שיעור מוצע**

**זמן הוראה מומלץ: שיעור אחד**

1. ללא הקדמות- קריאת המשנה וביצוע משימות 1 ו- 2.
2. המחשת החלוקה במשנה בין אוכל שהתבשל לפני שבת לאוכל לא מבושל (בהמשך מפורטת הצעה של שני תפוחי אדמה- אחד חי ואחד מבושל).
3. משימה 3 (סוף המשנה) + סיכום.

הדין הראשון במשנה מתייחס באופן פשוט למאכלים שהתבשלו לפני שבת, ולכן מותר על פי המשנה להשרותם בחמין בשבת.

על אילו 'חמין' מדובר? ההלכה כידוע מבחינה בין 'כלי ראשון' (כלי שהיה על האש) לבין 'כלי שני'.

אם ה'חמין' עליהם מדובר נמצאים בכלי ראשון, הרי שכאשר נאמר **בדין השני** במשנה, ביחס לאוכל שלא התבשל לפני שבת, ש'מדיחין אותו בחמין בשבת', הכוונה היא לכאורה לאותם 'חמין', כלומר שמותר לערות על המאכל המדובר **מים שנמצאים בכלי ראשון**. אך מכיוון שישנם פוסקים שלדעתם ישנו איסור בישול ב'עירוי מכלי ראשון' (כפי שגם נפסק להלכה), הרי שצריך על פיהם לפרש שההדחה בחמין היא **מכלי שני**, ואז לכאורה עלינו לפרש **שגם בדין הראשון** במשנה מדובר על כלי שני, ולא על כלי ראשון. אולם אם מדובר בכלי שני, לכאורה מותר להשרות בתוכו גם מאכלים שלא התבשלו לפני שבת, שכן כלל נקוט בידנו- 'כלי שני אינו מבשל'.

פרשני התלמוד התייחסו לקושי זה בדרכים שונות, ואנו בחרנו ביחידה ללכת בדרכו של בעל פירוש 'תפארת ישראל' על פיו הדין הראשון במשנה עוסק ב'כלי ראשון', אך הדין השני עוסק ב'כלי שני'. הרווח הוא היחלצות מהסבך ההלכתי שהזכרנו, וההפסד הוא הקושי הפרשני בכך שהרישא של המשנה עוסקת בכלי ראשון, ובסיפא מדובר על כלי שני (כאשר נראה מקרייאה רצופה שהמקרה זהה).

וליחידה עצמה- לאחר ארגון המשנה על פי רכיבי 'כאמד"ט' ב**משימה 1**, **משימה 2** עוסקת בהבנת שני הדינים הנ"ל במשנה, על פי דרכו של בעל 'תפארת ישראל' כאמור, ו**משימה 3** מכסה את המשך המשנה בנוגע לדגים אותם אסור אף 'להדיח בחמין' בשבת כלל.

בכדי להתמקד בלימוד והבנת דברי המשנה לגופם, בחרנו לא להרחיב את הדיון מעבר לכך.

**מבנה המשנה**

תרשים הכאמד"ט במשנה זו ממחיש את ההתייחסות למצבים בהם המשנה מציינת , ואחר כך מפרטת את המקרים היוצאים מן הכלל במבנה של 'חוץ מ...'. מתקבל מבנה בו ישנו דין ואחריו מקרים שמתייחסים אליו (בד"כ המקרה מופיע לפני הדין שמתייחס אליו):

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| כָּל שֶׁבָּא בַּחַמִּין מֵעֶרֶב שַׁבָּת |  | וְכָל שֶׁלֹּא בָא בַּחַמִּין מֵעֶרֶב שַׁבָּת |  |  |  |  |  |  |
|  |  |  |  |  |  |  |  |  |
| שׁוֹרִין אוֹתוֹ בַּחַמִּין בְּשַׁבָּת |  | מְדִיחִין אוֹתוֹ בַּחַמִּין בַּשַׁבָּת |  | חוּץ מִן |  |  |  |  |
|  |  |  |  |  |  |  |  |  |
|  |  |  |  | הַמָּלִיחַ הַיָּשָׁן |  | וְדָגִים מְלוּחִים קְטַנִּים  |  | וְקוּלְיָס הָאִסְפָּנִין |
|  |  |  |  |  |  |  |  |  |
|  |  |  |  |  |  | שֶׁהֲדָחָתָן זוֹ הִיא גְמַר מְלַאכְתָּן |  |  |

**הצעות הוראה המחשה ויישום**

1. לפני ביצוע משימה 2 יש לוודא שהתלמידים מכירים את המונחים של 'כלי ראשון' ו'כלי שני'. עם זאת, ובהמשך לנאמר לעיל, אנו ממליצים להתמקד בלימוד דברי המשנה לגופם ולא לגלוש לדיונים ההלכתיים הנוגעים לדברי המשנה (למרות היותם מאוד רלוונטיים הלכה למעשה), וזאת מפאת המורכבות שצוינה לעיל ביחס למישור ההלכתי. ישנה חשיבות בכך שהתלמידים יפנימו את ההבדל בין לימוד משנה לבין לימוד הלכה, וזוהי הזדמנות לגעת בהבדל זה.
2. להמחשת הכלל 'אין בישול אחר בישול' (במשימה 2) ניתן להביא שני תפוחי אדמה- אחד חי ואחד מבושל, ולשאול שאלות מנחות כגון- מה ההבדל ביניהם? האם כאשר תפוח האדמה המבושל התקרר לאחר בישולו הוא חזר למצב הקודם שלו? מה יקרה לשני תפוחי האדמה אם הם יוכנסו לסיר שנמצא על האש, ומה ההבדל בין ההתרחשויות? (חימום לעומת בישול). האם תפוח האדמה החי יתבשל אם נדיח אותו במים חמים? מדוע?

יחידה 11: מסכת שבת פרק כב משנה ג

 **עשיית פתח וסתימת חור בחבית בשבת**

**המשנה**

**מערך שיעור מוצע**

**זמן הוראה מומלץ: שיעור אחד**

1. פתיחה בנושא כלים ופתיחתם- המחשה עם כלי מסוים- הצעה מפורטת בהמשך.
2. קריאת המשנה, חלוקתה לשני חלקים (עד 'לא יקבנה מצדה') ופיזור לחברותות לביצוע משימה 1.
3. מליאה וניתוח המשנה על בסיס הלימוד בחברותות
4. לומדים את השטח (משימה 2) כולם יחד (בהתאם לזמן) או לשיעורי בית.

**שׁוֹבֵר אָדָם אֶת הֶחָבִית לֶאֱכֹל הֵימֶנָּה גְרוֹגָרוֹת,**

**וּבִלְבַד שֶׁלֹּא יִתְכַּוֵּן לַעֲשׂוֹת כְּלִי.**

**וְאֵין נוֹקְבִים מְגוּפָה שֶׁל חָבִית, דִּבְרֵי רַבִּי יְהוּדָה.**

**וַחֲכָמִים מַתִּירִין.**

**וְלֹא יִקְּבֶנָּה מִצִּדָּהּ.**

**וְאִם הָיְתָה נְקוּבָה - לֹא יִתֵּן עָלֶיהָ שַׁעֲוָה,**

**מִפְּנֵי שֶׁהוּא מְמָרֵחַ.**

**אָמַר רַבִּי יְהוּדָה: מַעֲשֶׂה בָּא לִפְנֵי רַבָּן יוֹחָנָן בֶּן זַכַּאי בַּעֲרָב,**

**וְאָמַר: חוֹשְׁשָׁנִי לוֹ מֵחַטָּאת**

**תוכן**

לאורך המשנה ישנה התייחסות לאופנים שונים של פתיחת פתח בחבית בשבת- שבירת החבית, יצירת פתח יפה באופן שלמעשה יוצר כלי, עשיית נקב במכסה (מגופה) של החבית, ועשיית נקב בצדי החבית.

האופנים השונים כוללים התייחסות לשני איסורים הפוכים- מקלקל, ויצירת כלי. למעשה המשנה אומרת שמותר לקלקל כאשר זה לצורך אכילה, ולכן מותר לשבור את החבית, אולם יש לעשות זאת באופן שלא יוצר כלי.

אגב האזכור של נקב בחבית מובא איסור ממרח שקיים בסתימת הנקב ע"י שעווה.

המבנה של המשנה קצת פחות מתאים לפירוק בשיטת הכאמד"ט, ולכן ביחידה אנו ניגשים ישר למשימת 'צועדים יחד' בחברותא (**משימה 1**), שמטרתה הבנת הרישא של המשנה (עד 'ולא יקבנה מצדה'), וזאת בעזרת: 'מקרא מפה' קצר על איסור יצירת כלי ואיסור קלקול כלי בשבת, פירוש הרב קהתי למשנה, ואיורים של המקרים השונים שבמשנה (התאמת כל איור למקרה המתאים).

**משימה 2** (לומדים את השטח) מוקדשת לסיפא של המשנה ('ואם היתה נקובה וכו' ') ולאיסור ממרח.

 **הצעות הוראה המחשה ויישום**

1. כפי שהזכרנו, המשפט הראשון במשנה מתייחס לשני איסורים הפוכים- מקלקל (מותר לצורך אכילה) ויצירת כלי. להמחשת שני האיסורים מומלץ להביא קופסא סגורה כלשהי. אם ביכולתכם להשיג אריזה מפלסטיק שהינה אטומה, ללא מכסה- מה טוב. אם לא, ניתן להשתמש בקופסת פלסטיק כלשהי עם מכסה ולהדביק את המכסה לקופסה כך שלא יתאפשר להסיר אותו ולפתוח את הקופסה. בעזרת הקופסה תוכלו לדון באפשרויות השונות שעולות במשנה להגעה למזון / נוזל שנמצא בתוך הקופסה- שבירת הקופסא, שבירה באופן שיוצר פתח יפה, עשיית נקב מלמעלה, עשיית נקב מהצד.
2. 'ואין נוקבים מגופה...' – ניתן להביא פחית של משקה קל ולדון בנקב שנוצר כאשר פותחים את הפחית ושותים ממנה- האם זה מאפשר בקלות להוציא את תכולת הפחית? (שיטת רבי יהודה), האם ניתן בקלות להשתמש בפחית לשימושים נוספים? (שיטת חכמים).
3. דוגמא ליישום הלכתי של המשנה- <https://ph.yhb.org.il/01-15-11/> (פניני הלכה)
4. ביחידה לא נכנסנו לפירוט רב לגבי מלאכת ממרח. בהתאם לזמן ניתן להרחיב מעט לגבי מלאכה זו, ו/או השלכות מעשיות. (הפניה לפניני הלכה בנושא- <https://ph.yhb.org.il/01-14-05/> )

יחידה 12: מסכת שבת פרק כב משנה ד

**שמירת אוכל, קירור וחימום מים ובגדים שנרטבו בשבת**

**המשנה**

**נוֹתְנִין תַּבְשִׁיל לְתוֹךְ הַבּוֹר בִּשְׁבִיל שֶׁיְּהֵא שָׁמוּר,**

**וְאֶת הַמַּיִם הַיָּפִים בָּרָעִים בִּשְׁבִיל שֶׁיֵּצַּנּוּ,**

**וְאֶת הַצּוֹנֵן בַּחַמָּה בִּשְׁבִיל שֶׁיֵּחַמּוּ.**

**מִי שֶׁנָּשְׁרוּ כֵּלָיו בַּדֶּרֶךְ בַּמַיִם,**

**מְהַלֵּךְ בָּהֶן וְאֵינוֹ חוֹשֵׁשׁ.**

**הִגִּיעַ לֶחָצֵר הַחִיצוֹנָה –**

**שׁוֹטְחָן בַּחַמָּה, אֲבָל לֹא כְּנֶגֶד הָעָם.**

**תוכן**

המשנה מתחלקת בצורה ברורה לשני חלקים ושני נושאים:

**מערך שיעור מוצע**

**זמן הוראה מומלץ: שיעור אחד**

**א.** פתיחה: סיפור על קבוצת אנשים שנקלעו לאי בודד או אבדו ביער וצריכים לשרוד ללא חשמל- איך משמרים/ מחממים/ מקררים אוכל? מה לגבי שבת? (פירוט בהמשך)

ב. צעד ראשון + לומדים את השטח- עבודת כיתה להבנת מבנה המשנה והרישא- משימות 1+2.

ד. צועדים יחד- הבנה ותרגול לגבי איסור מראית עין והשלכותיו במשנה.

ה**.** משימה 4- בהתאם לזמן בכיתה או לש.ב.

הרישא- עד המילים 'בשביל שיחמו' - שלושה דינים שנוגעים לאוכל ומים.

הסיפא- לבישה וכן פריסה לייבוש של בגדים שנרטבו, בהקשר של איסור מראית עין.

במוקד החלק הראשון ניצבת שאלת המדריך- מדוע נשנו שלושה דינים אלו, מה החידוש בהם? בשאלה זו עוסקת **משימה 2,** בעזרת פירושי הרמב"ם והרב קהתי למשנה,וזאת לאחר הבנת מבנה המשנה ב**משימה 1.**

**משימה 3** מיועדת לעבודה בחברותות ('צועדים יחד'), ומתמקדת בהבנת האיסור של מראית עין וההשלכות שלו עליהן מדובר במשנה.

להבנת המשנה חשוב להכיר את מלאכת מלבן ולכן הובא הסבר קצר ('מקרא מפה') על מלאכה זו.

כאשר עוסקים בפעולות שאסורות משום מראית עין, חשוב לשים לב לכך שמדובר בפעולות שמצד עצמן מותרות, אבל אדם שרואה אותן עלול לחשוב שנעשתה (בפעולה זו או בנפרד ממנה) פעולה אסורה.

**משימה 4** עוסקת בקצרה בכלל ' כל דבר שאסרו חכמים מפני מראית העין אפילו בחדרי חדרים אסור', על פיו הדין האחרון במשנה אינו להלכה, כפי שהעיר רבי עובדיה מברטנורא בפירושו למשנה (הובא ביחידה).

**מבנה המשנה**

חלוקת המשנה לרישא וסיפא מבהירה את המבנה הבסיסי של המשנה, ואין צורך לדעתנו בפירוק לרכיבים מעבר לזה. למעוניינים בכל זאת בתרגול נוסף של שיטת הכאמד"ט, ניתן לעשות זאת עם הסיפא של המשנה שבנויה בצורה ברורה משני מקרים ושני דינים.

**הצעות הוראה המחשה ויישום**

1. ברישא של המשנה מדובר על פעולות ששייכות לעולם ללא מכשירי חשמל בסיסיים שיש בכל בית.

כפתיחה ללימוד חלק זה ניתן לנסות לקחת את התלמידים (באופן דמיוני) לעולם ללא מקרר וכדו'. לדוגמא- סיפור על קבוצת אנשים שנקלעה לאי בודד או הלכה לאיבוד באמצע יער גדול וצריכים לשרוד.

כעת ניתן לבקש מהם הצעות חלופיות לקירור מזון (למשל), ובשלב שני לדון לגבי הצעותיהן ביחס לשבת. מתוך זה לגשת ללימוד המשנה.

1. משימה 3 (צועדים יחד) כוללת משחק תפקידים אותו מתבקשים התלמידים לבצע במסגרת העבודה בחברותא. משחק תפקידים כזה יכול מאוד להמחיש את הנושא של מראית עין ואת הכפילות בכך שהפעולה מצד עצמה מותרת, והבעיה היא רק באיך שזה נראה.

עקב כך, ניתן להרחיב משימה זו גם למליאה ולקיים במסגרת כיתתית המחשה והמחזה של מספר סיטואציות בהן עלולה להיות בעיה של מראית עין. כדאי להצטייד מראש במספר מקרים מתאימים.

יחידה 13: מסכת שבת פרק כג משנה א

**כיצד לווים בשבת?**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: קריאה במליאה של השלט החום בתחילת היחידה ומיפוי קצר של גזרות חכמים בהלכות שבת- גזרות של חשש שמא יעבור על איסור מהתורה, גזרות של 'ממצוא חפצך ודבר דבר' וכדו'- אוירת השבת, ואיסור מוקצה. (היעזרו ביחידת הפתיחה)

ב. צעד ראשון + לומדים את השטח-ניתוח מבנה המשנה והבנת הרישא של המשנה- האיסור לומר 'הלוני'

ד. קריאה חוזרת של הסיפא של המשנה וביצוע משימה 4.

ה**.** בהתאם לזמן- הרחבה בנוגע לערב פסח כמפורט כאן בהמשך.

**שׁוֹאֵל אָדָם מֵחֲבֵרוֹ כַּדֵּי יַיִן וְכַדֵּי שֶׁמֶן,**

**וּבִלְבַד שֶׁלֹּא יֹאמַר לוֹ: הַלְוֵנִי.**

**וְכֵן הָאִשָּׁה מֵחֲבֶרְתָּהּ כִּכָּרוֹת.**

**וְאִם אֵינוֹ מַאֲמִינוֹ -**

**מַנִּיחַ טַלִּיתוֹ אֶצְלוֹ וְעוֹשֶׂה עִמּוֹ חֶשְׁבּוֹן לְאַחַר שַׁבָּת.**

**וְכֵן עֶרֶב פֶּסַח בִּירוּשָׁלַיִם שֶׁחָל לִהְיוֹת בַּשַׁבָּת -**

**מַנִּיחַ טַלִּיתוֹ אֶצְלוֹ וְנוֹטֵל אֶת פִּסְחוֹ,**

**וְעוֹשֶׂה עִמּוֹ חֶשְׁבּוֹן לְאַחַר יוֹם טוֹב.**

**תוכן**

מותר בשבת לאדם לקחת מחברו בהשאלה חפצים (שאינם מוקצים) או מוצרי מזון שונים.

המשנה עוסקת **בדיבור** המתלווה לפעולת השאלה כזו, ודורשת מהשואל לומר ניסוח מסוים- 'השאילני' ולא 'הלוני'.

ככל הנראה מונחים אלו שימשו בערבוביה מסוימת (גם היום אצל אנשים רבים זה כך), ואף שהמונח 'הלואה' מתייחס באופן יותר ממוקד להלוואת סכום כסף מסוים (שאז לא מחזירים את המטבעות או השטרות המסוימים שנלקחו), הוא כנראה שימש גם ללקיחת מוצרי מזון מתכלים (שגם בהם לא מחזירים את המוצר שנלקח). אמנם, בשבת יש לומר 'השאילני' ולא 'הלוני' בגלל חשש לכתיבה, כפי שמבואר בגמרא וביחידה.

מדוע בלשון 'השאילני' אין חשש לכתיבה? **רש"י** הסביר שזה משום שבדרך כלל **השאלה היא לזמן קצר**, לעומת **הלואה** שנלקחת בדרך כלל **לזמן ממושך יותר**, ובדברי הגמרא על פי פירושו עוסקת **משימה 2**.

על פי **התוספות** הסיבה היא שהשאלה בדרך כלל מתייחסת לדברים שאינם מתכלים וחוזרים כפי שהם למשאיל, ולכן יש פחות חשש לכתיבה. הבאנו את דבריהם ב**משימה 3** שהוגדרה כ'טיפוס אתגרי', וניתן להגדירה כמשימת רשות אם תרצו.

כדרכנו הגישה לתוכן המשנה נעשית לאחר קליטת מבנה המשנה על פי רכיבי כאמד"ט **במשימה 1.**

כפי שמעיר שלט חום בתחילת היחידה- המשניות מפרק כ"ג שבחוברת עוסקות כולן באיסורי חכמים שונים בשבת, וזו הזדמנות להיזכר ביחידת ההקדמה למשניות ממסכת שבת שבחוברת זו, שם הרחבנו בנושא זה.

המשנה מרחיבה מעט לגבי מצב של 'ואם אינו מאמינו', ובהשארת משכון לצורך השאלת המזון, ובמספר פרטים בנושאים אלו עוסקת **משימה 4** (כולל ההשוואה לערב פסח).

**מבנה המשנה**

 שימו לב שהמשנה פותחת באוסף משפטי 'דין' שמכילים בקרבם את המקרה, ויש רק שני משפטי 'מקרה' במשנה.

|  |  |  |  |  |
| --- | --- | --- | --- | --- |
| שׁוֹאֵל אָדָם מֵחֲבֵרוֹ כַּדֵּי יַיִן וְכַדֵּי שֶׁמֶן |  |  |  | וְכֵן עֶרֶב פֶּסַח בִּירוּשָׁלַיִם שֶׁחָל לִהְיוֹת בַּשַׁבָּת - |
|  |  |  |  |  |
| וּבִלְבַד שֶׁלֹּא יֹאמַר לוֹ: הַלְוֵנִי |  | וְכֵן הָאִשָּׁה מֵחֲבֶרְתָּהּ כִּכָּרוֹת. |  | מַנִּיחַ טַלִּיתוֹ אֶצְלוֹ וְנוֹטֵל אֶת פִּסְחוֹ,וְעוֹשֶׂה עִמּוֹ חֶשְׁבּוֹן לְאַחַר יוֹם טוֹב. |
|  |  |  |  |  |
|  וְאִם אֵינוֹ מַאֲמִינוֹ - |  |  |
|  |  |  |  |  |
| מַנִּיחַ טַלִּיתוֹ אֶצְלוֹ וְעוֹשֶׂה עִמּוֹ חֶשְׁבּוֹן לְאַחַר שַׁבָּת. |  |  |

**הצעות הוראה המחשה ויישום**

1. כאשר אדם משאיל לשכנו שקית חלב או בקבוק יין, הוא בדרך כלל לא כותב זאת לעצמו, וסומך על זכרונו ו/או על כך שהשכן יחזיר זאת ללא תזכורת מיוחדת. את החשש לכתיבה יותר קל להבין ולחוש כאשר מדובר על כמויות גדולות כגון מספר בקבוקי יין או מספר ארגזי שתיה, ולכן כאשר מנסים לתרגם את דברי המשנה למקרים מעשיים מומלץ להתייחס למקרים מסוג זה.
2. חשוב לשים לב שלמעשה יש למשנה שני חלקים (עד 'ככרות' ומשם ואילך), ואנו ממליצים להתייחס אליהם באופן נפרד- ללמוד קודם כל את החלק הראשון בעזרת המשימות שמתייחסות אליו (1-3), ולאחר מכן להתייחס בכיתה להמשך המשנה ולאפשרות של 'אינו מאמינו' והשארת משכון שמופיעה בחלק זה של המשנה.
3. בסוף המשנה, בנוגע לערב פסח, חשוב שהתלמידים יבינו את ההקשר המלא של הסיפור, ולכן ביקשנו מהם במשימה 4 לפרט בדיוק מה קרה שם. מדובר למעשה על אדם ש'נתקע' בי"ד בניסן ללא כבש לקרבן פסח. ניתן לדבר על חבורה שלא התארגנה נכון (ולהרחיב במבט ערכי על התארגנות נכונה, חשיבה קדימה וכו'), וניתן לדבר על כך שהמוני בית ישראל עולים לרגל להקרבת קרבן הפסח ולכן נוצר עומס גדול שעלול להקשות על השגת כבש לקרבן.

בנוגע למשימה ניתן להרחיב ולבקש מהתלמידים לכתוב סיפור או תיאור מפורט של ההתרחשויות.

יחידה 14: מסכת שבת פרק כג משנה ב

**ספירה והגרלות בשבת**

**המשנה**

**מוֹנֶה אָדָם אֶת אוֹרְחָיו וְאֶת פַּרְפְּרוֹתָיו מִפִּיו,**

**אֲבָל לֹא מִן הַכְּתָב.**

**וּמֵפִיס עִם בָּנָיו וְעִם בְּנֵי בֵיתוֹ עַל הַשֻּׁלְחָן,**

**וּבִלְבַד שֶׁלֹּא יִתְכַּוֵּן לַעֲשׂוֹת מָנָה גְדוֹלָה כְּנֶגֶד קְטַנָּה,**

**מִשּׁוּם קֻבְיָא.**

**וּמַטִּילִין חֲלָשִׁים עַל הַקָּדָשִׁים בְּיוֹם טוֹב,**

**אֲבָל לֹא עַל הַמָּנוֹת**

**תוכן**

במשנה **שלושה נושאים**- ספירת אורחים ומנות אוכל בשבת, הגרלה על מנות אוכל, והגרלה על בשר קרבנות ביום טוב.

**מערך שיעור מוצע**

**זמן הוראה מומלץ: שיעור אחד**

1. פתיחה: עריכת טבלה על הלוח בהתאם למבנה המשנה (מפורט בהמשך) / הטלת משימה בקבוצות קטנות- להמחיז את ההתרחשות של הנושא השני במשנה ('מפיס אדם וכו')
2. צעד ראשון + לומדים את השטח- משימות 1-2 להבנת מבנה המשנה והרישא של המשנה.
3. ביצוע משימות 3-4 על שאר המשנה בעבודת כיתה.
4. איסוף ומעבר על כל המשנה לאור המשימות שבוצעו.
5. הרחבה לגבי משחק בקוביא- עבודה יחד על משימה 5 בליווי דוגמאות ל'משחק בקוביה' / עבודת כיתה בזוגות.

בכל נושא מובא במשנה היתר אחד ואיסור אחד.

**בנושא הראשון** מובא איסור למנות אנשים או מנות אוכל מתוך הכתב, והגמרא מביאה שני נימוקים לאיסור זה: א. שמא ימחק. ב. שמא יקרא בשטרי הדיוטות (מסמכים של מקח וממכר וכדומה שאסור לעיין בהם בשבת).

לאחר הבנת המבנה הבסיסי הנ"ל של המשנה ב**משימה 1**  (ללא כאמד"ט הפעם), **משימה 2** עוסקת בהבנת החלק הראשון של המשנה, בעזרת פירוש הרב קהתי שמביא מהגמרא את שני הפירושים הנ"ל, ומספר שאלות הבנה על דבריו.

הנימוק 'שמא ימחק' מקשר מעט משנה זו למשנה הקודמת בה הובאו גזירות שנוגעות לחשש לכתיבה בשבת.

**בנושא השני** של המשנה מובא שמותר לאדם להגריל במסגרת משפחתית מנות אוכל בשבת, אך אם המנות שונות בגדלן אסור 'משום קוביא'- איסור שנוגע כמובן גם לימות החול ולא רק לשבת.

בעקבות כך,ב**משימה 3** מתבקשים התלמידים להעתיק למחברת ולהשלים תרשים שמבהיר את הדינים השונים בהקשר זה, על בסיס דברי הטור שמפרט את הדינים שעולים מחלק זה במשנה.

בדיני הגרלת בשר קרבנות שמובאים בסיפא של המשנה מטפלת **משימה 4** בעזרת פירוש הרמב"ם למשנה ושתי שאלות הבנה.

להרחבה בנושא משחק בקוביה מוקדשת **משימה 6**, ואם זמנכם קצר ניתן להשאיר אותה לעבודה בבית.

 **מבנה המשנה**

המשנה מתחלקת בצורה ברורה לשלושה חלקים על פי שלושת הנושאים שהזכרנו לעיל, כאשר בכל חלק יש פעולה מותרת ופעולה אסורה.

 **הצעות הוראה המחשה ויישום**

1. המחשה פשוטה של שני הדינים הראשונים במשנה - חשוב לדעתנו במקביל ללימוד שני הדינים הראשונים של המשנה לעשות ממש המחזה פשוטה של ההתרחשות בכל דין – יש תלמידים שפעולה פשוטה זו עשויה להיות משמעותית עבורם.

ביחס לדין השני ('מפיס אדם...') ניתן גם לתגבר זאת ע"י בקשה מהתלמידים לנסות להמחיז זאת עוד לפני קריאת המשנה בכיתה וכך גם לראות מי הבין מיד במה מדובר. (הדין השלישי דומה מבחינת ההתרחשות החיצונית זו לדין השני).

1. הדין השלישי במשנה 'חושף' צד של ההתרחשות בבית המקדש שלא תמיד נמצא במוקד העיסוק בנושא של המקדש- אכילת בשר הקרבנות ע"י הכהנים, וניתן להרחיב מעט את המבט על היבט זה בהקשר הפשוט שלו - האכילה של הכהנים כדבר שגרתי ויומיומי שהיה נעשה במקדש במסגרת עבודת היום.

יחידה 15: מסכת שבת פרק כג משנה ג

**שכירת פועלים בשבת ועשיית פעולות סמוך לצאת השבת**

**המשנה**

**לֹא יִשְׂכֹּר אָדָם פּוֹעֲלִים בַּשַׁבָּת,**

**וְלֹא יֹאמַר אָדָם לַחֲבֵרוֹ לִשְׂכּוֹר לוֹ פּוֹעֲלִים.**

**אֵין מַחְשִׁיכִין עַל הַתְּחוּם לִשְׂכּוֹר פּוֹעֲלִים וּלְהָבִיא פֵּרוֹת,**

**אֲבָל מַחְשִׁיךְ הוּא לִשְׁמוֹר, וּמֵבִיא פֵּרוֹת בְּיָדוֹ.**

**כְּלָל אָמַר אַבָּא שָׁאוּל: כֹּל שֶׁאֲנִי זַכַּאי בַּאֲמִירָתוֹ, רַשַּׁאי אֲנִי לְהַחְשִׁיךְ עָלָיו.**

**תוכן**

המשנה עוסקת בשני סוגי איסורים מדברי חכמים בשבת- איסורי דיבור ואיסור 'החשכה על התחום', וב**משימה 1** מופנים התלמידים לשים לב לשני חלקי המשנה (ללא כאמד"ט).

**מערך שיעור מוצע**

**זמן הוראה מומלץ: שיעור אחד**

**א.** פתיחה: אחת משתי ההצעות המפורטות בהמשך.

ב. עבודת כיתה- משימות 1+2 להבנת מבנה המשנה והרישא של המשנה.

ד. צועדים יחד- פיזור לחברותות לעבודה משותפת על משימה 3.

ה**.** לומדים את השטח- משימה 4 באופן פרונטאלי יחד עם הכיתה + סיכום הנלמד עד כה לאורך המשנה כולה.

ו. בהתאם לזמן- משימה 5 בנושא החשכה על התחום + משימת רשות למתקדמים – משימה 6.

ז. סיכום והשלכות מעשיות וערכיות.

הכלל המובא בסוף המשנה בדברי אבא שאול, יוצר קשר בין שני חלקי המשנה ושני סוגי האיסורים הנ"ל.

**משימה 2** מוקדשת להבנת הרישא בדגש על כך שמדובר על איסור שנוגע לדיבור (הבעיה בשכירת פועלים בשבת היא הדיבור בעסקי חול).

למשפט הראשון של הסיפא ('אין מחשיכין' וכו') מוקדשת **משימה 3** בפורמט של עבודה בחברותות, בעזרת הבהרה קצרה של המושג 'תחום שבת' (מקרא מפה), ובעזרת פירוש הרב קהתי ושאלות הבנה על המשנה ועל פירושו.

בסיום המשנה מופיעים דברי אבא שאול, ואליהם מתייחסת **משימה 4** (בליווי ציטוט מפירוש הרב קהתי למשנה).

לשם הבנה יותר משמעותית של האיסור 'להחשיך על התחום' הובאו **במשימה 5** דברי הרמב"ם בפירושו למשנה עם שאלות הבנה. הרמב"ם קושר את האיסור לפסוקים בישעיהו "עשות חפציך ביום קדשי... ממצוא חפצך ודבר דבר".

ישנם מקרים בהם יישום מעשי הלכתי של דברי המשנה עשוי לסייע להבנת הדברים וכך נראה לנו לגבי משנה זו. **משימה 6** מוגדרת כ'טיפוס אתגרי' (ותוכלו לתת אותה כמשימת רשות) ומרחיבה בעזרת פסיקת השולחן ערוך בנושא, לשאלות הלכתיות-מעשיות-רלוונטיות לימינו.

בסיום היחידה- משימת סיכום קלה למשניות פרק כג לעבודה בכיתה או בבית.

**הצעות הוראה המחשה ויישום**

1. יש מקום לפתוח את השיעור, לפני נגיעה במשנה עצמה, בלימוד קצר של איסור תחומין והמושג של תחום שבת.

הסבר רעיוני קצר, וכמה פרטים על האיסור- <https://ph.yhb.org.il/01-30-01/> (פניני הלכה שבת).

לאחר לימוד זה ניתן לשאול האם מותר ללכת לקראת צאת השבת עד קצה התחום כדי להמשיך הלאה אחרי צאת השבת (ואפשר לדון גם בהיבט הערכי של היחס לשבת שעולה בדברי המדריך ביחידה), ואחר כך לגשת למשנה.

1. הצעה אחרת לפתיחת השיעור (ולגבי איסור תחומין להרחיב לפני לימוד הסיפא של המשנה אם תרצו)- לערוך טבלה על הלוח של שלושה עמודות- מחשבה, דיבור, מעשה, ולכתוב בכל עמודה התייחסות לאיסורי שבת, בשאיפה שיהיו תלמידים בעלי ידע מוקדם לגבי דברים שיש איסור לדבר עליהם בשבת. (בעמודה של מחשבה כמובן אין איסורים כדברי המשורר "הרהורים מותרים...").

יש לציין שיש זיקה בין איסורי הדיבור לאיסורי המעשה- דברים שאסור לעשות, אסור גם לומר שעומד לעשותם וכדומה.

פירוט בנושא דיבור אסור בשבת- ברמב"ם פרק כד הלכות א-ד (במיוחד סוף הלכה ד- "אסור להרבות בשיחה בטלה בשבת שנאמר: ודבר דבר, שלא יהא דבורך של שבת כדבורך של חול"), ובפניני הלכה שבת- <https://ph.yhb.org.il/01-22-10/>)

**הפנמה וערכים**

הנושא של דיבורים אסורים בשבת מזמן דיונים על נושא ערכי חשוב:

כיצד 'ממלאים' את הזמן הפנוי שנוצר בשבת? האם לשבת עם חברים ולדבר דיבורי לשון הרע ורכילות או אפילו סתם דיבורי סרק זוהי 'ברירת המחדל'? כיצד יוצרים אווירת קדושה גם בתרבות הפנאי והדיבור? מהי 'שיחה בטלה' ומהי שיחה לא בטלה'? נסו להקדיש לכך זמן.

מדריך למורה מסכת ביצה פרק א

 יחידה 16: הקדמה למסכת ביצה

**תוכן:**

**מערך שיעור מוצע**

**זמן הוראה מומלץ: שיעור אחד**

**א. פתיחה:** החגים על ציר הזמן- הבהרת המושג יום טוב- חגים שהם מהתורה.

**ב. צעד ראשון:** לימוד הפסוקים מפרשת אמור (ויקרא כג) והבנת הקשר שבין הביטוי 'מלאכת עבודה' לבין היתר מלאכות אוכל נפש ביום טוב.

**ג. מרחיבים את המבט:** נקודת מבט ערכית על שמחת יום טוב ודאגה גם לשמחתם של אחרים.

ההקדמה למסכת מתמקדת באיסור המלאכה ביום טוב ובהבדל בין יום טוב לשבת בהקשר זה (היתר אוכל נפש), ולסיום הרחבה ערכית בנוגע למצות השמחה ביום טוב.

ישנם שני מקורות מרכזיים בנוגע להיתר מלאכת אוכל נפש ביום טוב.

הראשון הוא הפסוק בפרשת בא (שמות יב,טז):

וּבַיּוֹם הָרִאשׁוֹן מִקְרָא קֹדֶשׁ וּבַיּוֹם הַשְּׁבִיעִי מִקְרָא קֹדֶשׁ יִהְיֶה לָכֶם כָּל מְלָאכָה לֹא יֵעָשֶׂה בָהֶם **אַךְ** **אֲשֶׁר יֵאָכֵל לְכָל נֶפֶשׁ הוּא לְבַדּוֹ יֵעָשֶׂה לָכֶם:**

והשני הוא הפסוק מפרשת אמור (ויקרא כג,ח): בַּיּוֹם הָרִאשׁוֹן מִקְרָא-קֹדֶשׁ יִהְיֶה לָכֶם **כָּל-מְלֶאכֶת עֲבֹדָה לֹא תַעֲשׂוּ.**

דברי הרמב"ן שהבאנו מבהירים כיצד השילוב בין הפסוקים הנ"ל יוצר את הלימוד לכך שמלאכת אוכל נפש מותרת ביום טוב-

בנוגע לחג המצות בפרשת בא נאמר **'כל מלאכה** לא ייעשה בהם' ולכן הובהר אחר כך שזה לא כולל 'אשר ייאכל לכל נפש' (ומכאן הביטוי מלאכות 'אוכל נפש'). בשאר המועדים מופיע באופן עקבי הביטוי **מלאכת עבודה**, ועל פי הנאמר בפרשת בא אנו יודעים לפרש שהכוונה היא לכל המלאכות שאינן מלאכות אוכל נפש.

הפסוקים ודברי הרמב"ן הם הנושא של **משימה 1,** ולאחר מכן ב**משימה 2** הדברים מיושמים ביחס למלאכות ספציפיות, ולמעשה התלמידים מתבקשים למיין אוסף של מלאכות לשני סוגי המלאכות (אוכל נפש ושאינן).

בסיום היחידה (**משימה 3)** בחרנו להרחיב בנקודת מבט ערכית עם דברי הרמב"ם על שכאשר אדם שמח ביום טוב, חובה עליו לדאוג גם לשמחתם של אחרים, כפי שמפורט ביחידה.

**הצעות הוראה, המחשה ויישום**

א. כפתיחה אנו ממליצים ליישר קו בין התלמידים באשר למושג 'יום טוב'- מהם הימים הכלולים במושג זה? לשם כך ניתן לבצע את המהלך הבא: בקשו מהתלמידים לציין את כל ה'חגים' שהם מכירים וכתבו את תשובותיהם על הלוח. לאחר מכן ציירו ציר זמן ובקשו מהתלמידים לקשור את החגים שהם ציינו לארוע הסטורי על ציר הזמן- פסח- יציאת מצרים, שבועות- מתן תורה חנוכה פורים וכו'.

דוגמא ל'ציר זמן' מאתר 'אש התורה'- <http://www.aish.co.il/i/jh/48855897.html>

על בסיס ציר הזמן ניתן לקיים דיון או הוראה פרונטאלית (בהתאם לזמן( בו נחלק את כל החגים לחגים שהם מן התורה (כל מה שקרה לפני הכניסה לארץ), לבין חגים שאינם מן התורה, ומכאן נמשיך להבהיר שהמושג יום טוב כולל בתוכו רק חגים שהם מן התורה, ומתוכם רק הימים שהתורה מכנה מקרא קודש (לא כולל ימי חול המועד בפסח ובסוכות)- ניתן להיעזר בפסוק מפרשת בא שהבאנו לעיל.

ב. מלאכות 'אוכל נפש'- ניתן לפני משימה 2 או אחריה לבקש מהתלמידים לספר על פעולות שהם או מישהו בביתם עשה ביום טוב שהם פעולות של 'אוכל נפש' שמותרות רק ביום טוב ובשבת אסורות, ובהשוואה לכך לתאר דברים שהם לא עושים ביום טוב כפי שבשבת לא עושים אותם.

**הפנמה / ערכים**

היתר מלאכות אוכל נפש נוגע לנושא האכילה בחגים ובכלל, ועוד לפני העיסוק בדברי הרמב"ם על דאגה לעניים וכו', ניתן לקיים דיון בנושא היחס שלנו לאכילה בכלל ובחגים בפרט- האם האכילה הופכת להיות מטרה בפני עצמה, וכיצד הופכים אותה, במיוחד בימים של קדושה, לאמצעי לשמחה רוחנית, קרבה משפחתית וערכים נוספים?

דברי הרמב"ם חריפים במיוחד על רקע ההכנות המרובות שמלוות כל חג ברמה המשפחתית. כיצד נמנעים ממצב בו כל ההכנות ממקדות אותנו רק בעצמנו, ובשמחת המשפחה הפרטית שלנו בלבד? דיון שכדאי לקיים.

 יחידה 17: פרק א משנה א

**ביצה שנולדה ביום טוב**

**המשנה**

**מערך שיעור מוצע**

**זמן הוראה מומלץ: שיעור אחד**

**א**. פתיחה: תזכורת קצרה על בית שמאי ובית הלל, זמנם, ואופי המחלוקות ביניהם.

ב. צעד ראשון: בניית תרשים כאמד"ט של המשנה- זו הפעם הראשונה השנה בה התלמידים מתבקשים לבנות את התרשים כולו בעצמם.

ג. לומדים את השטח: קריאה משותפת של דברי הרקע ב'מקרא מפה' ובמשימה 2, והבהרה פרונטאלית של כל שלב במהלך. לאחר מכן פיזור לעבודת כיתה לביצוע משימה 2.

ד. מעבר שוב על שלבי המהלך ע"י מעבר על התשובות לשאלות במשימה 2.

ה. בהתאם לזמן – משימות 3-4 על הסיפא של המשנה בכיתה או לעבודה בבית .

**בֵּיצָה שֶׁנּוֹלְדָה בְּיום טוב -**

**בֵּית שַׁמַּאי אוֹמְרִים: תֵּאָכֵל.**

**וּבֵית הִלֵּל אוֹמְרִים: לֹא תֵּאָכֵל.**

**בֵּית שַׁמַּאי אוֹמְרִים: שְׂאוֹר בְּכַזַּיִת וְחָמֵץ בְּכַכּוֹתֶבֶת.**

**וּבֵית הִלֵּל אוֹמְרִים: זֶה וָזֶה בְּכַזַּיִת.**

**תוכן**

במשנה יש שתי מחלוקות של בית שמאי ובית הלל בשני נושאים שונים- ביצה שנולדה ביום טוב, וביעור חמץ.

בשאלת הקשר בין שני הנושאים, ופשר צירוף המחלוקת על ביעור חמץ למשנתנו, עוסקות ביחידה מספר הערות של המדריך, וכן **משימה 4** (בעזרת פירוש הרמב"ם למשנה ושאלות על דבריו**)**.

בקצרה- מדובר בשתי מחלוקות בהן באופן חריג בית שמאי מקלים ובית הלל מחמירים.

**במשימה 1** שעוסקת כדרכנו במבנה המשנה, נדרשים התלמידים הפעם ליצור בעצמם את התרשים, בלי שיקבלו מאיתנו את המבנה של המשבצות. הם אמורים כבר לדעת לעשות זאת.

**משימה 2** מוקדשת למחלוקת לגבי ביצה שנולדה ביום טוב. פרשני המשנה (ובעקבותם גם אנו) הסבירו את המחלוקת על פי שיטת רבה בגמרא. רבה פירש שגם לדעת בית שמאי ביצה שנולדה ביום טוב **שחל ביום ראשון** אסורה בגלל שהיא 'הוכנה' בשבת, וכולם מסכימים שיש איסור לאכול ביום טוב דברים ש'הוכנו' בשבת.

המחלוקת היא האם גוזרים לגבי ביצה שנולדה **בכל יום טוב** (לא משנה באיזה יום הוא חל), בגלל חשש לאיסור של ביצה שנולדה **ביום טוב שחל ביום ראשון** (כלומר שאם ביצה שנולדה ביום טוב רגיל תהיה מותרת, עלולים להתיר גם ביצה שנולדה ביום טוב שחל ביום ראשון).

הבנת המהלך הנ"ל אינה פשוטה, ולכן הארכנו מעט ביחידה בכדי לתת את הרקע הנדרש להבנת המשנה על פי שיטה זו (בגמרא יש שיטות נוספות אך אכמ"ל).

לאחר קטע של 'מקרא מפה' לגבי מושג ה'הכנה', מובא לפני המשימה הסבר על המחלוקת במשנה, ובמשימה ישנה גם טבלה וגם שאלות הבנה על מנת לוודא שהמהלך הובן היטב.

בסיפא של המשנה עוסקת **משימה 3,** בסיוע קטע קריאה של 'מקרא מפה' על המושגים חמץ, שאור, כזית, וככותבת.

בסוף היחידה כאמור, **משימה 4** בנוגע להכנסת המחלוקת בסיפא למשנה זו.

 **מבנה המשנה**

כפי שציינו לעיל, בשלב זה התלמידים כבר אמורים לדעת לבנות בעצמם את כל התרשים, מה גם שבמשנה זו המבנה די פשוט. שימו לב שהמשפט הראשון במשנה אינו כותרת לכל המשנה, אלא משפט רגיל של מקרה.

זה המקום להדגיש באזניהם שההיבט הגרפי-חזותי הינו פחות חשוב, וגם אם תרשים הזרימה לא נראה מאוד יפה, אבל המבנה של התרשים ברור, זה עיקר העניין.

לתלמידים אצלם נושא הצביעה לא רלוונטי ניתן להציע לבנות משבצות בצורות שונות לכל רכיב, או לכתוב בתוך כל משבצת, בנוסף לטקסט מהמשנה, אות שמציינת את סוג הרכיב.

**זהו המבנה:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| בֵּיצָה שֶׁנּוֹלְדָה בְּיום טוב |  |  |  |  |  |  |  |  |
|  |  |  |  |  |  |  |  |  |
| בֵּית שַׁמַּאי אוֹמְרִים: |  | וּבֵית הִלֵּל אוֹמְרִים |  | בֵּית שַׁמַּאי אוֹמְרִים: |  |  |  | וּבֵית הִלֵּל אוֹמְרִים |
|  |  |  |  |  |  |  |  |  |
| תֵּאָכֵל |  | לֹא תֵּאָכֵל |  | שְׂאוֹר |  | וְחָמֵץ |  | זֶה וָזֶה |
|  |  |  |  |  |  |  |  |  |
|  |  |  |  | בְּכַזַּיִת |  | בְּכַכּוֹתֶבֶת |  | בְּכַזַּיִת |

 **הצעות הוראה המחשה ויישום**

1. עיקרון ה'הכנה' שעומד בבסיס פירושו של רבה למשנה אינו פשוט, ודרוש זמן להבינו היטב, והפירוש של המשנה על פיו גם הוא לא קל. לכן, חשוב לעבור את כל שלבי הבנת הפירוש של המשנה לאט לאט, ולוודא בכל שלב שהתלמידים איתנו. תוכלו לעשות זאת לפני או במקביל למשימה 2.

ניתן לייצג את המהלך ושלביו השונים על ידי בניית (פיזית בכיתה על שולחן המורה) מעין מגדל של קופסאות פלסטיק וכדומה, אחת על גבי השניה (קוביות עלולות להראות ילדותיות מדי), כאשר על כל קופסא כתוב במילה או שתים השלב במהלך שהיא מייצגת. ניתן גם לצייר זאת על הלוח.

1. נקודה על הפרקטיקה של המשנה- המשנה מתייחסת למציאות בה לאנשים רבים יש בחצר תרנגולת שמטילה ביצים, ו'ביצה שנולדה ביום טוב' היא תיאור של מקרה שגרתי, יומיומי. אנו ממליצים לחשוב על דרך כלשהי להמחיז את זה, ולהחיות מעט את הדברים.
2. בית הלל מחמירים ובית שמאי מקלים- במסכת עדויות בפרקים ד-ה ישנו אוסף גדול של מקרים בהם בית שמאי הקלו ובית הלל החמירו.
3. הסיפא של המשנה- כמות של 'כזית' היא כמות קטנה יותר מאשר כמות של 'ככותבת' ולכן עלול להיות קושי להבין מדוע בית הלל הם אלו שמחמירים. ניתן להמחיש זאת על ידי הבאת חתיכות לחם בגדלים שונים והצבעה עליהן מהקטן לגדול, כאשר בכל חתיכה נשאלת השאלה האם מציאות של חתיכה בגודל כזה בבית בחג הפסח הינה עבירה על איסורי בל ייראה ובל יימצא. לגבי חמץ ישנו גודל (בין כזית לככותבת) בו לפי בית הלל עוברים על האיסור ולפי בית שמאי לא עוברים על איסור בל ייראה ובל יימצא בגודל כזה. פרקטית אנחנו כמובן משתדלים לבער מהבית כל כמות שהיא.

יחידה 18: פרק א משנה ב

**שחיטת חיה ועוף וכיסוי הדם ביום טוב**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** ללא פתיחה: קריאת המשנה תוך הבהרה שאין ציפיה להבין מיד את כל המשנה.

ב. מקרא מפה + משימה 1: יישור קו בנוגע למצות כיסוי הדם, בתוספת היבט ערכי בעקבות ספר החינוך.

ג. לומדים את השטח: עוברים להבנת המשנה עצמה ומחלוקת התנאים בעזרת התרשים שבגוף היחידה ומשימה 3.

ד. סיכום ביניים- עוברים יחד על מה שנלמד מהמשנה עד כה, ומוודאים שכולם איתנו.

ה. לומדים את השטח- משימות 4+5 להבנת סוף המשנה

**הַשּׁוֹחֵט חַיָּה וָעוֹף בְּיוֹם טוֹב -**

**בֵּית שַׁמַּאי אוֹמְרִים: יַחְפֹּר בַּדֶּקֶר וִיכַסֶּה.**

**וּבֵית הִלֵּל אוֹמְרִים: לֹא יִשְׁחֹט, אֶלָּא אִם כֵּן הָיָה לוֹ עָפָר מוּכָן מִבְּעוֹד יוֹם,**

**וּמוֹדִים שֶׁאִם שָׁחַט - שֶׁיַּחְפֹּר בַּדֶּקֶר וִיכַסֶּה,**

**שֶׁאֵפֶר כִּירָה מוּכָן הוּא.**

**תוכן**

המשנה אינה קלה להבנה בקריאה ראשונית.

בכל מקרה, לשם הבנת המשנה דרוש ידע בסיסי על מצות כיסוי הדם, ולכך מוקדשת תחילת היחידה- מקרא מפה + משימה 1.

מחלוקת בית שמאי ובית הלל- שחיטה היא פעולה שמותרת ביום טוב, ועל כך כולם מסכימים. הוויכוח הוא לגבי שחיטת חיה או עוף (שחייבים לכסות את דמם) במצב שבו אין אדמה מפוררת לחלוטין מוכנה לכיסוי הדם.

בנוסף, על פי הגמרא המשנה עוסקת במצב בו יש לאדם 'דקר' (סכין) נעוץ באדמה שכבר חפורה ומפוררת ('עפר תיחוח'). לדעת בית שמאי אין במצב זה שום איסור של חרישה, כתישה, חפירת בור, או טלטול מוקצה, ולכן מותר לשחוט את בעל-החיים ולכסות את דמו בעזרת האדמה החפורה. גם לדעת בית הלל לא עוברים על אחד האיסורים שמנינו, ובכל זאת לדעתם אסור, גזירה שמא בסיטואציה מעט שונה יעבור על איסור כתישה.

לשם הבנת המהלך הנ"ל, מובא ביחידה תרשים מפורט בו מבואר על כל צדדיו ההבדל בין מצב בו יש דקר נעוץ מבעוד יום לבין מצב בו אין דקר נעוץ מבעוד יום.

לאחר הבנת הרקע למשנה, ניתן לבצע את **משימה 3** שעוסקת בהבנת דברי בית שמאי ובית הלל.

שני החצאים של המשפט האחרון של המשנה עומדים כל אחד בפני עצמו (כך הסבירו מפרשי המשנה על פי הגמרא).

**משימה 4** מוקדשת להבנת חצי הראשון ('ומודים שאם שחט שיחפור בדקר ויכסה'), ו**משימה 5** להבנת החצי השני ('שאפר כירה מוכן הוא'), שהינו הלכה נוספת עליה מסכימים בית הלל ובית שמאי.

לסיכום היחידה מובאת טבלה המאפשרת לוודא שהתלמידים הבינו היטב את מחלוקת התנאים במשנה.

**מבנה המשנה**

|  |  |  |  |  |  |  |
| --- | --- | --- | --- | --- | --- | --- |
| הַשּׁוֹחֵט חַיָּה וָעוֹף בְּיוֹם טוֹב |  |  |  |  |  |  |
|  |  |  |  |  |  |  |
| בֵּית שַׁמַּאי אוֹמְרִים: |  | וּבֵית הִלֵּל אוֹמְרִים: |  |  |  | (הכול מסכימים) שֶׁאֵפֶר כִּירָה מוּכָן הוּא. |
|  |  |  |  |  |  |  |
| יַחְפֹּר בַּדֶּקֶר וִיכַסֶּה |  | לֹא יִשְׁחֹט, אֶלָּא אִם כֵּן הָיָה לוֹ עָפָר מוּכָן מִבְּעוֹד יוֹם |  | וּמוֹדִים שֶׁאִם שָׁחַט |  |  |
|  |  |  |  |  |  |  |
|  |  |  |  | שֶׁיַּחְפֹּר בַּדֶּקֶר וִיכַסֶּה |  |  |

**הצעות הוראה המחשה ויישום**

1. אנו ממליצים להתחיל את השיעור בהתמודדות של התלמידים עם הבנת מבנה המשנה במשימה 2, ולאחר מכן לדון עם התלמידים בשאלות- מה **הנושא** של המחלוקת בין בית הלל ובית שמאי? מהי השאלה בה הם עוסקים? השאיפה היא להוביל לכך שהמחלוקת משלבת שתי שאלות שונות- שאלת השחיטה ושאלת הכיסוי. בית שמאי מתירים לשחוט ומתירים לכסות, ובית הלל (במקרה שאין עפר מוכן לכיסוי מערב יום טוב) אוסרים את השחיטה, בגלל בעיה שנוגעת לכיסוי הדם.

בשלב הבא כדאי לעבור על משימה 1 וליישר קו בנוגע למצות כיסוי הדם, ואז לעבור הלאה להבנה ממשית של דברי המשנה, בעזרת משימות 3-5.

1. אם תרצו, ניתן לפתח דיון בהיבט הערכי בנוגע למצות כיסוי הדם, כאשר נקודת המוצא יכולה להיות דברי 'ספר החינוך' שהבאנו ביחידה.
2. להמחשת האיסורים הנוגעים לחפירה באדמה (ללא 'דקר נעוץ מבעוד יום') ניתן ומומלץ להביא לכיתה דלי עם אדמה, ולהמחיש את המצבים השונים עליהם מדובר במשנה.

יחידה 19: פרק ב משנה א

**מצוות עירוב תבשילין**

**המשנה**

**יוֹם טוֹב שֶׁחָל לִהְיוֹת עֶרֶב שַׁבָּת-**

**מערך שיעור מוצע**

**זמן הוראה מומלץ: שני שיעורים**

**שיעור ראשון**

א. פתיחה: השוואה בנושא בישול בשבת וביום טוב- מפורט בהמשך.

ב.קריאת המשנה יחד וביצוע משימות 1-3 כעבודת כיתה. לאחר מכן מעבר יחד על המשימות בדגש על כך שמבנה המשנה מאפשר את ההפנמה של שני השלבים- האיסור העקרוני לבשל ביו"ט לצורך שבת שלמחרת, וההיתר המתאפשר בעזרת עירוב התבשילין.

ג. בהתאם לזמן- סקר מה מכירים מהבית על עירוב תבשילין + ש.ב. לשאול בבית מה עושים בעירוב תבשילין ומדוע. מה בפועל עושים ביום טוב בכל בית בזכות עירוב התבשילין.

**שיעור שני**

א. חזרה מתומצתת על תוכן השיעור הקודם.

ב. איסוף שיעורי הבית- מה גילו בבית על עשיית עירוב תבשילין.

ג. העלאת שאלות מעשיות ומהותיות בנוגע לעירוב תבשילין (למה, מה בפועל הוא מאפשר, וכדו'), ולאחר מכן פיזור לחברותות וביצוע משימה 4.

ד. בהתאם לזמן- ביצוע משימה 5 ליישום בלוח השנה (מומלץ להצטייד בכמה לוחות).

ה. עוברים על כל המשנה יחד ומסכמים את הנלמד בשני השיעורים.

**לֹא יְבַשֵּׁל אָדָם בַּתְּחִלָּה מִיּוֹם טוֹב לַשַּׁבָּת,**

**אֲבָל מְבַשֵּׁל הוּא לְיוֹם טוֹב, וְאִם הוֹתִיר הוֹתִיר לַשַּׁבָּת.**

**וְעוֹשֶׂה תַבְשִׁיל מֵעֶרֶב יוֹם טוֹב וְסוֹמֵךְ עָלָיו לַשַּׁבָּת -**

**בֵּית שַׁמַּאי אוֹמְרִים: שְׁנֵי תַבְשִׁילִין,**

**וּבֵית הִלֵּל אוֹמְרִים: תַּבְשִׁיל אֶחָד.**

**וְשָׁוִין בְּדָג וּבֵיצָה שֶׁעָלָיו שֶׁהֵן שְׁנֵי תַבְשִׁילִין.**

**אֲכָלוֹ אוֹ שֶׁאָבַד - לֹא יְבַשֵּׁל עָלָיו בַּתְּחִלָּה,**

**וְאִם שִׁיֵּר מִמֶּנּוּ כָּל שֶׁהוּא - סוֹמֵךְ עָלָיו לַשַּׁבָּת.**

**תוכן**

המשנה מתארת את האיסור לבשל ביום טוב שחל בערב שבת לצורך שבת, ואת תקנת החכמים שמאפשרת לבשל למרות האיסור - תקנת 'עירוב תבשילין' (שם שמקורו בגמרא).

לשם הבנת המהלך הכללי של המשנה והמבנה העקרוני שלה (שלושה חלקים), ניתנו במשימה 1 מס' שאלות (ללא תרשים כאמד"ט) שמכוונות את התלמידים לקליטה של מבנה המשנה.

משימה 2 ממוקדת, קצר ולעניין, באיסור לבשל ביום טוב שחל בערב שבת לצורך שבת שלמחרתו, משום שחשובה ההפנמה שיש כאן שני שלבים עקרוניים (לאו דווקא שני שלבים כרונולוגיים!)- האיסור לבשל לצורך שבת, והתקנה של 'עירוב תבשילין' שמאפשרת לבשל לצורך שבת.

לאחר מכן במשימה 3 נשלח את התלמידים שוב לדברי המשנה ונוודא בעזרת התאמת משפטים שהבינו את פשט הדברים, ואת הפירוש של כל משפט במשנה.

**משימה 4** ('צועדים יחד') מוקדשת לעבודה בזוגות ולהבנה מיטבית של תקנת 'עירוב תבשילין'. בעזרת פירוש הרב עובדיה מברטנורא נעסוק בשני הטעמים שמובאים בגמרא לאיסור לבשל לצורך שבת ולהיתר לעשות זאת ע"י עירוב תבשילין, במטרה להבין היטב לפי כל טעם מה עומד מאחורי הגזירה לא לבשל, ומדוע העירוב מאפשר לבשל בכל זאת.

ציטוט קצר מדברי הראב"ד יסייע להבנת השם 'עירוב תבשילין' (מה מתערבב כאן?).

לסיום, **משימה 5** אותה תוכלו לתת כמשימת רשות, מיישמת את הדברים בהקשר של לוח השנה, והתאריכים בהם קיימת אפשרות לקיום מצות עירוב תבשילין, בארץ ובחו"ל. (ישנו הבדל משמעותי בגלל יום טוב שני של גלויות).

 **הצעות הוראה, המחשה ויישום**

1. ניתן לפתוח את השיעור בכתיבת הרשימה הבאה על הלוח:
* לבשל בשבת בשביל אותה שבת-
* לבשל ביום טוב לצורך אותו יום טוב-
* לבשל ביום טוב לצורך מוצאי יום טוב-
* לבשל ביום טוב שחל ביום שישי לצורך שבת-

(אפשר גם לעשות זאת בטבלה מחולקת לשלוש עמודות של המקרה, הדין והטעם)

לאחר מכן, עברו עם התלמידים על הרשימה עם דיון קצרצר לגבי כל שורה, במטרה ליישר קו בשורה האחרונה עם כולם על כך שבאופן עקרוני אסור לבשל מיום טוב לשבת, אך ניתן לבשל ע"י הנחת עירוב תבשילין (ואז השורה מתפצלת לשנים), בשאיפה לשמוע מהם מידע ראשוני שיש להם על עירוב תבשילין- מה זה, איך עושים וכו'.

לאחר מכן לעבור ללימוד המשנה.

1. משימה 1 בנויה כמשימה ברמה בסיסית של קליטת מבנה המשנה, אך ניתן להרחיב אותה (לכל התלמידים או לחלקם) באופן שידרוש יותר פירוט לגבי כל חלק משלושת החלקים של המשנה.
2. המחלוקת של בית שמאי ובית הלל לגבי מספר התבשילין שצריכים להיות בעירוב תבשילין, וכן פרטי הדינים שבסיפא של המשנה הינם מעט שוליים ביחס לעצם הדין של עירוב תבשילין, ולכן לא הוקדש להם מאמץ רב במהלך היחידה. בהתאם לזמן שלרשותכם ניתן לגעת בהם באופן יותר ממוקד (ולו ברמת הפשט) ולוודא שכל התלמידים מבינים היטב במה מדובר בחלקים אלו של המשנה.
3. מלימוד המשנה עשוי לעלות לדיון היחס בין יום טוב לשבת, ואנו ממליצים לנצל את ההזדמנות ולעסוק בכך בקצרה או בהרחבה- להיזכר בהבדלים השונים בין שבת ליום טוב- ויש לכך פרטים רבים. קובץ לדוגמא שעוסק בכך-

[www.daat.ac.il/daat/dapey/dapim/biti\_shabat2.doc](http://www.daat.ac.il/daat/dapey/dapim/biti_shabat2.doc)

1. במידה ובחרתם (כפי שאנו ממליצים) להקדיש למשנה זו שני שיעורים, ניתן לשלוח את התלמידים בין שני השיעורים למשימה בבית בה עליהם לשמוע מהוריהם לגבי הקיום המעשי של מצות עירוב תבשילין אצלם בבית- איך ולמה.
2. לשם ביצוע משימה 5 בכיתה מומלץ להצטייד במספר לוחות שנה.

**הפנמה וערכים**

השורה השלישית במשנה ("אֲבָל מְבַשֵּׁל הוּא לְיוֹם טוֹב, וְאִם הוֹתִיר הוֹתִיר לַשַּׁבָּת") מזמנת דיון בנושא של הערמה, וקיום המצוות וההלכה ביושר פנימי.

להרחבה בנושא זה- <https://www.yeshiva.org.il/midrash/693>.

יחידה 20: פרק ב משנה ב

**טבילת אדם וכלים במקווה בשבת וביום טוב**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: רשימת הכנות ליום טוב- ללא מקדש, ועם מקדש (מפורט בהמשך)

ב. קריאת המשנה ועבודת כיתה על משימות 1-2 – הבנת מבנה המשנה והתוכן של המשנה.

ג. צועדים יחד: לימוד בחברותות של הגמרא שמביאה טעמים שונים לאיסור הטבלת כלים בשבת, וביצוע משימה 3.

ד. בהתאם לזמן- משימות 4 ו/אוו 5 בכיתה או לעבודה בבית.

**חָל לִהְיוֹת אַחַר הַשַּׁבָּת -**

**בֵּית שַׁמַּאי אוֹמְרִים: מַטְבִּילִין אֶת הַכֹּל מִלִּפְנֵי הַשַּׁבָּת,**

**וּבֵית הִלֵּל אוֹמְרִים: כֵּלִים מִלִּפְנֵי הַשַּׁבָּת, וְאָדָם בַּשַּׁבָּת.**

**תוכן**

לקראת יום טוב, במסגרת העליה לרגל, היו נטהרים מטומאות שונות שאינן מאפשרות כניסה לבית המקדש, ולשם כך היו טובלים ומטבילים את הכלים והבגדים הטמאים.

המשנה עוסקת בשאלה האם כאשר יום טוב חל ביום ראשון מותר לעשות זאת בשבת. בית שמאי ובית הלל מסכימים שאין להטביל כלים בשבת, אך חולקים האם מותר לאדם לטבול בשבת כדי להיטהר מטומאתו.

**משימה 1** עוסקת כדרכנו בניתוח מבנה המשנה ע"י פירוקה לרכיבים, **ומשימה 2** עוסקת בקצרה בהבנה בסיסית של תוכן המשנה.

השאלה מה טעם האיסור להטביל כלים לדעת בית הלל, ואדם וכלים לדעת בית שמאי, נידונה בגמרא, והתלמידים מתבקשים לעסוק בכך **במשימה 3**, בלימוד משותף.

**משימה 4** מוקדשת להעמקה בנושא הטבילה במים, בעזרת דברי ספר החינוך ומספר שאלות תוכן.

תלמידים רבים מכירים את הנושא של טבילת כלים חדשים, שנוגע גם לימינו, ועלול להיווצר בלבול בין נושא זה לנושא של המשנה, שעוסקת בטבילת כלים טמאים כדי לטהר אותם. משום כך הקדשנו את **משימה 5,** כמשימת רשות, לנושא של טבילת כלים חדשים, במגמה לאפשר את הבהרת ההבדל בין שני הנושאים.

 **מבנה המשנה**

|  |  |  |  |  |  |
| --- | --- | --- | --- | --- | --- |
| חָל לִהְיוֹת אַחַר הַשַּׁבָּת |  |  |  |  |  |
|  |  |  |  |  |  |
| בֵּית שַׁמַּאי אוֹמְרִים: |  | וּבֵית הִלֵּל אוֹמְרִים: |  |  |  |
|  |  |  |  |  |  |
| מַטְבִּילִין אֶת הַכֹּל מִלִּפְנֵי הַשַּׁבָּת |  | כֵּלִים |  | וְאָדָם |  |
|  |  |  |  |  |  |
|  |  | מִלִּפְנֵי הַשַּׁבָּת |  | בַּשַּׁבָּת |  |

שימו לב - המשפט הראשון במשנה אינו כותרת אלא תיאור מקרה.

 **הצעות הוראה המחשה ויישום**

1. הערות המדריך לאורך היחידה, יחד עם התמונות המלוות אותן, נועדו כדי למקם את התלמידים נכון ביחס למציאות עליה מדובר במשנה- טבילת לשם היטהרות מטומאה. מומלץ לעשות שימוש מושכל בהערות אלו, בליווי הוראה מנחה ושאלות מובילות, על מנת לוודא שהתלמידים מבינים היטב במה מדובר.
2. הצעה לפתיחת השיעור- לבקש מהתלמידים להכין רשימת משימות הכנה ליום טוב. ולאחר מכן לשאול מה מתווסף לרשימה כאשר בית המקדש קיים, ומשם להוביל לנושא של טומאה וטהרה.
3. ניתן לשאול בשלב כלשהו של השיעור לגבי מחלוקת התנאים מי מקל ומי מחמיר, וכך לחדד את המושגים של חומרה וקולא בהלכה. במקרה זה בית הלל מקלים.

 **הפנמה וערכים**

* ניתן לגעת דרך המשנה בהיבטים הערכיים והרוחניים של דיני טומאה וטהרה, לדוגמא ברעיון שהדרישה להיטהר לפני הכניסה למקדש נוגעת גם לטהרת הנפש יחד עם טהרת הגוף.
* ניתן לצאת מהמשנה לנושא של היערכות מוקדמת, סוף מעשה במחשבה תחילה, וכדו'.

יחידה 21- יחידת רשות: פרק ב משנה ג

**דינים נוספים של טבילה ביום טוב**

**המשנה**

**וְשָׁוִין שֶׁמַּשִּׁיקִין אֶת הַמַּיִם בִּכְלִי אֶבֶן לְטַהֲרָן,**

**אֲבָל לֹא מַטְבִּילִין.**

**וּמַטְבִּילִין מִגַּב לְגַב וּמֵחֲבוּרָה לַחֲבוּרָה.**

**תוכן**

בהמשך למחלוקת בין בית שמאי ובית הלל שבמשנה הקודמת, מובאת כאן המשנה הזו שמציינת מספר הלכות לגביהן אין ויכוח בין שני ה'בתים'.

לשון המשנה מעט קשה להבנה, והתוכן נוגע בהלכות לא כל כך מרכזיות ברצף של הלכות יום טוב, ולכן הוגדרה משנה זו כיחידת רשות, וניתן לתת אותה כמשימת בונוס וכדומה, עפ"י שיקול דעתכם ובהתאם לרמה וליכולות של התלמידים.

המשנה עוסקת באופן בו ניתן לטהר ביום טוב מים שנטמאו, וכן בדיני טבילת הנוגעים לקרבן פסח.

**משימה 1** מוקדשת להבנה בסיסית של תוכן המשנה בעזרת מספר שאלות הבנה, וכן קטעים מפירוש הרב קהתי למשנה.

**במשימה 2** ישנו יישום מעשי של ההלכות שבסוף המשנה, ו**משימה 3** מרחיבה את המבט בעזרת הלכה מהרמב"ם לגבי טומאה וטהרה בכלים בכלל.

 **הצעות הוראה המחשה ויישום**

ניתן לתת את כל היחידה יחד כמשימה בפני עצמה לעבודה עצמית (למתקדמים וכדומה או לאו דוקא), ולאחר מכן לעבור יחד לשם בדיקה על המשימות שביחידה. אפשרות אחרת היא ללמוד יחד את המשנה עצמה ולאחר מכן לבצע יחד את המשימות השונות.

יחידה 22: פרק ב משנה ד

 **הקרבת קרבנות ביום טוב**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: קרבנות הרגל והסמיכה

ב. משימות 1-2: מבנה המשנה והבנת התוכן של המשנה.

ג. לומדים את השטח (משימה 3)- טעמי הדינים במשנה.

ד. מרחיבים את המבט (משימה 4)- המחלוקת על הסמיכה.

ה. סיכום.

**בֵּית שַׁמַּאי אוֹמְרִים: מְבִיאִין שְׁלָמִים וְאֵין סוֹמְכִין עֲלֵיהֶן,**

**אֲבָל לֹא עוֹלוֹת.**

**וּבֵית הִלֵּל אוֹמְרִים: מְבִיאִין שְׁלָמִים וְעוֹלוֹת, וְסוֹמְכִין עֲלֵיהֶם.**

**תוכן**

במשנה יש שתי מחלוקות:

1. האם מקריבים עולות (של יחיד) ביום טוב.
2. האם סומכים ביום טוב.

בפתח היחידה מובא הסבר קצר בנוגע לקרבנות היחיד ברגלים ובנוגע לסמיכה על הקרבן.

**משימה 1** מוקדשת כרגיל למבנה המשנה ע"י בניית תרשים כאמד"ט, וב**משימה 2** מספר שאלות תוכן על המבנה שנוצר בתרשים.

**במשימה 3** נעסוק בעזרת פירוש הרב קהתי למשנה בטעמי הדינים שבמשנה.

מחלוקת התנאים לגבי הסמיכה מתוארת כמחלוקת הראשונה שהיתה אי פעם, ומשימה 4 מרחיבה לגבי נושא זה בעזרת המשנה במסכת חגיגה.

 **מבנה המשנה**

|  |  |  |  |  |
| --- | --- | --- | --- | --- |
| בֵּית שַׁמַּאי אוֹמְרִים |  | : |  | וּבֵית הִלֵּל אוֹמְרִים |
|  |  |  |  |  |
| מְבִיאִין שְׁלָמִים |  | אֲבָל לֹא עוֹלוֹת |  | מְבִיאִין שְׁלָמִים וְעוֹלוֹת |
|  |  |  |  |  |
| וְאֵין סוֹמְכִין עֲלֵיהֶן |  |  |  | וְסוֹמְכִין עֲלֵיהֶם |

 **הצעות הוראה המחשה ויישום**

1. בתחילת היחידה מובא תיאור קצר לגבי קרבנות היחיד בעליה לרגל. אנו ממליצים לגשת למשנה מתוך הבנה טובה של תמונה הרחבה של הקרבנות השונים המוקרבים בעליה לרגל (כגון עולת ראיה ושלמי שמחה), כולל הסוגים השונים וההבדלים ביניהם.
2. ביחידה עצמה לא הרחבנו לגבי הסמיכה עצמה- פרטיה וטעמיה. למעוניינים, קישורים להרחבה בנוגע לסמיכה-
3. אתר מכון המקדש-

<https://www.temple.org.il/single-post/2017/04/27/%D7%A1%D7%9E%D7%99%D7%9B%D7%94>

1. טעם הסמיכה-

<https://www.929.org.il/tag/111/post/2481>

יחידה 23: פרק ב משנה ה

**חימום מים לרחיצה ביום טוב**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: שאלות בהקשר של חימום מים לבישול ולרחיצה ביום טוב- מפורט בהמשך.

ב. צעד ראשון: עבודת כיתה על משימה 1 להבנת מבנה המשנה ומיד אח"כ פיזור לחברותות לביצוע משימה 2.

ג. עריכת טבלה על הלוח עם רשימת מקרים והדין לפי בית שמאי ובית הלל בכל מקרה- חימום מים לבישול, חימום מים לרחיצה, שימוש במים שחוממו לבישול לצורך רחיצה, הבערת אש לצורך התחממות. ניתן להוסיף התייחסות גם לגבי מיזוג אויר – חימום וקירור.

ד. משימות 3 ו4- להבנת המשך המשנה.

**בֵּית שַׁמַּאי אוֹמְרִים: לֹא יָחֵם אָדָם חַמִּין לְרַגְלָיו אֶלָּא אִם כֵּן רְאוּיִין לִשְׁתִיָּה,**

**וּבֵית הִלֵּל מַתִּירִין.**

**עוֹשֶׂה אָדָם מְדוּרָה וּמִתְחַמֵּם כְּנֶגְדָּהּ.**

**תוכן**

במשנה מובאת מחלוקת בין בית שמאי לבין בית הלל לגבי חימום מים ביום טוב לצורך רחיצה, ולאחר מכן הלכה נוספת. על פי פרשני המשנה ההלכה בסוף המשנה היא המשך של דברי בית הלל ולפי שיטתם.

כדרכנו- ראשית יש לשים לב למבנה המשנה ולכך מוקדשת **משימה 1** בעזרת שאלות הבנה (ללא כאמד"ט הפעם).

משניות קצרות לעיתים מאפשרות לגשת במהירות להבנת טעמי הדינים במשנה, **ובמשימה 2** התלמידים מתבקשים בלימוד משותף ('צועדים יחד') ללמוד קטע מפירוש הרב עובדיה מברטנורא למשנה שמפרש את טעמי הדעות של בית שמאי ובית הלל.

על פי פירושו, לדעת בית שמאי ההיתר של אוכל נפש ביום טוב הוא היתר מצומצם לפעולות שקשורות לאכילה בלבד, ואילו לדעת בית הלל ההיתר נתפס כרחב יותר ומאפשר צרכים נוספים של הגוף מלבד אכילה.

במשימה 3- שאלת יישום הלכתית קצרה לגבי חימום מים לרחיצה ביום טוב, ו**במשימה 4** שאלת הבנה על הסיפא של המשנה, בליווי מקור מהאנציקלופדיה התלמודית בנוגע למחלוקת בית שמאי ובית הלל במשנתנו.

 **הצעות הוראה המחשה ויישום**

1. הצעה לפתיחה- להביא סיר גדול לכיתה ולפתוח את השיעור בשאלה כיצד היו מתרחצים בעבר עם מים חמים. מכאן להמשיך לסדרת שאלות שמובילה לשאלת חימום מים לרחיצה ביום טוב- האם מותר להרתיח את המים ביום טוב בשביל להכין מרק? אם חיממתי את המים לשם בישול – האם מותר להשתמש בהם לרחיצה? האם מותר לחמם את המים מלכתחילה לצורך רחיצה? שאלות אלו מקרבות את נושא הרחיצה לנושא הבישול ולדעתנו נוגעות למחלוקת בין בית שמאי ובית הלל, ומאפשרות לגשת למשנה מנקודת מבט טובה יותר.
2. תהליך דומה ניתן לעשות גם לגבי הסיפא של המשנה והבערת אש- הרי לצורך הכנת אוכל מותר להבעיר אש (ללא הדלקת אש חדשה והעברתה מאש דלוקה כפי שמן הסתם ידוע לתלמידים). כחלק מהתהליך מומלץ לגעת ביחס בין אכילה להנאות הגוף הנוספות עליהן מדובר (רחיצה והתחממות) כפי שמובהר בקטע מהאנציקלופדיה התלמודית.

יחידה 24: פרק ב משנה ו

**שלוש חומרות של רבן גמליאל**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: רבן גמליאל ושושלת בית הלל (מפורט לקמן).

ב. צעד ראשון: ניתוח מבנה המשנה (ללא כאמד"ט)- לעבור על זה יחד בדגש על שני חלקי המשנה וההבדל ביניהם- דינים לעומת סיפור וכו'.

ג. לומדים את השטח- משימות 3-4 להבנת החומרות של רבן גמליאל.

ה. משימה 5 יחד עם התלמידים להבנת הסיפא של המשנה.

ו. בהתאם לזמן- הרחבה בנושא חומרות וקולות במשימה 6.

ז. סיכום הנלמד במשנה זו.

**שְׁלשָׁה דְּבָרִים רַבָּן גַּמְלִיאֵל מַחְמִיר כְּדִבְרֵי בֵּית שַׁמַּאי:**

**אֵין טוֹמְנִין אֶת הַחַמִּין מִיּוֹם טוֹב לַשַּׁבָּת,**

**וְאֵין זוֹקְפִין אֶת הַמְּנוֹרָה בְּיוֹם טוֹב,**

**וְאֵין אוֹפִין פִּתִּין גְּרִיצִין אֶלָּא רְקִיקִין.**

**אָמַר רַבָּן גַּמְלִיאֵל: מִימֵיהֶן שֶׁל בֵּית אַבָּא**

**לֹא הָיוּ אוֹפִין פִּתִּין גְּרִיצִין, אֶלָּא רְקִיקִין.**

**אָמְרוּ לוֹ: מַה נַּעֲשֶׂה לְבֵית אָבִיךָ,**

**שֶׁהָיוּ מַחְמִירִין עַל עַצְמָן וּמְקִלִּין לְכָל יִשְׂרָאֵל,**

**לִהְיוֹת אוֹפִין פִּתִּין גְּרִיצִין וָחֹרִי.**

**תוכן**

המשנה מציינת ששלוש החומרות של רבן גמליאל היו כדעת בית שמאי, כלומר מדובר על דינים לגבם נחלקו בית שמאי ובית הלל.

ביחידה בחרנו להתמקד בחומרה הראשונה ובחומרה האחרונה.

**במשימה 1-** מספר שאלות להבנת מבנה המשנה והמהלך הבסיסי שלה (ללא כאמד"ט), תוך חלוקת המשנה לרישא וסיפא.

הרמב"ם בהקדמה למשנה מתאר את השושלת ממנה יצא רבן גמליאל, שהיא למעשה השושלת של 'בית הלל', ובכך מתחדדת הייחודיות של החמרת רבן גמליאל כבית שמאי. בכך עוסקת **משימה 2.**

**משימה 3** מוקדשת להבנת החומרה הראשונה במשנה לגבי הטמנת מים חמים, עפ"י קטע מהגמרא שמסביר את החומרה הזו, ואת עמדות בית שמאי ובית הלל לגבי זה.

על פי הגמרא, האיסור להטמין את המים החמים מיום טוב לצורך שבת, לדעת בית שמאי, הינו גם כאשר נעשה עירוב תבשילין, ובכל זאת זה אסור אם לא נעשתה הכנה ספציפית של הטמנת מים חמים לפני יום טוב.

החומרה השלישית של רבן גמליאל היתה שלא אופים ביום טוב ככרות עבות על מנת למלא את התנור, ובהבנת חומרה זו בעזרת מספר מקורות עוסקת **משימה 4.**

**משימה 5** עוסקת בקצרה בהבנת הסיפא של המשנה.

**במשימה 6** 'ניצלנו' את העיסוק בנושא החומרות להרחיב מעט לגבי זה בעזרת קטע מ'מסילת ישרים' וקטע מדברים שכתב בימינו הרב קנוהל בספרו 'ואכלת ושבעת'.

**הצעות הוראה המחשה ויישום**

1. ניתן לפתוח את השיעור בביצוע משימה 2 ודברי הרמב"ם בהקדמה למשנה על כך שרבן גמליאל היה משושלת בית הלל, ומשם לגשת למשנה ולייחודיות ההחמרה שלו כבית שמאי בדינים עליהם מדובר במשנה.
2. לאחר לימוד המשנה ניתן לקיים מעין משחק תפקידים בחלוקה לקבוצות- להכין שש כרטיסיות גדולות: על שלוש מהן לכתוב את שלושת החומרות שמופיעות במשנה (העמדה של בית שמאי), ועל השלוש האחרות את אותם משפטים ללא המילה 'אין' בתחילת המשפט (העמדה של בית הלל). כל קבוצה מקבלת כרטיסיה ועליה בתורה לייצג את עמדתה ולהסביר את הדין ואת טעמו. (בכל נושא- להציג את שתי העמדות אחת אחרי השניה כמובן).

**הפנמה וערכים**

משימה 6 עוסקת בנושא של להחמיר ולהקל וניתן להרחיב בכך ולקיים דיון עם דוגמאות שאתם ו/או התלמידים מביאים לכיתה בנושא- חומרות 'טובות', דוגמאות לחומרות עם 'מחיר' שהנו אולי כבד מדי כגון פגיעה באחרים וכדומה. חשוב כמובן גם להסביר את הצד החיובי של הרצון להחמיר ולהדר בקיום ההלכה ברמה גבוהה.

יחידה 25: פרק ב משנה ז

**שלוש הלכות שרבן גמליאל הקל בהן**

**המשנה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: חומרות וקולות.

ב. משימות 1-3 בעבודת כיתה להבנת מבנה המשנה והחומרה הראשונה.

ג. לעבור יחד על משימות 1-3 ולבצע יחד את משימה 4

ה. משימה 5 בעבודת כיתה או במליאה כפי שמוצע בהמשך.

ז. סיכום הנלמד במשנה זו.

**אַף הוּא אָמַר שְׁלֹשָׁה דְבָרִים לְהָקֵל:**

**מְכַבְּדִין בֵּין הַמִּטּוֹת,**

**וּמַנִּיחִין אֶת הַמֻּגְמָר בְּיוֹם טוֹב,**

**וְעוֹשִׂין גְּדִי מְקֻלָּס בְּלֵילֵי פְסָחִים.**

**וַחֲכָמִים אוֹסְרִין.**

**תוכן**

בהמשך או כניגוד לשלוש החומרות של רבן גמליאל במשנה הקודמת, מובאות כאן שלוש הלכות בהן היה מקל.

משנה זו לא מתאימה לניתוח המבנה עפ"י רכיבי כאמד"ט ולכן ב**משימה 1** יש מספר שאלות להבנת המבנה הכללי של המשנה.

ההלכות שרבן גמליאל הקל בהן שייכות לתחומים שונים ונלמדות ביחידה כל אחת בפני עצמה.

ההלכה הראשונה: 'מכבדין בין המיטות'- 'כיבוד' בלשון המשנה = טאטוא בלשוננו, ורבן גמליאל הקל לטאטא בין המיטות שאכלו עליהן, למרות שיש גזירה כללית לא לטאטא את הבית. הסיבה לגזירה היא חשש שמא 'ישוה גומות' כלומר יישר את האדמה, חלק מאיסור חורש.

להבנת המחלוקת בנוגע לטאטוא בין המיטות לאחר האכילה מוקדשת **משימה 2.** חלק מהמשימה היא להביןבעזרת פירוש הרב קהתי למשנה ובעזרת תרשים זרימה, מהו המצב ההלכתי לפני הגזירה הכללית לא לטאטא, מדוע גזרו לטאטא, ומדוע לדעת רבן גמליאל מותר לטאטא בין המיטות לאחר האכילה.

**במשימה 3-**  לימוד בחברותות של קטע קצר מפניני הלכה בנוגע להלכה בימינו בנושא זה, במיוחד בהקשר של בתים מרוצפים בהם אין איסור לטאטא.

בהלכה השניה- 'מניחין את המוגמר' עוסקת **משימה 4**, בעזרת שאלות השלמה ופירוש הרב קהתי.

ההלכה השלישית והאחרונה 'עושין גדי מקולס בלילי פסחים' - **במשימה 6** התלמידים מתבקשים, לאור פירוש הרב עובדיה מברטנורא למשנה, לכתוב דו שיח דמיוני בין שני אנשים להצגת הדעות של רבן גמליאל והחכמים במחלוקת זו.

 **הצעות הוראה המחשה ויישום**

1. ניתן לפתוח את השיעור בהתייחסות נוספת לנושא החומרות והקולות, בדגש על כך שישנם גם מצבים מורכבים בהם פוסק מסוים יכול להחמיר בפסיקות מסויימות ולהקל בפסיקות אחרות, ומשם להמשיך למשנה בה רבן גמליאל הקל, בניגוד למשנה הקודמת בה הוא החמיר.
2. להמחשת הנושא של טאטוא מומלץ לצאת מהכיתה עם מטאטא למקום עם אדמה לא מרוצפת ולהסביר את הבעיה של יישור הקרקע ('ישוה גומות'), ולאחר מכן בכיתה לדון במצב בו הרצפה מרוצפת ואין את החשש של השויית גומות.
3. ניתן לקשר את המחלוקת לגבי הנחת מוגמר למחלוקת של בית שמאי ובית הלל במשנה ה, כאשר נוצר ציר עליו יש בקצה אחד את שיטת בית שמאי שרק צרכי אכילה הותרו, לאחר מכן שיטת בית הלל שהותרו גם צרכי גוף נוספים, ובקצה השני שיטת רבן גמליאל שמתיר גם הנאה שאינה נצרכת לכל אדם.
4. ניתן להרחיב את משימה 5 ולבצע אותה כמשחק תפקידים בו מציגים שני תלמידים / שתי קבוצות את שתי העמדות יחד עם טענות וביסוסים לכל עמדה.

 יחידה 26: פרק ב משנה ח

**שלושה היתרים של רבי אלעזר בן עזריה**

**מערך שיעור מוצע**

**זמן הוראה מומלץ: שיעור אחד**

**א.** פתיחה: מיהו רבי אלעזר בן עזריה?

ב. משימות 1-2 להבנת הפתיחה של המשנה והמבנה הכללי שלה.

ג. משימה 3 בעבודת כיתה להבנת המחלוקת הראשונה והשלישית.

ד. משימה 4 יחד או בבית בהתאם לזמן.

**המשנה**

**שְׁלשָׁה דְבָרִים רַבִּי אֶלְעָזָר בֶּן עֲזַרְיָה מַתִּיר, וַחֲכָמִים אוֹסְרִין:**

**פָּרָתוֹ יוֹצְאָה בִּרְצוּעָה שֶׁבֵּין קַרְנֶיהָ,**

**וּמְקָרְדִין אֶת הַבְּהֵמָה בְיוֹם טוֹב,**

**וְשׁוֹחֲקִין אֶת הַפִּלְפְּלִין בָּרֵחַיִם שֶׁלָּהֶם.**

**רַבִּי יְהוּדָה אוֹמֵר: אֵין מְקָרְדִין אֶת הַבְּהֵמָה בְיוֹם טוֹב מִפְּנֵי שֶׁעוֹשֶׂה חַבּוּרָה, אֲבָל מְקַרְצְפִין.**

**וַחֲכָמִים אוֹמְרִים: אֵין מְקָרְדִין, אַף לֹא מְקַרְצְפִין.**

**תוכן**

לפנינו שלוש מחלוקות בין ראב"ע לחכמים, בשלושתם ראב"ע מתיר וחכמים אוסרים.

במחלוקת השניה מובאת דעת רבי יהודה שאוסר 'לקרד' (גירוד במברשת ברזל) ומתיר 'לקרצף' (ניקוי עם מברשת רכה), וגם דעת חכמים שאוסרים גם לקרד וגם לקרצף. זאת בניגוד לדעת ראב"ע שמתיר את שניהם.

**במשימה 1** התייחסנו הפעם לפתיחה של המשנה ולדמיון שלה לפתיחת שתי המשניות הקודמות.

**במשימה 2 -** ניתוח קצר של מבנה המשנה (ללא תרשים) ע"י חלוקה לרישא וסיפא.

הסיפא של המשנה עוסקת בנושא של המחלוקת השניה, ולכן ביחידה התייחסנו ראשית למחלוקת הראשונה והשלישית (**משימה 3**), עם הרחבה קצרה לפני כן על המושג של שביתת בהמתו , ואחר כך למחלוקת השניה יחד עם הסיפא של המשנה.

המחלוקת בנושא קירוד וקרצוף של בהמה קשורה לנושא כללי של 'דבר שאינו מתכוון', ולכן חשוב להבהיר את המושגים הבסיסיים של הנושא הכללי לצורך הבנת המחלוקת במשנתנו. לשם כך התייחסנו בהרחבה לנושא זה ומתוך כך, **במשימה 4,** בעזרת שאלות הבנה והשלמת משפטים, למחלוקת במשנתנו לגבי קירוד וקרצוף.

**הצעות הוראה המחשה ויישום**

1. רבי אלעזר בן עזריה- ניתן להרחיב על דמותו בעזרת סיפורים שונים כגון הסיפור הידוע ממסכת ברכות על החלפת רבן גמליאל הנשיא.
2. שוחקין את הפלפלין- מומלץ להשיג לפני השיעור גרגרי פלפל שחור שאינם טחונים על מנת להבהיר במה מדובר.

**מסכת חלה פרק א**

יחידה 27: פרק א משנה א

**חמשת מיני הדגן החייבים בחלה, וממתי מותר לאכלם**

**המשנה**

**מערך שיעור מוצע**

**זמן הוראה מומלץ: שני שיעורים**

**שיעור ראשון**

1. פתיחה- ראו בהמשך מספר הצעות לפתיחת השיעור.
2. משימות 1-2 בכיתה, ומעבר יחד איתם אחר כך על התשובות הנכונות.
3. הדגמה לגבי צירוף עם קמחים מסוגים שונים ולאחר מכן ביצוע משימה 3. בהתאם לזמן ניתן לשלוח למשימה 4 את מי שמסיים את משימה 3.

**שיעור שני**

1. חזרה על הנלמד בשיעור הקודם.
2. ביצוע משימה 4 יחד עם התלמידים.
3. משימות 5-6 כעבודת כיתה
4. מעבר על התשובות הנכונות במשימות הנ"ל + סיכום המשנה והנלמד בשני השיעורים.

**חֲמִשָּׁה דְבָרִים חַיָּבִים בַּחַלָּה:**

**הַחִטִּים, וְהַשְּׂעוֹרִים, וְהַכֻּסְּמִין, וְשִׁבֹּלֶת שׁוּעָל, וְהשִׁיפוֹן.**

**הֲרֵי אֵלּוּ חַיָּבִין בַּחַלָּה,**

**וּמִצְטָרְפִין זֶה עִם זֶה.**

**וַאֲסוּרִין בֶּחָדָשׁ מִלִּפְנֵי הַפֶּסַח,**

**וּמִלִּקְצֹר מִלִּפְנֵי הָעֹמֶר.**

**וְאִם הִשְׁרִישׁוּ קֹדֶם לָעֹמֶר - הָעֹמֶר מַתִּירָן.**

**וְאִם לָאו - אֲסוּרִין עַד שֶׁיָּבֹא הָעֹמֶר הַבָּא.**

**תוכן**

המשנה מפרטת מהם חמשת מיני דגן, ואת דינם לגבי מצות חלה ואיסורי חדש.

במהלך היחידה ישנם מספר הרחבות לגבי מושגי הבסיס של הפרשת חלה ואיסור חדש.

**משימה 1** מתייחסת למבנה המשנה- חלוקה לרישא וסיפא, ותרשים כאמד"ט של הרישא (בהמשך- גם של הסיפא).

**במשימה 2** התלמידים צריכים להסביר כיצד למדו חכמים מהם חמשת מיני דגן, ומובאים בה הפסוקים מהם זה נלמד, וברייתא בה מוסבר הלימוד.

**משימה 3** עוסקת בדין 'מצטרפין זה עם זה', ובהבדל בין קמח לבין עיסה שכבר נילושה (על פי פסיקת השולחן ערוך), והתלמידים מתבקשים לסמן בטבלה את אפשרויות הצירוף השונות. הדין של צירוף במקרה של בצק נמצא בפרק ד משניות א-ב, וניתן לשלוח לשם את התלמידים על פי שיקול דעתכם.

**משימה 4** מרחיבה לגבי טעם המצוה, בעזרת דברי ספר החינוך על מצוה זו.

**משימות 5-6** מוקדשות לסיפא של המשנה- דין חדש, תחילה למבנה הסיפא, ואח"כ לאיסור אכילת חדש ואיסור קצירת התבואה החדשה, והאופן בו למדו מהפסוקים שאיסורים אלו מתייחסים לחמשת מיני דגן.

**מבנה**

**מבנה הרישא:**

|  |  |  |
| --- | --- | --- |
| חֲמִשָּׁה דְבָרִים חַיָּבִים בַּחַלָּה |  |  |
|  |  |  |
| הַחִטִּים, וְהַשְּׂעוֹרִים, וְהַכֻּסְּמִין, וְשִׁבֹּלֶת שׁוּעָל, וְהשִׁיפוֹן |  |  |
|  |  |  |
| הֲרֵי אֵלּוּ חַיָּבִין בַּחַלָּה |  | וּמִצְטָרְפִין זֶה עִם זֶה |

**מבנה הסיפא:**

|  |
| --- |
| וַאֲסוּרִין בֶּחָדָשׁ מִלִּפְנֵי הַפֶּסַח,וּמִלִּקְצֹר מִלִּפְנֵי הָעֹמֶר. |
|  |  |  |
| וְאִם הִשְׁרִישׁוּ קֹדֶם לָעֹמֶר |  | וְאִם לָאו |
|  |  |  |
| הָעֹמֶר מַתִּירָן |  | אֲסוּרִין עַד שֶׁיָּבֹא הָעֹמֶר הַבָּא |

**הצעות הוראה המחשה ויישום**

1. מצות הפרשת חלה די מוכרת, ולכן ניתן לפתוח את השיעור בשאלות זהות לגבי המצוה על מנת לברר מה ידוע לתלמידים על מצוה זו ומה לא, וליישר קו בינהם.

אפשרות אחרת היא לפתוח בלימוד הפסוקים שמופיעים במשימה 2 ומשם להמשיך ללימוד היחידה, או לחילופין לפתוח בלימוד על טעם המצוה בעזרת דברי ספר החינוך שמופיעים במשימה 4.

1. המושג חמשת מיני דגן (וגם שמותם) מן הסתם מוכר לתלמידים, אך הזיהוי של כל אחד מהם, והיחס למינים שנקראים כך היום לאו דווקא ידוע להם. שאלת הזיהוי עולה בעיקר לגבי שיבולת שועל ושיפון, ראו למשל בויקיפדיה (חמשת מיני דגן):https://he.wikipedia.org/wiki/%D7%97%D7%9E%D7%A9%D7%AA\_%D7%9E%D7%99%D7%A0%D7%99\_%D7%93%D7%92%D7%9F

היחידה לא עוסקת בזה, אך ניתן (בהתאם לזמן שלרשותכם) בנוסף ליחידה להתייחס לכך באופן שתרצו. לזיהוי הנכון יש כמובן השלכות הלכתיות רבות, כגון ביחס לברכת על המחיה, ועוד.

1. להמחשת הנושא של 'מצטרפין זה עם זה'- ביחס לקמח אפשר להביא סוגים שונים של קמח (למשל קמח חיטה וקמח כוסמין) ולהדגים זאת.

ביחס למצב של בצק (שגם עליו יש פירוט ביחידה)- אפשר להביא כמה סוגים של בצק, לחלק לתלמידים כדורי בצק קטנים מסוגים שונים ולבקש מהם ליצור צירוף נכון שמחוייב בהפרשה.

יחידה 28: פרק א משנה ב

הלכות נוספות שקשורות בחמשת מיני דגן – חמץ ומצה, נדרים

**המשנה**

**מערך שיעור מוצע**

**זמן הוראה מומלץ: שיעור אחד**

1. קריאת המשנה, וביצוע משימה 1 יחד עם התלמידים.
2. משימות 2-3 בעבודת כיתה
3. מעבר על התשובות הנכונות והמחשה לגבי דין תערובת חמץ.
4. בהתאם לזמן- ביצוע משימה 4 בכיתה או בבית.

**הָאוֹכֵל מֵהֶם כַּזַּיִת מַצָּה בַּפֶּסַח - יָצָא יְדֵי חוֹבָתוֹ.**

**כַּזַּיִת חָמֵץ - חַיָּב בְּהִכָּרֵת.**

**נִתְעָרֵב אֶחָד מֵהֶם בְּכָל הַמִּינִים - הֲרֵי זֶה עוֹבֵר בַּפֶּסַח.**

**הַנּוֹדֵר מִן הַפַּת וּמִן הַתְּבוּאָה –**

**אָסוּר בָּהֶם, דִּבְרֵי רַבִּי מֵאִיר.**

**וַחֲכָמִים אוֹמְרִים: הַנּוֹדֵר מִן הַדָּגָן אֵינוֹ אָסוּר אֶלָּא מֵהֶן.**

**וְחַיָּבִין בַּחַלָּה וּבַמַּעַשְׂרוֹת.**

**תוכן**

המשנה מציינת שני נושאים נוספים לגבם יש הלכות משותפות לחמשת מיני דגן- אכילת מצה/חמץ בפסח, ודיני נדרים.

**משימה 1** מוקדשת למבנה המשנה- חלוקה לרישא וסיפא, ובניית תרשים כאמד"ט של הרישא.

**משימה 2** עוסקת בעזרת קטע מפירוש המשנה לרמב"ם באופן בו למדו חכמים שמצות אכילת מצה וכן איסור חמץ מתקיימים רק בחמשת מיני דגן.

**משימה 3** עוסקת בדין של תערובת חמץ ובה מתברר פירוש הביטוי 'עובר בפסח'.

**במשימה 4** התלמידים מתבקשים להשלים בתרשים את דעות התנאים במשנה בנוגע לדיני נודר מן הדגן, ולאחר מכן עליהם להסביר את שתי הדעות במופע נוסף שלהם במשנה במסכת נדרים.

**מבנה**

אפיון המשפטים ברישא של המשנה למקרים ודינים יחסית פשוט:

|  |  |  |  |  |
| --- | --- | --- | --- | --- |
| הָאוֹכֵל מֵהֶם כַּזַּיִת מַצָּה בַּפֶּסַח |  | כַּזַּיִת חָמֵץ |  | נִתְעָרֵב אֶחָד מֵהֶם בְּכָל הַמִּינִים |
|  |  |  |  |  |
| יָצָא יְדֵי חוֹבָתוֹ |  | חַיָּב בְּהִכָּרֵת |  | הֲרֵי זֶה עוֹבֵר בַּפֶּסַח |

**הצעות הוראה המחשה ויישום**

1. 'האוכל מהם כזית מצה'- הנושא של שיעור כזית אינו מרכזי כאן ואנו ממליצים לא להתעכב עליו.
2. הדין השלישי במשנה ('נתערב...') עוסק בתערובת חמץ.להמחשת ההבדל בין חמץ גמור לבין תערובת חמץ ניתן להביא לכיתה מוצרי מזון שונים (או לפחות אריזות של מוצרי מזון) שחלקם חמץ גמור וחלקם 'תערובת חמץ'.

ניתן להביא למשל: חמץ גמור - שקדי מרק, פתיתים, ביסלי. תערובת חמץ- קורנפלקס תלמה, אבקת מרק עם גלוטן, בירה ועוד.

1. לפני לימוד הסיפא ניתן להסביר את העיקרון המרכזי שבסיס דיני הסיפא (ביחידה זה מוסבר ב'מקרא מפה' לאחר משימה 3), ולאחר מכן 'לתרגל' דוגמאות שונות- לכתוב רשימה של שמות כלליים שכוללים בתוכם קבוצה של דברים ולבחון לגבי דוגמאות שונות האם הן כלולות בקבוצה או לא. ניתן למצוא דוגמאות כאלה במשנה במסכת נדרים פרק ו.
2. נושא הלכתי פרקטי שנוגע למשנה וניתן להרחיב לגביו כיישום של המשנה הוא הקיום של מצות אכילת מצה ע"י חולי ציליאק עיינו למשל באתר של עמותת חולי ציליאק לגבי קיום מצות אכילת מצה ע"י מצות משיבולת שועל.

יחידה 29: פרק א משנה ג

מצבים שבהם חמשת מיני דגן חייבים בחלה ופטורים ממעשרות

**המשנה**

**אֵלּוּ חַיָּבִין בַּחַלָּה וּפְטוּרִים מִן הַמַּעַשְׂרוֹת:**

**הַלֶּקֶט, וְהַשִּׁכְחָה, וְהַפֵּאָה, וְהַהֶפְקֵר.**

**וּמַעֲשֵׂר רִאשׁוֹן שֶׁנִּטְּלָה תְּרוּמָתוֹ,**

**וּמַעֲשֵׂר שֵׁנִי וְהֶקְדֵּשׁ שֶׁנִּפְדּוּ,**

**וּמוֹתַר הָעֹמֶר.**

**וּתְבוּאָה שֶׁלֹּא הֵבִיאָה שְׁלִישׁ.**

**רַבִּי אֱלִיעֶזֶר אוֹמֵר: תְּבוּאָה שֶׁלֹּא הֵבִיאָה שְׁלִישׁ - פְּטוּרָה מִן הַחַלָּה.**

**תוכן**

המשנה מונה רשימה של דברים בהם יש פטור ממעשרות ואף על פי כן יש חיוב של הפרשת חלה.

למשנה זו אין 'מבנה'- זו פשוט רשימה – ולכן אין משימה שמוקדשת לפיצוח מבנה המשנה.

במשנה יש מספר מושגים שדורשים הבהרה ולכן בתחילת היחידה ישנו מילון קצר שמבאר כמה מושגי יסוד מהמשנה.

**משימה 1** עוסקת בארבעת הפריטים הראשונים ברשימה- לקט, שכחה, פאה והפקר – ובמקור לכך שהם פטורים ממעשרות, וזאת בעזרת פירוש הרב עובדיה מברטנורא למשנה, ומספר שאלות לגביו.

שני הפריטים הבאים ברשימה דורשים הבהרה נוספת לגבי המקרה שבו מדובר ולכן לפני המשימה הבאה מובאים הסברים שונים לגבי מקרים אלו.

**משימה 2** מנסה לוודא שמושגי היסוד הנוגעים למקרים אלו הובנו, וזאת בעזרת התרשימים ששימשו להבהרת המושגים, ומספר שאלות לגבי תרשימים אלו.

**משימה 3** עוסקת במחלוקת שבסוף המשנה לגבי 'תבואה שלא הביאה שליש'. בעזרת קטע מפירוש הרב קהתי למשנה ומספר שאלות הבנה נברר את טעמי המחלוקת לגבי חיוב הפרשת חלה בתבואה שלא הביאה שליש.

 **הצעות הוראה המחשה ויישום**

1. מכיוון שבמשנה מובאים מושגים שהתלמידים לאו דווקא מכירים ניתן לעשות הכנה לשיעור לפני השיעור ולבקש ממספר תלמידים (לבד או בזוגות) להכין הסבר קצר על אחד המושגים שמופיעים במשנה, ובתחילת השיעור לעשות סבב קצר שבו התלמידים שהכינו מדברים ונותנים בפני הכיתה הסבר קצרצר על כל מושג במשנה.
2. להמחשת הנושא של סדר הפרשת תרומות מעשרות (שהבנתו נצרכת לשם הבנת המושג מעשר ראשון שניטלה תרומתו) ניתן להביא לכיתה שקית תפוחים (למשל) ולהדגים את סדר הפעולות של ההפרשה באופן שמתייחס לכל הפרשה בנפרד וממחיש את הכמות שלה.

אם מקיימים פעולה זו ניתן להוסיף גם התייחסות למתנות העניים (לקט, שכחה ופאה) ולנסות להדגים כיצד הן מתרחשות בשדה.

**יחידה 30 – הקדמה למסכת ביכורים**

**מצוות ביכורים**

**תוכן**

מטרת יחידה זו היא להקדים ללימוד המשניות את הרקע הנצרך מבחינת הפסוקים בתורה ומבחינת התוכן הבסיסי של מצות הביכורים, בהתייחסות לשני חלקיה- הבאת הביכורים ומקרא הביכורים.

**משימה 1** עוסקת בפסוקי התורה בפרשיית הביכורים שבפרשת כי תבוא, ומטרתה לשים לב לתתי הנושאים בפרשיה זו.

**משימה 2** מוקדשת לטעמי המצוה, בעזרת קטע מדברי ספר החינוך על מצוה זו, **ומשימה 3** עוסקת בתוכן הבסיסי של מצוות הבאת הביכורים ומקרא הביכורים בעזרת דברי הרמב"ם במשנה תורה.

**יחידה 31 – פרק א משנה א**

**מי אינו רשאי להביא ביכורים?**

**המשנה**

**יֵשׁ מְבִיאִין בִּכּוּרִים וְקוֹרִין, מְבִיאִין וְלֹא קוֹרִין, וְיֵשׁ שֶׁאֵינָן מְבִיאִין.**

**אֵלּוּ שֶׁאֵינָן מְבִיאִין:**

**מערך שיעור מוצע**

**זמן הוראה מומלץ: שיעור אחד**

1. פתיחה- טבלת אפשרויות השילוב של מביא וקורא- מפורט בהמשך.
2. המחשה לגבי הברכה.
3. משימות 1-2 בכיתה, ומעבר יחד איתם אחר כך על התשובות הנכונות.
4. פיזור לחברותות לביצוע משימה 3 ו4 למתקדמים.
5. סיכום

**הַנּוֹטֵעַ לְתוֹךְ שֶׁלּוֹ וְהִבְרִיךְ לְתוֹךְ שֶׁל יָחִיד אוֹ שֶׁל רַבִּים,**

**וְכֵן הַמַּבְרִיךְ מִתּוֹךְ שֶׁל יָחִיד אוֹ מִתּוֹךְ שֶׁל רַבִּים לְתוֹךְ שֶׁלּוֹ.**

**הַנּוֹטֵעַ לְתוֹךְ שֶׁלּוֹ וְהִבְרִיךְ לְתוֹךְ שֶׁלּוֹ, וְדֶרֶךְ הַיָּחִיד וְדֶרֶךְ הָרַבִּים בָּאֶמְצַע,**

**הֲרֵי זֶה אֵינוֹ מֵבִיא.**

**רַבִּי יְהוּדָה אוֹמֵר: כָּזֶה מֵבִיא.**

**תוכן**

המשנה מציינת מספר מקרים בהם אין חובת הבאת הביכורים לבית המקדש, והמשותף להם הוא שהצמח נמצא בחלקו בשטח שאינו שייך לבעלים.

**משימה 1** מוקדשת כדרכנו למבנה המשנה- הכותרות שבמשנה וזיהוי מספר המקרים עליהם מדובר.

**משימה 2** עוסקת בהבנת המקרים במשנה בהם יש **הברכה** של הגפן. במשימה מובאים מספר איורים של מקרים במשנה בהם יש הברכה, והתלמידים מתבקשים להתאים כל איור לדברי המשנה המתאימים לו.

**משימה 3** נוגעת בטעמי הדינים במשנה, והתלמידים לומדים יחד בחברותא את טעמי הדינים שנאמרו במשנה בהמשך, ובתלמוד הירושלמי על משנתנו.

את **משימה 4** הגדרנו כ'טיפוס אתגרי' ותוכלו לתת אותה כמשימת רשות למתקדמים. המשימה עוסקת במחלוקת של תנא קמא ור' יהודה שבסוף המשנה לגבי מצב בו הגפן יוצאת מהאדמה בשטחו של הבעלים, עוברת דרך שטח שאינו שלו, ולאחר מכן חוזרת חזרה לשטח שלו.

**הצעות הוראה המחשה ויישום**

1. מביאין וקורין, מביאין ולא קורין, אינן מביאין- בהקשר של פתיחת המשנה ניתן לפתוח את השיעור בציון שתי החובות שנלמדו ביחידת ההקדמה- ההבאה והקריאה, ועל מנת להבהיר ששתי חובות אלו לא בהכרח תלויות אחת בשניה ניתן לצייר טבלה על הלוח עם ארבע משבצות, כאשר מעל הטבלה נכתוב 'הבאה', ובצד הטבלה נכתוב 'קריאה' ולאחר מכן לעבור יחד עם התלמידים על המקרים האפשריים כאשר בכל ריבוע בטבלה מסמנים V או X. נתחו יחד איתם את השאלה מדוע בכותרת של משנתנו לא מובא המקרה הרביעי של אינו מביא וקורא.
2. להמחשת נושא ההברכה- הטוב ביותר הוא להביא לכיתה כלי גדול (רצוי שקוף) עם אדמה בתוכו, ולהדגים באדמה מעזרת ענף ארוך כלשהו (גמיש) את המציאות של ההברכה. אם אינכם יכולים לעשות זאת, מומלץ לפחות להראות מספר תמונות של הברכה בגפנים על מנת להמחיש לתלמידים במה מדובר

 **הפנמה וערכים**

במשימה 4 מובא מהתלמוד הירושלמי נימוק לדינים במשנה בהם הגפן עוברת בשטח שאינו של הבעלים, והנימוק הוא שיש בכך מימד של גזל. ניתן לצאת מדברי הירושלמי לדיון במקרים שונים של 'מצוה הבאה בעבירה', 'המטרה מקדשת את האמצעים??', וכדומה.

**יחידה 32 - פרק א משנה ב**

**הטעם לאי הבאת הביכורים**

**המשנה**

**מֵאֵיזֶה טַעַם אֵינוֹ מֵבִיא?**

**מִשּׁוּם שֶׁנֶּאֱמַר : "רֵאשִׁית בִּכּוּרֵי אַדְמָתְךָ" – עַד שֶׁיִּהְיוּ כָּל הַגִּדּוּלִין מֵאַדְמָתְךָ.**

**הָאֲרִיסִין וְהֶחָכוֹרוֹת וְהַסִּקְּרִיקוֹן וְהַגַּזְלָן -**

**אֵין מְבִיאִין,**

**מֵאוֹתוֹ הַטַּעַם, מִשּׁוּם שֶׁנֶּאֱמַר: "רֵאשִׁית בִּכּוּרֵי אַדְמָתְךָ".**

**תוכן**

המשנה מנמקת את הדין שבמשנה הקודמת, ומביאה מקרים נוספים שטעמם זהה.

**משימה 1** מצביעה על שני חלקי המשנה, ועל התלמידים להסביר את הטעם שכתוב במשנה.

לפני **משימה 2** נותן מדריך הטיולים הסבר למושגים אריס וחוכר, ובמשימה ישנו תרגול קצר שמוודא את הבנת המושגים וההבדלים ביניהם.

**משימה 3** מוקדשת לסיכום משניות א-ב ע"י אפיון רכיבי הכאמד"ט השונים בשתי המשניות.

 **הפנמה וערכים**

שימו לב לדברי המדריך בסוף היחידה שנוגעים בסוגיה ערכית שעולה מדברי המשנה.

**יחידה 33 – פרק א משנה ג**

**ממה וממתי מביאים ביכורים**

**המשנה**

**אֵין מְבִיאִין בִּכּוּרִים חוּץ מִשִּׁבְעַת הַמִּינִים.**

**לֹא מִתְּמָרִים שֶׁבֶּהָרִים, וְלֹא מִפֵּרוֹת שֶׁבָּעֲמָקִים, וְלֹא מִזֵּיתֵי שֶׁמֶן - שֶׁאֵינָם מִן הַמֻּבְחָר.**

**אֵין מְבִיאִין בִּכּוּרִים קֹדֶם לָעֲצֶרֶת.**

**אַנְשֵׁי הַר צְבוֹעִים הֵבִיאוּ בִכּוּרֵיהֶם קֹדֶם לָעֲצֶרֶת - וְלֹא קִבְּלוּ מֵהֶם,**

**מִפְּנֵי הַכָּתוּב שֶׁבַּתּוֹרָה (שמות כג, טז): "וְחַג הַקָּצִיר בִּכּוּרֵי מַעֲשֶׂיךָ אֲשֶׁר תִּזְרַע בַּשָּׂדֶה".**

**תוכן**

המשנה מציינת **מקומות** מהם לא מביאים ביכורים משום 'שאינם מן המובחר', ואת **הזמן** בו לא מביאים ביכורים- לפני חג השבועות.

**משימה 1** עוסקת במבנה המשנה ושני חלקיה-הרישא והסיפא.

**במשימה 2** התלמידים מתבקשים לשים לב לפסוק בו מתוארים שבעת המינים ולחלק אותו לשלוש קבוצות על פי הגיון כלשהו. החלוקה המתבקשת היא: חיטה ושעורה (תבואה), גפן תאנה ורימון (פירות), שמן ודבש (משקים).

**משימה 3** מתייחסת למילים 'שאינם מן המובחר' ולפירושן המדוייק, בשילוב פירוש 'תפארת ישראל' ופירושו של הרב קהתי.

**משימה 4** מוקדשת לדין הבאת ביכורים החל מחג השבועות, ולטעם המובא במשנה - הפסוק ממנו נלמד דין זה.

המשנה מספרת על אנשי הר צבועים שהביאו ביכוריהם לפני עצרת, **ומשימה 5** מטפלת בנושא זה.

בסיום היחידה נמצאת **משימה 6** אותה הגדרנו כמשימת אתגר, והיא עוסקת ביחס בין משנתנו למשנה דומה לה במסכת מנחות.

**יחידה 34 – פרק א משנה ד**

**דיני הגר במקרא ביכורים ובתפילה**

**המשנה**

**אֵלּוּ מְבִיאִין וְלֹא קוֹרִין:**

**הַגֵּר - מֵבִיא וְאֵינוֹ קוֹרֵא,**

**שֶׁאֵינוֹ יָכוֹל לוֹמַר: "אֲשֶׁר נִשְׁבַּע ה' לַאֲבוֹתֵינוּ לָתֵת לָנוּ" (דברים כו, ג).**

**וְאִם הָיְתָה אִמּוֹ מִיִּשְׂרָאֵל - מֵבִיא וְקוֹרֵא.**

**וּכְשֶׁהוּא מִתְפַּלֵּל -**

**בֵּינוֹ לְבֵין עַצְמוֹ - אוֹמֵר: אֱ-לֹהֵי אֲבוֹת יִשְׂרָאֵל.**

**וּכְשֶׁהוּא בְבֵית הַכְּנֶסֶת - אוֹמֵר: אֱ-לֹהֵי אֲבוֹתֵיכֶם.**

**וְאִם הָיְתָה אִמּוֹ מִיִּשְׂרָאֵל - אוֹמֵר: אֱ-לֹהֵי אֲבוֹתֵינוּ**

**תוכן**

המשנה עוסקת בדיני גר, בהבאת ביכורים ובתפילה.

**במשימה 1 –** מבנה המשנה: חלוקה לרישא וסיפא, ותרשים כאמד"ט של הסיפא.

**המבנה של הסיפא הוא:**

|  |  |  |  |  |
| --- | --- | --- | --- | --- |
| **וּכְשֶׁהוּא מִתְפַּלֵּל** |  |  |  |  |
|  |  |  |  |  |
| **בֵּינוֹ לְבֵין עַצְמוֹ** |  | **וּכְשֶׁהוּא בְבֵית הַכְּנֶסֶת** |  | **וְאִם הָיְתָה אִמּוֹ מִיִּשְׂרָאֵל** |
|  |  |  |  |  |
| **אוֹמֵר: אֱ-לֹהֵי אֲבוֹת יִשְׂרָאֵל** |  | **בֵּינוֹ לְבֵין עַצְמוֹ** |  | **אוֹמֵר: אֱ-לֹהֵי אֲבוֹתֵינוּ** |

**במשימה 2-** הסבר המקור בפסוקים לדין ביכורים של גר.

**משימה 3** מוקדשת בעזרת טבלה לסיפא של המשנה, ולשלושת המקרים המובאים במשנה בנוגע לתפילת גר.

**משימה 4** 'מרחיבה את המבט' בעזרת פסיקות של הרמב"ם והשולחן ערוך לגבי ברכת המזון של גר והבאת ביכורים על ידו.

מסכת מכות פרק ב

יחידה 35: פרק ב משנה א

**תאונות שקשורות לנפילה מגובה ובזמן חטיבת עצים**

**המשנה**

**מערך שיעור מוצע**

**זמן הוראה מומלץ: שיעור אחד**

1. פתיחה: דיון- מהי שגגה ומה מידת האחריות על מעשה שנעשה בשוגג?
2. 'צעד ראשון'- משימה 1 לניתוח מבנה המשנה ומיד אח"כ 'צועדים יחד'- משימה 2 להבנת תוכן המשנה של הרישא והמציעתא.
3. סיכום במליאה של שני החלקים הראשונים בעזרת טבלה על הלוח
4. משימה 3- עבודה עצמית להבנת המבנה של הסיפא, ובהתאם לזמן (/ למעוניינים) משימה 4 להבנת המחלוקת יותר לעומק.
5. סיכום. בהתאם לזמן- דיון ערכי בעזרת כתבה על הרב ערוסי.

**אֵלּוּ הֵן הַגּוֹלִין - הַהוֹרֵג נֶפֶשׁ בִּשְׁגָגָה.**

**הָיָה מְעַגֵּל בַּמַּעְגֵּילָה וְנָפְלָה עָלָיו וַהֲרָגַתּוּ,**

**הָיָה מְשַׁלְשֵׁל בֶּחָבִית וְנָפְלָה עָלָיו וַהֲרָגַתּוּ,**

**הָיָה יוֹרֵד בַּסֻּלָּם וְנָפַל עָלָיו וַהֲרָגוֹ -**

**הֲרֵי זֶה גוֹלֶה.**

**אֲבָל אִם הָיָה מוֹשֵׁךְ בַּמַּעְגִּילָה וְנָפְלָה עָלָיו וַהֲרָגַתּוּ,**

**הָיָה דוֹלֶה בֶּחָבִית וְנִפְסַק הַחֶבֶל וְנָפְלָה עָלָיו וַהֲרָגַתּוּ,**

**הָיָה עוֹלֶה בַּסֻּלָּם וְנָפַל עָלָיו וַהֲרָגוֹ -**

**הֲרֵי זֶה אֵינוֹ גוֹלֶה.**

**זֶה הַכְּלָל:**

**כָּל שֶׁבְּדֶרֶךְ יְרִידָתוֹ - גּוֹלֶה. וְשֶׁלֹּא בְּדֶרֶךְ יְרִידָתוֹ - אֵינוֹ גוֹלֶה.**

**נִשְׁמַט הַבַּרְזֶל מִקַּתּוֹ וְהָרַג –**

**רַבִּי אוֹמֵר: אֵינוֹ גוֹלֶה.**

**וַחֲכָמִים אוֹמְרִים: גּוֹלֶה.**

**מִן הָעֵץ הַמִּתְבַּקֵּעַ –**

**רַבִּי אוֹמֵר: גּוֹלֶה.**

**וַחֲכָמִים אוֹמְרִים: אֵינוֹ גוֹלֶה.**

**תוכן**

המשנה עוסקת באנשים שגולים לעיר מקלט בגלל הריגה בשוגג, בחלק הראשון במשנה עפ"י הכלל של 'דרך ירידתו', ובסוף המשנה על בסיס הפסוק 'ונשל הברזל מן העץ' ומחלוקת רבי וחכמים כיצד לפרש את הפסוק.

**משימה 1** עוסקת במבנה המשנה, ראשית במבט כללי על כל המשנה וחלוקתה לשלושה חלקים, ולאחר מכן בעזרת תרשים כאמד"ט של שני החלקים הראשונים.

**משימה 2**  ('צועדים יחד') מוקדשת ללימוד בחברותא לשם הבנת הרישא והמציעתא של המשנה, בעיקר דרך תשומת לב לצמדי המקרים שבשני החלקים ולעיקרון המרכזי שמבדיל בין המקרים בהם חייבים גלות לבין המקרים בהם פטורים מגלות. בדברי הרמב"ם שמובאים במשימה זו ישנו גם הסבר להבדל בין 'דרך ירידה' לבין 'דרך עליה'.

**במשימה 3** התלמידים מתבקשים לשים לב למבנה של שתי המחלוקות במשנה בין רבי לחכמים, ו**במשימה 4**, אותה הגדרנו כ'טיפוס אתגרי', אנו מראים שזו בעצם מחלוקת אחת- כיצד לפרש את הפסוק. אם מפרשים בפסוק שהברזל הוא שנשמט (חכמים), אזי שבמקרה של חתיכת מהעץ שהרגה אין חובת גלות, **ולהיפך**.

**מבנה המשנה**

|  |  |  |  |  |  |  |
| --- | --- | --- | --- | --- | --- | --- |
| אֵלּוּ הֵן הַגּוֹלִין - הַהוֹרֵג נֶפֶשׁ בִּשְׁגָגָה.  |  |  |  |  |  |  |
|  |  |  |  |  |  |  |  |  |  |  |
| הָיָה מְעַגֵּל... |  | הָיָה מְשַׁלְשֵׁל... |  | הָיָה יוֹרֵד... |  | אֲבָל אִם... |  | הָיָה דוֹלֶה... |  | הָיָה עוֹלֶה ... |
|  |  |  |  |  |  |  |  |  |  |  |
|  |  |  |  | הֲרֵי זֶה גוֹלֶה. |  |  |  |  |  | הֲרֵי זֶה אֵינוֹ גוֹלֶה |
|  |  |  |  |  |  |  |  |  |  |  |
|  |  | זֶה הַכְּלָל: |  |  |  |  |
|  |  |  |  |  |  |  |
|  |  | כָּל שֶׁבְּדֶרֶךְ יְרִידָתוֹ |  | וְשֶׁלֹּא בְּדֶרֶךְ יְרִידָתוֹ |  |  |  |  |
|  |  |  |  |  |  |  |  |  |
|  |  | גּוֹלֶה |  | אֵינוֹ גוֹלֶה |  |  |  |  |

**הצעות הוראה המחשה ויישום**

1. ניתן לפתוח את השיעור בדיון במושג של שוגג ובאחריות שהתורה מטילה על ההורג בשגגה. זה לא כמו מעשה מכוון אבל זו גם רשלנות שיש לה מחיר. לפעמים אנחנו פוגעים במשהו או מישהו ואומרים 'זה לא היה בכוונה'. האם כוונתנו לומר שאין לנו שום אחריות על מה שקרה? עונש הגלות על ההורג בשגגה מצביע על אשמה מסויימת גם במעשה שנעשה בשוגג.
2. לאחר ביצוע משימה 2 ע"י התלמידים, ניתן לקיים במליאה מול כל הכיתה סיכום של המקרים ברישא ובמציעתא בטבלה שבה המקרים הדומים יהיו זה לצד זה (בעמודות של גולה / אינו גולה), ובתחתית הטבלה להוסיף בכל עמודה מקרים שאינם כתובים במשנה.
3. להמחשת המקרה בפסוק עם הגרזן ניתן להביא פטיש ברזל עם ידית מעץ (אם אפשר לגרום לברזל להיות קצת רופף ולהראות איך הוא יכול להשתחרר מה טוב) ולהדגים את שתי הפרשנויות של רבי ושל חכמים לפסוק.
4. לגבי מחלוקת רבי וחכמים ניתן לקיים דיון בשאלה מי מהתנאים מקל ומי מהתנאים מחמיר וזאת דרך דיון בשאלה איזה מקרה משני המקרים בסיפא של המשנה הרשלנות גדולה יותר- כאשר הברזל נשמט מהגרזן או כאשר חתיכת עץ ניתזה והרגה.

**הפנמה וערכים**

<https://www.inn.co.il/News/News.aspx/220602>

בכתבה שבקישור- קריאה של הרב רצון ערוסי לשלוח לגלות אנשים שהרגו אדם בתאונת דרכים. בסגירת מעגל לפתיחת השיעור ניתן לדון בכתבה ובקריאה של הרב ערוסי.

יחידה 36: פרק ב משנה ב

**הזורק אבן וההורג בשגגה בזמן הכאה של מצווה**

**המשנה**

**הַזּוֹרֵק אֶבֶן לִרְשׁוּת הָרַבִּים וְהָרַג - הֲרֵי זֶה גּוֹלֶה.**

**מערך שיעור מוצע**

**זמן הוראה מומלץ: שיעור אחד**

**א.** פתיחה: ציר אונס-שגגה-מזיד והצבת מקרים שונים על הציר.

ב. משימה 1 לניתוח מבנה המשנה – התלמידים מבצעים את המשימה ולאחר מכן עוברים על זה יחד במליאה.

ג. משימות 2-3 בעבודת כיתה להבנת המקרים הנידונים ברישא של המשנה.

ד. למידה משותפת במליאה של משימות 4-5 , בשילוב דיון מרחיב בנושא.

ה. סיכום- סבב בו כל אחד אומר במשפט אחד משהו שהוא למד בשיעור זה.

**רַבִּי אֱלִיעֶזֶר בֶּן יַעֲקֹב אוֹמֵר: אִם מִכְּשֶׁיָּצְאתָה הָאֶבֶן מִיָּדוֹ הוֹצִיא הַלָּז אֶת רֹאשׁוֹ וְקִבְּלָהּ - הֲרֵי זֶה פָּטוּר.**

**זָרַק אֶת הָאֶבֶן לַחֲצֵרוֹ וְהָרַג,**

**אִם יֵשׁ רְשׁוּת לַנִּזָּק לִכָּנֵס לְשָׁם - גּוֹלֶה. וְאִם לָאו - אֵינוֹ גוֹלֶה,**

**שֶׁנֶּאֱמַר (דברים יט, ה): "וַאֲשֶׁר יָבֹא אֶת רֵעֵהוּ בַיַּעַר", מַה הַיַּעַר רְשׁוּת לַנִּזָּק וְלַמַּזִּיק לִכָּנֵס לְשָׁם, יָצָא חֲצַר בַּעַל הַבַּיִת, שֶׁאֵין רְשׁוּת לַנִּזָּק (וְלַמַּזִּיק) לִכָּנֵס לְשָׁם.**

**אַבָּא שָׁאוּל אוֹמֵר:**

**מַה חֲטָבַת עֵצִים רְשׁוּת,**

**יָצָא הָאָב הַמַּכֶּה אֶת בְּנוֹ, וְהָרַב הָרוֹדֶה אֶת תַּלְמִידוֹ, וּשְׁלִיחַ בֵּית דִּין.**

**תוכן**

המשנה עוסקת במקרים נוספים של הריגה בשגגה, בחלקם פטור ההורג מגלות (לפחות לפי דעה אחת).

למעשה יש במשנה שלושה מקרים בהם נאמר שיש פטור מגלות:

1. ההורג זרק אבן לרשות הרבים, ואחרי זריקתו הנהרג 'הוציא את ראשו וקיבלה' (רבי אליעזר בן יעקב).
2. ההורג זרק אבן לתוך חצר שהיא שלו, אך לנהרג היתה רשות להיות שם.
3. להורג היתה רשות להכות את הנהרג.

**משימה 1** מוקדשת לניתוח המבנה של רוב המשנה (עד דברי אבא שאול) בעזרת פירוק לרכיבי כאמד"ט,.כאשר המקרים בתרשים הם: 'הזורק אבן לרשות הרבים והרג', 'אם מכשיצאתה האבן מידו הוציא הלז את ראשו וקיבלה' , ו 'זרק את האבן לחצרו והרג'.

**במשימה 2** מובא קטע מהגמרא שמגדירה באופן מדויק את המקרה בו עוסקת המשנה לגבי אדם שזרק אבן לרשות הרבים. הגמרא מעלה שאלה- אם מדובר ברשות הרבים סטנדרטית שבה אנשים הולכים כל הזמן, נכון יותר להגדיר זריקת אבן לשם כמזיד ולא כשוגג. ואם מדובר על מקום שאין בו הרבה אנשים יש להגדיר זאת כאונס.

מסקנת הגמרא היא שמדובר על מצב ביניים – מקום שאנשים מזדמנים אליו לפעמים במשך היום.

לשיקולכם בהתאם לרמת הכיתה- אפשר לתת להם ללמוד את הגמרא בחברותות.

**במשימה 3** מנותחים בעזרת פירוש הרב קהתי וטבלה למילוי, דברי רבי אליעזר בן יעקב לגבי זורק לרשות הרבים, וכן דברי המשנה לגבי הריגת אדם שנכנס לחצר ללא רשות.

דברי אבא שאול לגבי הורג שהיתה לו רשות להכות, מעלים כמובן קושי לגבי מקרים אלו. **משימה 4** עוסקת בהבנה פשוטה של דבריו, ומיד אח"כ מובאת **משימה 5** שמרחיבה את המבט בהקשר של היחס להכאה בחינוך ובכלל.

 **מבנה המשנה**

במשימה 1 מתבקשים התלמידים ליצור תרשים כאמד"ט של החלק העיקרי של המשנה (מלבד דברי אבא שאול). המבנה המתבקש הוא:

|  |  |  |  |  |  |  |
| --- | --- | --- | --- | --- | --- | --- |
| הַזּוֹרֵק אֶבֶן לִרְשׁוּת הָרַבִּים וְהָרַג |  |  |  | זָרַק אֶת הָאֶבֶן לַחֲצֵרוֹ וְהָרַג |  |  |
|  |  |  |  |  |  |  |
| הֲרֵי זֶה גּוֹלֶה |  | רַבִּי אֱלִיעֶזֶר בֶּן יַעֲקֹב אוֹמֵר |  | אִם יֵשׁ רְשׁוּת לַנִּזָּק לִכָּנֵס לְשָׁם |  | וְאִם לָאו |
|  |  |  |  |  |  |  |
|  |  | אִם מִכְּשֶׁיָּצְאתָה הָאֶבֶן מִיָּדוֹ הוֹצִיא הַלָּז אֶת רֹאשׁוֹ וְקִבְּלָהּ |  | גּוֹלֶה |  | אֵינוֹ גוֹלֶה |
|  |  |  |  |  |  |  |
|  |  | הֲרֵי זֶה פָּטוּר. |  |  |  | שֶׁנֶּאֱמַר (דברים יט, ה): "וַאֲשֶׁר יָבֹא אֶת רֵעֵהוּ בַיַּעַר", מַה הַיַּעַר רְשׁוּת לַנִּזָּק וְלַמַּזִּיק לִכָּנֵס לְשָׁם, יָצָא חֲצַר בַּעַל הַבַּיִת, שֶׁאֵין רְשׁוּת לַנִּזָּק (וְלַמַּזִּיק) לִכָּנֵס לְשָׁם |

במשבצת ה'טעם' מובא הפסוק שהמשנה מביאה. ניתן לדון עם התלמידים על היחס בין הוכחה מפסוק (שאין בה תמיד הסבר שמנמק את הדין) להסבר של סברה.

 **הצעות הוראה המחשה ויישום**

1. במוקד המשנה ניצב הנושא של שיבוץ מקרים שונים על הרצף של אונס- שגגה- מזיד. ניתן לפתוח את השיעור עם רשימה של מקרים על הלוח ושיבוץ שלהם על ציר שמייצג את הרצף הנ"ל. אנו ממליצים לכלול בדיון את העובדה שישנם מקרים מורכבים בהם לא פשוט להחליט לאן לשייך אותם.

דוגמאות למקרים (אופציונאלי): ילד קפץ לכביש ונדרס, אדם 'ריסס' עם רובה במקום ציבורי ובו הרבה אנשים לכאורה בלי כוונה לפגוע במישהו ספציפי, אדם נהג ברכב במצב של שיכרות ודרס אדם אחר, הולך רגל חצה באדום ונדרס, פליטת כדור באופנים שונים, וכדומה.

1. לאחר ביצוע משימה 3 ניתן (בהתאם לזמן שלרשותכם) לעשות השוואה בין המקרה עליו דיבר רבי אליעזר בין יעקב לבין המקרה שבו הנהרג נכנס בלי רשות לחצר, בנוגע לקריטריונים של אשמת הנהרג, מידת האשמה של ההורג, ועוד.
2. דברי אבא שאול מזמנים דיון והרחבה בנושא הכאה בחינוך- היעזרו במקורות שבמשימה 5. מומלץ לעסוק בכך שיש נורמות בהן עשוי להיות הבדל בין תקופות שונות, בעקבות שינויים תרבותיים ומוסריים, ועם זאת בכך שחז"ל (בדברי הגמרא בברכות) כבר הביעו את דעתם על חוסר התועלת שבהכאה הפיזית.

**הפנמה וערכים**

המשנה מזמנת עיסוק בנושא הזהירות לא לפגוע. גם במקרים בהם יש פטור מגלות, אין זה אומר שהמעשה היה בסדר גמור ולא היתה חובת זהירות שהיתה יכולה למנוע את המקרה מלקרות.

יחידה 37: פרק ב משנה ג

**רוצחים שגולים ורוצחים שאינם גולים**

**המשנה**

**הָאָב גּוֹלֶה עַל יְדֵי הַבֵּן, וְהַבֵּן גּוֹלֶה עַל יְדֵי הָאָב.**

**מערך שיעור מוצע**

**זמן הוראה מומלץ: שיעור אחד**

1. פתיחה: מילים מנחות במשנה (מפורט בהמשך)
2. בעבודת כיתה- משימה 1 לקליטת מבנה המשנה והתוכן שלה במבט על + משימה 2 להבנת הרישא של המשנה.
3. עוברים במליאה על הטבלה ומציינים נקודות חשובות.
4. בעבודה אישית או בזוגות- משימות 3-4 על המציעתא והסיפא. למתקדמים- גם משימה 5.
5. סיכום- מעבר על שלושת חלקי המשנה יחד עם ציון נקודות מרכזיות שנלמדו.

**הַכֹּל גּוֹלִין עַל יְדֵי יִשְׂרָאֵל, וְיִשְׂרָאֵל גּוֹלִין עַל יְדֵיהֶן, חוּץ מֵעַל יְדֵי גֵּר תּוֹשָׁב.**

**וְגֵר תּוֹשָׁב אֵינוֹ גוֹלֶה אֶלָּא עַל יְדֵי גֵּר תּוֹשָׁב.**

**הַסּוּמָא - אֵינוֹ גוֹלֶה, דִּבְרֵי רַבִּי יְהוּדָה.**

**רַבִּי מֵאִיר אוֹמֵר: גּוֹלֶה.**

**הַשּׂוֹנֵא - אֵינוֹ גוֹלֶה.**

**רַבִּי יוֹסֵי בַּר יְהוּדָה אוֹמֵר: הַשּׂוֹנֵא נֶהֱרָג, מִפְּנֵי שֶׁהוּא כְּמוּעָד.**

**רַבִּי שִׁמְעוֹן אוֹמֵר: יֵשׁ שׂוֹנֵא גוֹלֶה וְיֵשׁ שׂוֹנֵא שֶׁאֵינוֹ גוֹלֶה.**

**זֶה הַכְּלָל: כֹּל שֶׁהוּא יָכוֹל לוֹמַר לְדַעַת הָרַג - אֵינוֹ גוֹלֶה. וְשֶׁלֹּא לְדַעַת הָרַג - הֲרֵי זֶה גוֹלֶה.**

**תוכן**

המשנה עוסקת **באנשים** לגבם ישנה שאלה או דיון האם הם גולים או לא.

**במשימה 1** – ניתוח מבנה המשנה (ללא כאמד"ט) לשם קליטה ראשונית של החלקים השונים שיש בה והמחלוקות שמופיעות בהם.

**משימה 2** ('לומדים את השטח') עוסקת ברישא של המשנה, ובה התלמידים מתבקשים למלא טבלה שמכילה את המקרים השונים בחלק זה של המשנה והדינים הנוגעים למקרים אלו.

**משימה 3** מוקדשת למציעתא של המשנה (סומא שהרג) ובעזרת דברי הרמב"ם ומספר שאלות מבררת את טעמה של כל עמדה במחלוקת לגבי סומא שהרג.

לקראת לימוד המשך המשנה הרחבנו ביחידה בעזרת 'מקרא מפה' ותרשים מסודר לגבי שונא שהרג ומצבים שונים ביחס לכוונת המעשה שנעשה, ומיד אח"כ **משימה 4** מבררת את דינו של שונא שהרג, יחד עם הסבר העמדה שמניחה שהוא הרג במזיד ולא בשוגג. במשימה נידון מקרה בו ברור מהסיטואציה מה היתה כוונת ההורג (לכאן או לכאן).

**משימה 5** (אותה הגדרנו כ'טיפוס אתגרי' ותוכלו לתת אותה כמשימת רשות) שולחת את התלמידים ללימוד קטע מהגמרא בו ישנה העמקה במחלוקת התנאים לגבי שונא שהרג, וטעמי המחלוקת.

 **הצעות הוראה המחשה ויישום**

1. הצעה לפתיחת השיעור- המשנה על הלוח (בכתב יד או ע"י מקרן), מבקשים מהתלמידים לציין את 'המילה המנחה' במשנה- גולה. מקיפים בעיגול את כל ההופעות של המילה. לאחר מכן מבקשים מהם לציין מילים או ביטויים שמופיעים יותר מפעם אחת ומקיפים בצבע אחר את המילים- האב, הבן, גר-תושב, שונא, ומובילים יחד איתם לכך שהמשנה עוסקת בסוגים שונים של אנשים ובשאלה האם כל אחד מהם גולה או לא. מכאן ממשיכים ללימוד המשנה על פי רצף היחידה.
2. להרחבה בנושא גר תושב עיינו לבד או עם התלמידים בויקיפדיה. כמובן שיחד עם תלמידים מומלץ לציין שמדובר במקור שכדאי להסתמך עליו בערבון מוגבל, במיוחד בנושאים תורניים.

יחידה 38: פרק ב משנה ד

**שש ערי המקלט**

**המשנה**

**לְהֵיכָן גּוֹלִין?**

**לְעָרֵי מִקְלָט,**

**לְשָׁלשׁ שֶׁבְּעֵבֶר הַיַּרְדֵּן וּלְשָׁלשׁ שֶׁבְּאֶרֶץ כְּנַעַן,**

**שֶׁנֶּאֱמַר (במדבר לה, יד): "אֵת שְׁלשׁ הֶעָרִים תִּתְּנוּ מֵעֵבֶר לַיַּרְדֵּן, וְאֵת שְׁלשׁ הֶעָרִים תִּתְּנוּ בְּאֶרֶץ כְּנָעַן" וְגוֹמֵר.**

**עַד שֶׁלֹּא נִבְחֲרוּ שָׁלשׁ שֶׁבְּאֶרֶץ יִשְֹרָאֵל,**

**לא הָיוּ שָׁלשׁ שֶׁבְּעֵבֶר הַיַּרְדֵּן קוֹלְטוֹת, שֶׁנֶּאֱמַר (שם שם, יג): "שֵׁשׁ עָרֵי מִקְלָט תִּהְיֶינָה",**

**עַד שֶׁיִּהְיוּ שֶׁשְׁתָּן קוֹלְטוֹת כְּאֶחָד.**

**תוכן**

המשנה מציינת את קיומן של שש ערי מקלט (שלוש ושלוש), ושכולן התחילו לפעול יחד.

ביחידה בחרנו לפרט לגבי זהותן ומיקומן של שש הערים.

**משימה 1** עוסקת, על בסיס הפסוקים בחומש דברים ובספר יהושע, בשמות של שש הערים שהוגדרו כערי מקלט משני עברי הירדן.

**במשימה 2** נסתייע בקטע קצר מהגמרא במסכת מכות על ההבדל בין ששת הערים המוגדרות ממש כערי מקלט, לבין ארבעים ושתים ערי הלויים שקולטות גם הן.

הגמרא מסבירה שששת ערי המקלט קולטות 'בין לדעת ובין שלא לדעת', כלומר שההורג מוגן מפני גואל הדם גם אם ניכנס אליה ללא כוונה להיכנס לעיר מקלט. זאת בניגוד לארבעים ושתים ערי הלויים שקולטות רק 'לדעת' כלומר שההורג יודע ומבין שהוא נכנס לעיר מקלט.

**הצעות הוראה המחשה ויישום**

1. אנו ממליצים **להתחיל** **מהפסוקים**, להבין את התהליכים שמתוארים בהם, ואז לעבור למשנה.
2. בעזרת המפה המצורפת ביחידה ניתן להרחיב לגבי משמעות המיקומים של ערי המקלט- שש הראשונות שנבחרו ('ושילשת את גבול ארצך') והסיבה לכך שערי הלויים גם הוגדרו כערי מקלט.
3. הגמרא בדף ט ע"ב שואלת על הבדלי הפרופורציות בין שני עברי הירדן- בעבר המזרחי יש שנים וחצי שבטים ואילו בעבר המערבי יש עשרה שבטים, ובכל זאת בשני המקומות הוגדרו שלוש ערי מקלט! לקובץ הרחבה בנושא זה-

[www.daat.ac.il/daat/dapey/dapim/straus-makot-begilad.doc](http://www.daat.ac.il/daat/dapey/dapim/straus-makot-begilad.doc)

יחידה 39: פרק ב משנה ה

**הדרך לעיר המקלט**

**המשנה**

**מערך שיעור מוצע**

**זמן הוראה מומלץ: שיעור אחד**

1. פתיחה: הצעה מפורטת בהמשך.
2. ביצוע משימות 1-2 ולאחר מכן איסוף ובדיקה שכולם ביצעו.
3. ביצוע משותף של משימה 3 ומעבר על המפה של ארץ ישראל להמחשת הפריסה של ערי המקלט.
4. סיכום

**וּמְכֻוָּנוֹת לָהֶן דְּרָכִים מִזּוֹ לָזוֹ,**

**שֶׁנֶּאֱמַר (דברים יט, ג): "תָּכִין לְךָ הַדֶּרֶךְ וְשִׁלַּשְׁתָּ" וְגוֹ'.**

**וּמוֹסְרִין לָהֶן שְׁנֵי תַּלְמִידֵי חֲכָמִים,**

**שֶׁמָּא יַהַרְגֶנּוּ בַּדֶּרֶךְ, וִידַבְּרוּ אֵלָיו.**

**רַבִּי מֵאִיר אוֹמֵר: אַף הוּא מְדַבֵּר עַל יְדֵי עַצְמוֹ,**

**שֶׁנֶּאֱמַר (שם שם, ד): "וְזֶה דְּבַר הָרֹצֵחַ"**

**תוכן**

המשנה מציינת את החובה לדאוג לדרכים מסודרות ותקינות שמובילות לערי המקלט, וכן את החובה לנסות למנוע מגואל הדם להרוג את ההורג לפני הגעתו לעיר המקלט.

**משימה 1** מוקדשת למבנה המשנה לשם קליטה ראשונית של התוכן המרכזי שלה. הרישא של המשנה (עד 'ושילשת') מחולקת לדין וטעם, ולגבי הסיפא מתבקשים התלמידים להשלים את תרשים הכאמד"ט שביחידה. המבנה הנכון הוא:

|  |  |  |
| --- | --- | --- |
| **וּמוֹסְרִין לָהֶן שְׁנֵי תַּלְמִידֵי חֲכָמִים** |  | **רַבִּי מֵאִיר אוֹמֵר:** |
|  |  |  |
| **שֶׁמָּא יַהַרְגֶנּוּ בַּדֶּרֶךְ, וִידַבְּרוּ אֵלָיו.** |  | **אַף הוּא מְדַבֵּר עַל יְדֵי עַצְמוֹ**  |
|  |  |  |
|  |  | **שֶׁנֶּאֱמַר: "וְזֶה דְּבַר הָרֹצֵחַ"** |

**משימה 2** עוסקת ברישא של המשנה וכוללת משימת יישום בה צריך להציע תכנון של התקנת דרכים לעיר מקלט**.**

**משימה 3** מרחיבה, בעזרת ברייתא מהגמרא וקטע מפירוש המאירי לגמרא, לגבי המיקומים של ערי המקלט והמבנה המסודר של הפריסה שלהם ברחבי הארץ.

**משימה 4** מטפלת בסיפא של המשנה ומכוונת להבנה פשוטה של דברי המשנה בחלק זה, ומיד אחריה קטע להרחבה משו"ת שבט הלוי של הרב ואזנר בנושא תיקון הדרכים בהקשר של תאונות דרכים.

**הצעות הוראה המחשה**

1. ניתן לפתוח את השיעור בשאלה- מה דרוש להורג על מנת שיוכל להגיע לעיר המקלט בשלום? למעשה דרושים שני דברים: 1. שהדרך תהיה מסודרת וברורה והוא לא יטעה בדרך. 2. שגואל הדם לא יהרוג אותו לפני הגעתו לשם. אם הם לא עולים מהתלמידים, הובילו אותם לשני דברים אלו ואז תעברו איתם לקריאת המשנה, וציינו ששני חלקי המשנה נוגעים לשני דברים אלו.
2. דרך נוספת להמחשת שתי ה'בעיות' שהמשנה עוסקת בהם ומנסה לפתור אותן- ניתן לבקש מהתלמידים להמחיז/ לצלם סרטון בו רואים אדם שהרג בשגגה שנמצא בדרך לעיר המקלט- פעם אחת הוא מתעכב בגלל הבעיה הראשונה, ופעם בגלל הבעיה השניה.
3. רעיון דומה אבל שונה- להבנת שיטת ר' מאיר והמחלוקת בינו לבין החכמים, ניתן לבקש מהתלמידים להדגים את שני המצבים: 1. מצב בו ההורג מנסה לשכנע את גואל הדם לא להרוג אותו. 2. מצב בו שני תלמידי חכמים עושים זאת. לאחר ההדגמה לקיים דיון על שני המצבים וההבדלים ביניהם.

**הפנמה וערכים**

1. דברי המשנה מעלים את המורכבות שאנו פוגשים כבר בתורה שבכתב בנוגע ליחס להורג בשגגה. מצד אחד הוא נענש בחומרה ומאידך אנחנו מנסים להגן עליו וכדו'. חשוב להסב את תשומת לב התלמידים למורכבות זו ואף לדון איתם, במידת האפשר, בשני הצדדים ובקיומם יחד.
2. דברי הרב ואזנר זצ"ל בסוף היחידה מזמנים דיון בנושא תאונות הדרכים- מה עושים?? האם שיפור הדרכים יפתור בהכרח את הבעיה?? דונו בכך בכיתה.

יחידה 40: פרק ב משנה ו

**משפטו של הרוצח בשגגה וחזרתו מעיר המקלט לאחר מות הכהן הגדול**

**המשנה**

**מערך שיעור מוצע**

**זמן הוראה מומלץ: שני שיעורים**

**שיעור ראשון (משימות 1-4):**

**א.** פתיחת המילה המנחה / קריאת המשנה

ב. לאחר קריאת כל המשנה- לשאול מהם הנושאים שיש במשנה- שהם יגידו.

ג. משימות 1-2 בעבודת כיתה - מבנה המשנה והבנת הרישא, ולאחר מכן מעבר יחד על הטבלה והמשבצות החסרות.

ה. משימה 3 בזוגות על דברי האברבנאל + משימה 4 למתקדמים.

ו. סיכום החלק הראשון של המשנה.

**שיעור שני (משימות 5-8)**

1. קריאה חוזרת של הרישא והדגשת נקודות שנגענו בהם בשיעור הקודם.
2. קריאת הסיפא ופיזור לעבודת כיתה בזוגות- משימות 5-6.
3. ביצוע משותף עם התלמידים של משימה 7 + משימה 8 (בהתאם לזמן).
4. סיכום

**רַבִּי יוֹסֵי בַּר יְהוּדָה אוֹמֵר:**

**בַּתְּחִלָּה, אֶחָד שׁוֹגֵג וְאֶחָד מֵזִיד מַקְדִּימִין לְעָרֵי מִקְלָט,**

**וּבֵית דִּין שׁוֹלְחִין וּמְבִיאִין אוֹתוֹ מִשָּׁם.**

**מִי שֶׁנִּתְחַיַּב מִיתָה בְּבֵית דִּין – הֲרָגוּהוּ.**

**וְשֶׁלֹּא נִתְחַיַּב מִיתָה – פְּטָרוּהוּ.**

**מִי שֶׁנִּתְחַיַּב גָּלוּת - מַחֲזִירִין אוֹתוֹ לִמְקוֹמוֹ,**

**שֶׁנֶּאֱמַר (במדבר לה, כה): "וְהֵשִׁיבוּ אֹתוֹ הָעֵדָה אֶל עִיר מִקְלָטוֹ" וְגוֹמֵר.**

**אֶחָד מָשׁוּחַ בְּשֶׁמֶן הַמִּשְׁחָה,**

**וְאֶחָד הַמְרֻבֶּה בִּבְגָדִים, וְאֶחָד שֶׁעָבַר מִמְּשִׁיחָתוֹ -**

**מַחֲזִירִין אֶת הָרוֹצֵחַ.**

**רַבִּי יְהוּדָה אוֹמֵר: אַף מְשׁוּחַ מִלְחָמָה מַחֲזִיר אֶת הָרוֹצֵחַ.**

**לְפִיכָךְ אִמּוֹתֵיהֶן שֶׁל כֹּהֲנִים מְסַפְּקוֹת לָהֶן מִחְיָה וּכְסוּת,**

**כְּדֵי שֶׁלֹּא יִתְפַּלְּלוּ עַל בְּנֵיהֶן שֶׁיָּמוּתוּ.**

**מִשֶּׁנִּגְמַר דִּינוֹ מֵת כֹּהֵן גָּדוֹל -**

**הֲרֵי זֶה אֵינוֹ גּוֹלֶה.**

**אִם עַד שֶׁלֹּא נִגְמַר דִּינוֹ מֵת כֹּהֵן גָּדוֹל, וּמִנּוּ אַחֵר תַּחְתָּיו, וּלְאַחַר מִכֵּן נִגְמַר דִּינוֹ -**

**חוֹזֵר בְּמִיתָתוֹ שֶׁל שֵׁנִי.**

**תוכן**

במשנה **שני נושאים**: א. הגעת רוצחים במזיד ובשגגה לעיר מקלט. ב. יציאת ההורג מעיר המקלט עם מות הכהן הגדול.

**משימה 1** מוקדשת כרגיל למבנה המשנה ושני חלקיה.

**משימה 2** עוסקת ברישא של המשנה והתלמידים מתבקשים למלא טבלה בה עליהם להצמיד לכל משפט במשנה מקור מהפסוקים והסבר של המשפט במשנה.

**משימה 3** מעמיקה בעזרת דברי האברבנאל בפירושו לתורה בשאלה מדוע תלויה יציאתו של ההורג בשגגה מעיר המקלט במות הכהן הגדול, ו**משימה 4** מרחיבה ע"י מס' שאלות לגבי שמן המשחה.

**משימה 5** מוקדשת לסיפא של המשנה ולכוהנים שונים בהם תלויה יציאת ההורג מעיר המקלט, **ובמשימה 6** פירוט נוסף לגבי התלות בכהן הגדול, ודברי המשנה על אמותיהן של הכהנים הגדולים.

**במשימה 7** התלמידים מתבקשים למלא תרשים זרימה על פי דברי המשנה לגבי מותו של כהן הגדול בזמני ביניים, ומיד אחריה **במשימה 8** מובאת הרחבה ביחס לכהן הגדול ואחריותו הציבורית מדברי הרמח"ל במסילת ישרים.

**הצעות הוראה המחשה ויישום**

1. ניתן לפתוח את השיעור בשאלת 'המילה המנחה' במשנה- איזה מילה או אילו מילים חוזרות על עצמן במשנה. לאחר שיציינו את המילה 'אחד' ניתן להשתמש בה על מנת להראות את חלוקת המשנה לשני חלקים, וגם את הנושא של כל חלק- הרישא נפתחת בכך שכל ההורגים הולכים בהתחלה לעיר מקלט, והסיפא נפתחת בכוהנים השונים שבמיתתם תלויה יציאת ההורג בשגגה מעיר המקלט.
2. דברי האברבנאל במשימה 3 מעלים שאלה באשר למטרת הגלות לעיר המקלט. לפי תשובתו הראשונה (שכאשר הכהן הגדול מת, גואל הדם 'נרגע' והחשש מהריגת ההורג על ידו פוחתת) ניתן להסיק שהמטרה העיקרית של הגליית ההורג בשגגה היא הצלתו מגואל הדם, ולא כעונש להורג, כפי שמקובל לחשוב.

בהתאם לזמן תוכלו לפתוח את זה לדיון בכיתה ולהעלות שיקולים שונים לכאן ולכאן ביחס לשתי אפשרויות אלו.

1. במשימה 4 ישנה הרחבה לגבי שמן המשחה. ישנו חומר רב במרשתת- כדאי להשתמש בו, ובמקרה הצורך בהקשר זה לתת משימה זו כשיעורי בית.

יחידה 41: פרק ב משנה ז

**האיסור על הגולה לצאת מתחום עיר המקלט**

**המשנה**

**מערך שיעור מוצע**

**זמן הוראה מומלץ: שיעור אחד**

1. קריאת המשנה והגדרת הנושאים שיש בה.
2. עבודת כיתה- משימות 1-2.
3. מעבר על משימות 1-2 וביצוע משימה 3 יחד עם התלמידים.
4. עבודה בזוגות- משימות 4-5.
5. סיכום- מעבר על חלקי המשנה והדגשת הנקודות שעלו במהלך היחידה.

**נִגְמַר דִּינוֹ בְּלא כֹּהֵן גָּדוֹל, הַהוֹרֵג כֹּהֵן גָּדוֹל, וְכֹהֵן גָּדוֹל שֶׁהָרַג -**

**אֵינוֹ יוֹצֵא מִשָּׁם לְעוֹלָם.**

**וְאֵינוֹ יוֹצֵא לא לְעֵדוּת מִצְוָה, וְלא לְעֵדוּת מָמוֹן,**

**וְלא לְעֵדוּת נְפָשׁוֹת.**

**וַאֲפִלּוּ יִשְֹרָאֵל צְרִיכִים לוֹ,**

**וַאֲפִלּוּ שַֹר צְבָא יִשְֹרָאֵל כְּיוֹאָב בֶּן צְרוּיָה -**

**אֵינוֹ יוֹצֵא מִשָּׁם לְעוֹלָם,**

**שֶׁנֶּאֱמַר (במדבר לה, כה): "אֲשֶׁר נָס שָׁמָּה" -**

**שָׁם תְּהֵא דִּירָתוֹ, שָׁם תְּהֵא מִיתָתוֹ, שָׁם תְּהֵא קְבוּרָתוֹ.**

**כְּשֵׁם שֶׁהָעִיר קוֹלֶטֶת, כָּךְ תְּחוּמָהּ קוֹלֵט.**

**רוֹצֵחַ שֶׁיָּצָא חוּץ לַתְּחוּם, וּמְצָאוֹ גּוֹאֵל הַדָּם -**

**רַבִּי יוֹסֵי הַגְּלִילִי אוֹמֵר: מִצְוָה בְּיַד גּוֹאֵל הַדָּם, וּרְשׁוּת בְּיַד כָּל אָדָם.**

**רַבִּי עֲקִיבָא אוֹמֵר: רְשׁוּת בְּיַד גּוֹאֵל הַדָּם, וְכָל אָדָם אֵין חַיָּבִין עָלָיו.**

**אִילָן שֶׁהוּא עוֹמֵד בְּתוֹךְ הַתְּחוּם וְנוֹפוֹ נוֹטֶה חוּץ לַתְּחוּם,**

**אוֹ עוֹמֵד חוּץ לַתְּחוּם וְנוֹפוֹ נוֹטֶה לְתוֹךְ הַתְּחוּם -**

**הַכֹּל הוֹלֵךְ אַחַר הַנּוֹף.**

**הָרַג בְּאוֹתָהּ הָעִיר - גּוֹלֶה מִשְּׁכוּנָה לִשְׁכוּנָה.**

**וּבֶן לֵוִי - גּוֹלֶה מֵעִיר לְעִיר.**

**תוכן**

משנתנו עוסקת בנושאים שונים בתחום הדינים של הגלות לעיר המקלט, **ובמשימה 1** התלמידים מתבקשים לחלק את המשנה לחלקים על פי הנושאים השונים בהם היא עוסקת (ללא תרשים כאמד"ט).

**משימה 2** עוסקת בשלושת סוגי האנשים שגלותם לעיר מקלט היא לעולם, והתלמידים מתבקשים למלא טבלה לגבי שלושה אנשים אלו ודינם.

**משימה 3** מוקדשת למחלוקת ר' יוסי הגלילי ור' עקיבא באשר לגולה שיצא מעיר המקלט, וגם פה נעזרנו בטבלה למיפוי טוב של המחלוקת ופרטיה.

לקראת סוף המשנה מדובר על אילן שחלקו בתוך התחום וחלקו מחוץ לתחום, **ובמשימה 4,** על מנת לוודא שהמקרים מובנים, הטלנו על התלמידים לאייר מצבים שונים שנידונים במשנה.

**משימה 5** מטפלת בעזרת מספר שאלות הבנה בנושא האחרון במשנה- גולה שהרג שוב בתוך עיר המקלט.

**הצעות הוראה המחשה ויישום**

במשניות ארוכות כגון אלו לעיתים קשה לנו כמורים להתמקד בעיקר והשיעור יכול לגלוש הרבה מעבר לתוכן הבסיסי של דברי המשנה. אנו ממליצים לנסות למקד את התלמידים בדבר העיקרי- הבנה פשוטה של חלקי המשנה השונים והדינים שעולים ממנה.

לכן ביחידה זו המלצתנו היא פשוט להתמקד ולמקד את התלמידים בביצוע המשימות שלאורך היחידה- או כעבודת כיתה או בביצוע משותף (או כמובן חלק כך וחלק כך), כאשר תוך כדי ביצוע המשימות אנו מוודאים שכל התלמידים הבינו, ולו ברמה בסיסית, את דברי המשנה עצמם.

יחידה 42: פרק ב משנה ח

**דינים שונים**

**המשנה**

**מערך שיעור מוצע**

**זמן הוראה מומלץ: שיעור אחד**

1. פתיחה: הגדרת הנושאים שהמשנה עוסקת בהם וחלוקתה לשלושה חלקים.
2. משימה 1 כעבודת כיתה ולאחר מכן מעבר עם התלמידים על התרשים והדגשת נקודות שונות על מבנה המשנה שעולה מהתרשים.
3. משימות 2-4 כעבודת כיתה (בהתאם לכיתה- ניתן להשאיר את משימה 4 לעבודה בבית).
4. בהתאם לזמן – דיון בשאלות ערכיות שעולות מהמשנה- מפורט בהמשך.
5. סיכום

**רוֹצֵחַ שֶׁגָּלָה לְעִיר מִקְלָטוֹ, וְרָצוּ אַנְשֵׁי הָעִיר לְכַבְּדוֹ -**

**יֹאמַר לָהֶם: "רוֹצֵחַ אֲנִי".**

**אָמְרוּ לוֹ: אַף עַל פִּי כֵן -**

**יְקַבֵּל מֵהֶן,**

**שֶׁנֶּאֱמַר (דברים יט, ד): "וְזֶה דְּבַר הָרֹצֵחַ".**

**מַעֲלִים הָיוּ שָֹכָר לַלְוִיִּם, דִּבְרֵי רַבִּי יְהוּדָה.**

**רַבִּי מֵאִיר אוֹמֵר: לא הָיוּ מַעֲלִים לָהֶן שָֹכָר.**

**וְחוֹזֵר לִשְֹרָרָה שֶׁהָיָה בָּהּ, דִּבְרֵי רַבִּי מֵאִיר.**

**רַבִּי יְהוּדָה אוֹמֵר: לא הָיָה חוֹזֵר לִשְֹרָרָה שֶׁהָיָה בָּהּ**

**תוכן**

המשנה כוללת כמה נושאים: כיבוד ההורג בעיר המקלט ע"י אנשי העיר, שכר הדירה בתוך עיר המקלט ללויים שגרים בה דרך קבע, וחזרת ההורג לתפקיד שהיה לו לפני גלותו.

**משימה 1** מוקדשת לפירוק המשנה לרכיבי הכאמד"ט, והתלמידים מתבקשים להעתיק את התרשים מהיחידה ולמלא אותו.

**משימה 2** עוסקת בדין רוצח בשגגה שרוצים לכבדו בעיר המקלט.

**משימה 3**, בעזרת קטע מהגמרא בנוגע למחלוקת וטבלה למילוי, עוסקת במחלוקת התנאים לגבי תשלום שכר דירה ללויים, ו**במשימה 4-** משימה לא גדולה בנוגע למעמדו של הגולה לאחר יציאתו מעיר המקלט.

**מבנה**

המשנה בנויה באופן שבו קל יחסית לאפיין כל משפט ולהגדיר מה תפקידו ברכיבי הכאמד"ט.

ניתן לנצל את זה להדגשת אלמנטים שונים בשיטה.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| רוֹצֵחַ שֶׁגָּלָה לְעִיר מִקְלָטוֹ, וְרָצוּ אַנְשֵׁי הָעִיר לְכַבְּדוֹ |  |  |  | מַעֲלִים הָיוּ שָֹכָר לַלְוִיִּם |  | רַבִּי מֵאִיר אוֹמֵר: |  | וְחוֹזֵר לִשְֹרָרָה שֶׁהָיָה בָּהּ |  | רַבִּי יְהוּדָה אוֹמֵר |
|  |  |  |  |  |  |  |  |  |  |  |
| יֹאמַר לָהֶם: "רוֹצֵחַ אֲנִי". |  | אָמְרוּ לוֹ: אַף עַל פִּי כֵן - |  | דִּבְרֵי רַבִּי יְהוּדָה. |  | לא הָיוּ מַעֲלִים לָהֶן שָֹכָר |  | דִּבְרֵי רַבִּי מֵאִיר |  | לא הָיָה חוֹזֵר לִשְֹרָרָה שֶׁהָיָה בָּהּ |
|  |  |  |  |  |  |  |  |  |  |  |
|  |  | יְקַבֵּל מֵהֶן |  |  |  |  |  |  |  |  |
|  |  |  |  |  |  |  |  |  |  |  |
|  |  | שֶׁנֶּאֱמַר: "וְזֶה דְּבַר הָרֹצֵחַ". |  |  |  |  |  |  |  |  |

**הצעות הוראה המחשה ויישום**

1. המשנה עוסקת בשלושה נושאים, ובתרשים ישנה גם חלוקה רוחבית של המשנה לשלושת חלקיה. אפשר בתחילת השיעור לקרוא את המשנה ולבקש מהתלמידים להגדיר את הנושאים בהם עוסקת המשנה ודרך זה לחלק אותה קודם כל לשלושת חלקיה ומתוך כך לשלוח אותם לבניית התרשים.
2. להעמקה במחלוקת לגבי תשלום שכר דירה ללויים בארבעים ושתים ערי הלויים- ניתן לקשור את הויכוח של התנאים בנושא זה למטרת ההגליה של ההורג בשגגה- ככל שרואים זאת כעונש על מעשה שבו אנו מטילים עליו אשמה רבה- ניתן להבין את הדרישה לתשלום שכר דירה. ככל שרואים זאת כמעשה שיותר נועד להצלתו של ההורג מגואל הדם מאשר כעונש- ניתן להבין את הגישה שפוטרת אותו מתשלום שכר הדירה.

**הפנמה וערכים**

האם אדם יכול לכהן כשר בממשלה כאשר הוא בעל עבר פלילי? האם ראוי למנות ראש ממשלה שמואשם בעבירות של שוחד ומרמה? שאלות אלו עולות לאויר מפעם לפעם וניתן לצאת ממחלוקת התנאים בסוף המשנה לדיון בשאלות הנוגעות לנושאים אלו. כפי שהצענו לעיל- הויכוח יכול להיות גם קשור למידת האשמה שאנו מטילים על 'הרוצח' (כפי שהתורה מכנה אותו) על מעשה ההריגה בשגגה.